
PRATARME 


Tebūnie man leista pradėti šią studiją 
ištraukomis iš dviejų knygų, išėjusių iš po Atei- 
tininkijos vadų plunksnos: dr. Juozo Girniaus, 
buvusio Federacijos vado, Laisvė ir būtis (Brooklyn 
1953) ir kun. Stasio Ylos, buvusio Federacijos 
dvasios vado, Laisvės problema (Putnam 1956). Jau 
prieš trisdešimt su viršum metų J. Girnius rašė: 


Kuris gi rūpestis aktualesnis mūsų laikui, kaip 
išsaugoti laisvę? Jei dar prieš penkiasdešimt metų 
laisvė buvo laikoma šventu žodžiu, tai mūsų šimt- 
metis vėl matė kylančias naujas tironijas. Ir pačiuo- 
se demokratiniuose kraštuose laisvei gresia tasai 
bemintijimas, kuris vadinamas „viešosios nuo- 
monės' vardu. Apie kokią gi laisvę galima kalbėti 
tame žmoguje, kuris patiki savų pažiūrų formavimą 
kitiems? Nebuvo užtat nieko nuostabaus, jei 
buvome liudytojai, kaip mūsų šimtmetyje diktatū- 
ros kilo nebe iš viršaus, o iš apačios. Pačios masės 
tarnavo tironams demokratiniu, teisingiau: parla- 

mentariniu keliu užkopti į sostus. Bet drauge 
buvome liudytojai, kaip visais amžiais tironijos 
lieka tos pačios. Ta dvejopa patirtis ir kelia mums 
klausimą, kaip išsaugoti žmoguje laisvės vertės 
sąmonę (p. 3—4). 


Maždaug tuo pačiu metu laisve sielojosi ir mū- 
sų dvasios vadas kun. St. Yla. Klausdamas, ar, 
svarstant laisvės klausimą, reikia pradėti „nuo pla- 
čiųjų ir skambiųjų laisvių, skirtų masei maginti, ar 
nuo žmogaus laisvės” (p. 14), kun. Yla apsispren- 
džia už žmogaus laisvę ir rašo: 


Visos laisvės, pasireiškiančios įvairiose srityse įvai- 
riomis formomis, galų gale atsiremia į laisvą 
žmogaus veikimą. Veikimas yra žmogaus buvimo 
būdas bei forma. Veikti reiškia sekti savo buvimu 
(agere seguitur esse). Žmogus yra laisva būtis, dėl to 
ir jo veikimas yra laisvas. Laisvas veikimas parodo, 
kokiu būdu asmuo išreiškia savo laisvą prigimtį. 
Laisvė yra esminė forma savajam asmeniui reikšti. 
Laisvo veikimo atitikmuo žmogiškąją būtį yra tad 
tikrasis laisvės pagrindas (p. 14). 


Šios mintys papildo vienos kitas. J. Girnius 
klausia, kaip išsaugoti „laisvės vertės sąmonę“, 
kad žmogus liktų, Vydūno žodžiais tariant, „sau- 
žmogumi", nebėgdamas iš bendruomenės, bet nė 
nevirsdamas žvyro krūvos grūdeliu, kai vertinama 
tik krūva, o ne grūdelis. Kun. St. Yla pabrėžia 
laisvę kaip asmens reiškimosi būdą bei pavidalą, 
kildindamas ją iš pačios asmens būties: laisvė 
esanti „atitikmuo žmogiškąją būtį". Todėl jo rūpes- 
tis krypsta ne tiek į visuomenę, virstančią tironija, 
kiek į asmenį, kad šis savo laisvę suprastų kaip 

savivaldą, o ne kaip savivalią (plg. p. 27). Šiuos abu 
laisvės požiūrius praturtina neseniai išėjusi kun. dr. 
Antano Paškaus studija Asmuo ir laisvė (Chicago 
1984). Tai laisvės fenomenologija. Ji apsirėžia 
„pastebimomis laisvės apraiškomis“, palikdama 
klausimą, „kas yra ta paslaptinga laisvė" pati 
savyje, „spręsti teologams ir filosofams" (p. 24). 

Šią tad sąmoningai ar nesąmoningai paliktą 
spragą ir norėtų užpildyti studija Dievas ir laisvė. 
Jos autorius yra įsitikinęs, jog laisvės esmė aiš- 
kėja, tik svarstant ją kaip religinę kategoriją, 
vadinasi, tik kaip santykį su Dievu. Juk jei tikime, 
kad žmogus yra tiesioginis Dievo kūrinys, tai lais- 
vė šiam kūriniui yra pats pirmykštis dalykas, o ne 
vėliau išvystytas iš kažkokio gemalo ir ne vėliau 
įsigytas iš santykio su gamta ar visuomene. Santy- 
kis su Dievu yra metafizinis šaltinis laisvei kilti ir 
fenomenologinis būdas jai reikštis žmogaus gyve- 
nime. Todėl autorius ir sklaido šioje studijoje mintį, 
esą žmogus tikrai laisvas yra tik Dievo akivaiz- 
doje. Tai reiškia: laisvės paslaptį patiriame, tik 
apsispręsdami — teigiamai ar neigiamai — savo 
Kūrėjo atžvilgiu. 

Štai kodėl laisvės apmąstymas savaime siejasi 
su religijos filosofija kaip tokia ertme, kurioje ryš- 
kėja ir laisvės esmė, ir jos vykdymas. Nuosekliai 
tad autorius prašytų šios studijos skaitytoją, kad 
jis, prieš imdamas ją į rankas, bent trumpai susi- 
pažintų su Religijos filosofijos (Putnam 1976, d. I) 
pagrindinėmis problemomis, ypač su kenozės idėja, 
kuri sudaro autoriaus pažiūrų vidurkį ir kuri taip 

pat vyrauja ir šioje studijoje. Čia dažnokai ran- 
dama santrumpa ‚RF,I’ yra nuoroda į atitinkamas 
Religijos filosofijos vietas, kuriose tas ar kitas klau- 
simas yra buvęs nagrinėtas kiek išsamiau, tad šioje 
studijoje tik paliečiamas ar tik paminimas. 

Dievas ir laisvė pasirodo viešumoje Atei- 
tininkų Federacijos deimantinio jubiliejaus proga: 
75-11 amžiaus metai yra ilga istorija kiekvienai 
organizacijai, ypač Ateitininkijai, pergyvenusiai 
tokių mūsų tautos gyvenimo sankrėtų, kurios galėjo 
ir tebegali pakirsti net ir pirmaeilius ateitininkų 
principus — komunizmas Lietuvoje katalikiškumą, 
o svetimos įtakos tremtyje tautiškumą. O jei vis 
dėlto Ateitininkija lig šiol tebėra ir katalikiška, ir 
lietuviška, tai ženklas, jog jos dvasia sveika ir 
žvali, jos veikla budri, o jos organizacija tampri. 
Šiam ženklui priklauso ir Federacijos leidinių serija 
„Mūsų idėjos dabarties šviesoje“; leidinių, kurie 
skiriami ateitininkų ideologijai aktualinti bei tur- 
tinti, ateitininkų minčiai įvairinti bei aštrinti. 
Šitaip autorius supranta ir savo įnašą anai serijai, 
įteikdamas jį JUBILIATEI kaip gilios padėkos do- 
vaną už ilgą dvasinį prieglobstį, kuriame brendo ir 
čia dėstomos mintys. 


Antanas Maceina 


Vokietija: Münsteris, 
1985 m. vasario 27 d. 

I. 


LAISVĖS SAMPRATA 


Nagrinėdami laisvę kaip žmogiškosios būtybės 
atveiką į dieviškąjį kūrimą, anaiptol neklausiame, ar 
žmogus yra laisvas, kadangi tai būtų gryna tautolo- 
gija: klausti laisvės tikrovės reiškia remtis jos tikro- 
ve. Tai klausimas, priklausąs rūšiai tokių klausimų, 
kurie abejoja tuo, kas juos pačius grindžia. Be tikry- 
bės to, ko jie klausia, jie negalėtų iš viso būti keliami. 
Sakysime, mes negalime rimtai klausti, ar žmogus 
yra mąstanti būtybė, kadangi jau pats šis klausimas 
yra mąstymo apraiška bei pasekmė. Tokie klau- 
simai yra tautologiniai savo lytimi ir tušti savo 
turiniu. 

Tai galioja ir laisvės atvejui. Jei būtume iš tikro 
nelaisvi, neturėtume laisvės sąvokos, todėl nė ne- 
galėtume klausti, ar ši sąvoka tinka ir mums kaip 
žmonėms. Nes šalia žmogaus nėra pasaulyje jokios 
kitos būtybės, kurios būvyje laisvę rastume ir tuo 
būdu galėtume jos sąvoką susidaryti. Šalia žmogaus 
esama tik būtinybės kaip laisvės neiginio. Jei tad ir 

mes patys būtume šiai būtinybei palenkti, kaip galė- 
tų ateiti mums į galvą klausti, ar buvojame be būti- 
nybės, vadinasi, ar esame laisvi. „Kas buvoja už- 
sklęstas būtinybėje, pastebi J. B. Lotzas, tas gyvena 
joje viskam abejingai (dumpf), neregėdamas net nė 
pačios būtinybės ir neturėdamas net nė nuovokos, 
kas ji būtų, o tuo pačiu nė neįsivaizduodamas, kas 
būtų nebūtinas arba laisvas veiksmas" '. Štai kodėl 
mes galime tik klausti, ką laisvė žmogui reiškia, kaip 
jis ją vykdo ar jos nevykdo, koks jos santykis su 
pasauliu ir su Dievu, tačiau mes negalime klausti, ar 
ji yra žmogiškojo būvio tikrybė. Kitaip tariant, mes 
galime klausti laisvės esmės bei prasmės, bet ne jos 
buvimo ar nebuvimo. 

Todėl į vieno mūsų teologo kadaise autoriui pa- 
teiktą klausimą, „ar galima būtų įrodyti, kad žmogus 
yra laisvas" (laiškas 1974 m.), reikia atsakyti: ne, ne- 
galima! Nes kiekvienas mėginimas laisvę įrodyti jau 
remiasi laisvės buvimu ir tuo pačiu yra „užburtas 
ratas' (circulus vitiosus), logiškai ydingas, tad filoso- 
fijoje neįmanomas. Niekad negalima laisvei užeiti 
tarsi už nugaros, kad, į ją atsigrįžus (reflexio), būtų 
galima patikrinti jos buvimą. „Laisvė, gražiai sako 
G. Marcelis, yra kiekvieno patikrinimo (vėrification) 
sąlyga, tačiau ji pati gali būti mąstoma tik kaip griež- 
tai nepatikrinama (inverifiable)”’. O taip yra todėl, 
kad neįmanoma laisvės mąstyti tik kaip galimos ir 
pasižiūrėti, ar ši galimybė yra virtusi tikrenybe. Tai 
įžvelgė jau S. Kierkegaardas tardamas, kad „jei 
laisvė yra galima, tai ji yra ir tikra". Sakysime, jei 
gyvulys galėtų būti laisvas, tai jis ir būtų laisvas, 

nustodamas buves gyvulys. Apmastyti laisve visa- 
dos reiškia buvoti jau jos ertmėje. 

Šiuo keliu čia tad ir eisime. Čia mėginsime tik 
klausti, kokią vietą laisvė užima dieviškojo kūrimo 
ontologijoje. Ką reiškia, kad Dievas teikia žmogui 
buvimą kaip laisvę? Ką reiškia, kad laisvas kūrinys 
buvoja kartu su Dievu ir kartu su juo veikia? Kalbė- 
dami apie Dievo kenozę, sakėme, kad kuriamuoju 
savo veiksmu Dievas atiduoda pats save ir kad šis 
atsidavimas yra ne kas kita, kaip Dievo meilės išta- 
ra nebūties matmenyje (plg.RF I, 302—310)‘. Tai reiš- 
kia: kūrinys yra Dievo meilės regimybė ir buvoja 
Dievo akivaizdoje kaip jo meilės objektas. Tai nėra 
kokia pamaldžiai dorinė išvada. Tai ontologinis žmo- 
gaus sąrangos nusakymas. Būti Dievo meilės objektu 
yra pats giliausias žmogiškojo buvimo pagrindas, jo 
paskirtis ir jo tikslas. Atiduodamas patį save, Dievas 
kuriamuoju veiksmu teikia buvimą savajam Tu, 
kuriame jis įkūnija savo meilę. Žmogus kaip kūrinys 
anaiptol nėra Dievui abejingas. Jis yra Dievo my- 
limas su visomis galimomis šios meilės pasekmėmis 
(plg. RF I, 193—204) — net ligi mirties, kad žmogų iš- 
gelbėtų, kaip skelbia krikščioniškoji religija (plg. Jn 
15, 13; 1 Jn 4, 9-10). 

Kokiu betgi atveju žmogus kaip kūrinys gali būti 
Dievo Tu? Atsakyti į šį klausimą gana lengva: Dievo 
Tu gali būti tik laisva būtybė. Jau esame minėję, kad 
AŠ-AŠ santykis virsta TU-TU santykiu tik tada, kai 
ir vienas, ir kitas Aš atsiveria abipusiškai, su- 
bendrindami savą būvį (plg. RFI,178—181). Dievoat- 
žvilgiu atsivėrimas įvyksta pačiu kūrimo veiksmu, 

kadangi tai yra meilės veiksmas (plg. RFI,191—193). 
Žmogaus atžvilgiu atsivėrimas įvyksta, sąmoningai 
priimant Dievą į savą būvį kaipįjo paties gyvenvietę 
(plg. RFI, 182). Tačiau taiįmanomatik laisvės atveju, 
nes tik laisvas žmogus gali atsakyti į Dievo atsivė- 
rimą teigiamai ar neigiamai, savą būvį jam atskleis- 
damas ar užskleisdamas. Laisvė yra pagrindinė sąly- 
ga santykiui Tu-Tu tarp Dievo ir žmogaus. Žmogus 
kaip Dievo Tu negali būti nei marionetė, Dievo šokdi- 
nama, pasislėpus jam už žmogiškojo būvio kulisų; nei 
kompiūteris, iš anksto Dievo įsodrintas savęs linkui. 
Nes kiekvienu atveju tai būtų tik būtinybės apraiš- 
kos. Gi meilė, apspręsta būtinybės, būtų nemeilė,ojos 
išjuoka ir tuo pačiu didžiausia žmogaus patyčia. 
Žmogus-mario-netė ar žmogus-kompiūteris būtų ne 
Dievo-Meilės kūrinys, o kažkokio pikto demiurgo 
padaras. 

Nūn, vadindami Dievo ir žmogaus santykį reli- 
gija, tuo pačiu įjungiame laisvę į religinių kategorijų 
eilę. Dar daugiau: tik laisvė įgalina religiją kaip 
meilės santykį — ne tik jį vykdyti visuomeniškai, 
nepakenčiant viršinės prievartos, bet ir šiuo santy- 
kiu būti, nepakenčiant vidinės būtinybės, kuri būtų 
ipinta į žmogiškosios Aš-būtybės sąrangą. 


1. Laisvės esmė 


+ Kas yra laisv&? — Būdama, kaip netrukus maty- 
sime, esmiškai susijusi su asmeniu, laisvė yra sun- 

kiai nusakoma, kadangi ir pats asmuo nesiduoda 
apibrėžiamas logine prasme, jungiant bendrinę 
giminę su rūšiniu skirtumu: asmuo giminės neturi; 
kitaip jis nebūtų vienintelis. Nuosekliai tadir laisvės 
„apibrėžtys' paprastai esti arba grynai neigiamos, 
arba vien aprašomosios, nusakydamos tik sąlygas 
laisvei vykdyti (prievartos nebuvimas, galimybė 
rinktis...), bet ne pačią jos esmę. Sunkenybės ir net 
maišatis" padidėja dar ir dėl to, kad, kalbant apie 
laisvę, jos esmė dažnai suplakama su jos vykdymu, o 
laisvės vykdymas nepakankamai jungiamas su būti- 
nybe; kad galop laisvė per greitai įvedama į protinę 
ar dorinę sritį, pavyzdžiui, tarsi savavališkas ar 
palaidas veiksmas nebebūtų laisvas. Visa tai yra 
paskatinę M. Schelerį tarti, esą „kas yra laisvė, mes 
suvokiame tik savo valios gyvenimo vidumi, o 
niekad ne teoriniu svarstymu"". 

Vis dėlto autoriui atrodo, kad jis yra aptikęs — 
ne loginę laisvės apibrėžtį, o ontologinį jos aprašą, 
kuris kelia aikštėn laisvės sandus ir tuo būdu įgali- 
na mus ją apmąstyti kiek giliau, nei tai pavyksta, 
svarstant laisvę psichologiniu, doriniu ar sociali- 
niu požiūriu. Tai K. Rahnerio, katalikų teologo ir jė- 
zuito žodžiai, rasti jo studijoje „Laisvės šaltiniai — 
Ursprünge der Freiheit”, būtent: „Laisvės esmę su- 
daro absoliučiai sava asmens galia apspręsti patį 
save — das Wesen der Freiheit ist die absolute 
Selbstverfügung des Subjekts über sich selbst”". 
Tai, be abejo, primena Tomą Akvinietj, laikiusį, 
sekant Aristoteliu, laisvu tą, kuris yra priežastis 
savęs paties: „causa sui” (De veritate, q. 24, a. 1). 

Tačiau Rahnerio nusakymas slepia savyje daugiau 
turinio ir teikia daugiau nuorodų į laisvės sąrangą. 
Todėl jį čia ir renkamės savai interpretacijai, kurios 
pats Rahneris minėtoje studijoje nėra vykdęs — gal 
dėl to, kad savą apmąstymą aprėžė krikščioniško- 
sios laisvės samprata ir tuo būdu laisvės sklaidą 
perkėlė teologiškai dorinėn plotmėn. 

Ką reiškia, kad laisvė yra „absoliučiai sava 
galia — die absolute Selbstverfügung”, kaip teigia 
K. Rahneris? — Vokiškasis žodis verfügen yra dau- 
giaprasmis. Jis yra naudojamas ir kasdienos, ir 
ūkio, ir teisės, ir filosofijos, ir teologijos kalboje. 
Visur jis betgi reiškia: nuspręsti, apspręsti, pavesti, 
naudotis, turėti ką nors savo žinioje ar galioje. Fi- 
losofinėje kalboje ‚Verfügung’ geriausiai atitinka 
lietuviškąją ‚galia’ gebėjimo prasme. Tad mūsų 
atveju ‚Selbstverfügung’ reiškia savą galią arba 
savą gebėjimą bei pajėgumą, vadinasi, ne kokį nors 
kito duotą įgaliojimą ar iš kito gautą įpareigojimą. 
‚ Laisvė yra paties žmogaus galia, kurią jis pats ir 

vykdo kaip savąją: savu vardu ir savu at- 
sakingumu, pats iš savęs ir pats savimi. Tai jo 
paties galia ontologine žodžio ,pats' prasme. As- 
mens veiksmas yra tiek laisvas, kiek jis yra jam 
savas; tai reiškia: kiek jis yra jo paties veiksmas, 
jam neprigimtas, nepriverstas, neįsakytas. Gražiu 
J. Girniaus posakiu, „negalima žmogaus nei pri- 
versti būti laisvam, nei jam uždrausti būti 
laisvam””*. 

Kitaip tariant, nei teigiamas duomuo, nei nei- 
'giamas kliuvinys neįtaigauja ir neapsprendžia lais- 

vės esmės. Laisvė yra mano paties savastis, iš 
niekeno negauta ir niekam neperleidžiama. 
Kiekvienas laisvas veiksmas yra pati pradžia: užu 
laisvo veiksmo nestovi niekas, kas būtų jo šaltinis 
ar pagrindas, „nes tikra pradžia buvoja anapus 
kiekvieno prieZastingumo”’. Laisvas veiksmas yra 
paties savęs priežastis ir kaip tik todėl visados pra- 
dinis. Motyvas, taip dažnai siejamas su laisvu 
veiksmu, yra ne laisvės šaltinis, o tik jos reiškimosi 
pateisinimas proto akivaizdoje. Motyvas laisvę ne 
įgalina, o tik pateisina ar nepateisina. Tačiau ir 
nepateisinamas veiksmas yra laisvas, pateisi- 
namas ar nepateisinamas kaip tik todėl, kad 
laisvas. Savo esmėje laisvas veiksmas yra nemoty- 
vuotas. Nes jei jis turėtų būti motyvuotas, tai šiam 
motyvavimui irgi ieškotume motyvo — ligi begaly- 
bės, kol galų gale atsidurtume tokiame taške, kuris 
iš tikro jokio motyvo neturi: tai pati pradžia, kur 
klausimas ,kodėl' nebetenka prasmės. „Laisvė yra 
pagrindo pagrindas", sako M. Heideggeris, ir todėl 
„Žmogaus būvio (des Daseins) bedugnė (Ab- 
grund)”, Laisvė yra nepriklausomybė nuo „kodėl. 
Klausti laisvės atveju kodėl, reiškia laisvę pa- 
neigti. 

Šitoje vietoje laisvė kaip tik ir susitinka su 
dieviškuoju kūrimu. Sklaidydami kūrimą, esame 
sakę, kad kūrimas yra buvimo teikimas — „collatio 
esse”, vadinasi, duomuo, o ne paties žmogaus 
padarinys (plg. RF I, 271—273; 277). Tačiau argi 
laisvė nėra žmogiškojo buvimo apraiška ir net jo 
lytis, o tuo pačiu irgi duomuo, būtent Dievo-Kūrėjo 

duomuo? Argi žmogus negauna laisvės iš Dievo? 
Kaip tad galima tvirtinti, kad laisvė yra sava galia 
ir tai absoliučiai sava? Ar teisus yra N. Berdjaevas 
sakydamas, kad „laisvė pranoksta buvimą ir 
savimi apsprendžia jo kelią"?" 

Nėra abejonės, kad laisvė yra žmogiškoji bū- 
sena: žmogiškai būti reiškia laisvai būti. Tačiau ką 
gi reiškia būti? Į tai esame anksčiau atsakę, kad 
buvimas yra nuolatinė dieviškojo kūrimo dabartis. 
Baigties kūrime nėra. Dievas kuria nuolatos — ne 
naujų padarų, o to paties padaro prasme: kūrinys 
niekad nėra sukurtas, bet visados kuriamas. Antra 
vertus, taip pat sakėme, kad kūrimas vyksta nebū- 
ties ertmėje. Mes esame ne dieviškosios substan- 
cijos tęsinys (Plotinas), ne pirminės medžiagos 
žiedinys (Platonas), bet visiškai pradinės-pir- 
mykštės būtybės, kurios kyla iš nebūties ir todėl 
turi absoliučią pradžią. Mūsų nėra buvę jokia pras- 
me ir jokiu pavidalu. Nuosekliai tad buvimas yra 
santykis ir su Kūrėju, ir su nebūtimi. Mes nesame 
atsietinės būtybės, vadinasi, atjungtos ir nuo 
Dievo, ir nuo nebūties. Atvirkščiai! Būdamas nesi- 
liaujantis, kūrimas mus sieja taip pat nesiliau- 
jamai tiek su Kūrėju, kuris mus šaukia būti; tiek su 
nebūtimi, kurioje būti pradedame ir būname. Nėra 
taip, kad žmogus būtų buvęs sykį sukurtas ir tuo 
būdu iš nebūties tarsi ištrauktas, kad ją peržengtų. 
Anaiptol! Nebūtis yra ertmė, kurioje vyksta žmo- 
gaus būvis. Todėl nėra nebūties užu žmogaus, 
anapus žmogaus, šalia žmogaus. Kaip kūrimas ir 
nebūtis yra neperskiriami Dievo atžvilgiu, taip jie 

yra neperskiriami nė žmogaus atžvilgiu. Dievas 
nepalieka nebūties todėl, kad nesiliauja mus kūręs, 
žmogus gi nepalieka nebūties todėl, kad nesiliauja 
būti kuriamas. Buvoti nebūties ertmėje yra 
žmogaus kaip kūrinio būtinybė. 

Bet kaip tik ši būtinybė ir įgalina laisvę. Nes 
laisvas yra tik tas, kas nėra apspręstas. Gi žmogus 
kaip Aš-būtybė nė nėra apspręstas. Dievas žmo- 
gaus neapsprendžia, kadangi kuria jį kaip savąjį 
Tu, kuris atveiktų į šį aukščiausią meilės veiksmą 
irgi meile, vadinasi, ne apsprendimu iš aukšto, bet 
apsisprendimu iš savęs. Šio gi apsisprendimo sąly- 
ga yra žmogaus laisvė. Todėl „ne žmogus neišsi- 
verčia be laisvės, būdingai pastebi N. Berdjaevas, 
bet Dievas neišsiverčia be žmogaus laisvės” ° . Nes 
be laisvės nebūtų jokio žmogaus atsako į Dievo 
meilę. Štai kodėl žmogaus atžvilgiu Dievas vykdo 
savęs kaip absoliuto apsirobojimą arba kenozę, 
kadangi be tokio apsiribojimo žmogus būtų tik 
absoliuto ištaka arba jo iš viso nebūtų: neapsi- 
ribojes absoliutas nepalieka ertmės reliatyviai būty- 
bei. Kenozė Dievo atžvilgiu yra būtina žmogaus 
laisvės sąlyga, kaip kad ji yra būtina ir kūrimo 
sąlyga. Esame laisvi tik todėl, kad niekad ir niekur 
nesusiduriame su absoliutu kaip absoliutu, vadi- 
nasi, kaip su neaprėžta Galybe. „Dievas gyvena 
pasaulyje incognito, sako Berdjaevas, ir ši aplinky- 
bė įgalina žmogaus laisvę”? . Be abejo, priduria 
Berdjaevas, „žmogus sunkiai pakelia Dievo 
kenozę"; jis mieliau norėtų, kad Dievas būtų 
„papuoštas karališkąja didybe" (p. 13). O vis dėlto 

„tik Dievo kenozė ir jo incognito laiduoja mūsų 
laisvę" (p. 12). Gi į pastabą, esą žmogus turįs 
vykdyti Dievo valią, Berdjaevas atsako: „Nepakan- 
ka tarti, kad žmogus turįs vykdyti Dievo valią; 
reikia dar ir suvokti, kame ši Dievo valia glūdi. Gi 
Dievo valia kaip tik ir yra ta, kad žmogus būtų lais- 
vas. Užtat laisvės teigimas ir yra Dievo valios vyk- 
dymas... Dievas reikalauja žmogaus laisvės“ “. 
Kurdamas žmogų, augustiniškai kalbant, savęs 
linkui — „fecisti nos ad Te” (Conf I, 1) — Dievas ne- 
apsprendžia anos linkmės jokiu ontologiniu 
polinkiu ar potraukiu. Būtų nesusipratimas ir sy- 
kiu žmogaus laisvės paneigimas interpretuoti 
Augustino „cor inquietum” transcendentalinio ap- 
sprendimo prasme, kuris esą įgalinąs žmogų 
„išgirsti Dievo žodį kaip dieviškąjį ir tuo būdu jį 
įtikėti bei priimti *. Jei taip iš tikro būtų, tai tokiu 
atveju žmogaus atsakas į Dievo meilės šūksnį būtų 
tik paties šio šūksnio aidas, atsimušęs į anos trans- 
cendentalijos apspręstą žmogaus būtybę, o ne sava- 
rankiškas žmogaus ištikimybės ar jo išdavimo žo- 
dis. Tokiu atveju Dievas išgirstų ne žmogų, bet tik 
patį save. Žmogus būtų tik ‚uola’, nuo kurios atai- 
dėtų paties Dievo šūksnis. Štai kodėl transcenden- 
talinis apsprendimas, šiandien gana madinis 
tikėjimo problemai spręsti, yra žmogaus laisvei taip 
lygiai priešiškas, kaip ir kiekvienas kitas apspren- 
dimas iš aukšto ar iš anksto. 

Santykis su nebūtimi neapsprendžia žmogaus 
todėl, kad nebūtyje nėra nieko, kuo jį galėtų ap- 
spręsti. Buvoti nebūties ertmėje reiškia buvoti lais- 

vai. Jau esame minėję, kad nebūtis Dievui anaiptol 
nėra duomuo, vadinasi, esanti ‚Salia’ ar ‚anapus’ 
Dievo: ji yra paties Dievo įgalinama, aprėžiant abso- 
liutinę savo veiklą (plg. RF I, 261—269). Dievas įgali- 
na nebūtį, o nebūtis įgalina laisvę kaip neaprėžtybę. 
Tuo būdu tarp Dievo ir laisvės atsiranda santykis. 
Dievas nekuria laisvės teigiamu būdu, kaip kad jis 
nekuria nė nebūties. Nes kiekviena sukurta tei- 
giamybė jau būtų būtybės apsprendimas ir todėl jos 
laisvės sunaikinimas. Kurdamas iš nebūties nepa- 
liaujamai, Dievas tuo pačiu įgalina žmogų netik kilti 
iš nebūties, bet ir buvoti nebūties ertmėje, kuri jo 
neapsprendžia jokiu būdu ir jokia prasme. Tad 
žmogus ir atsiduria laisvės srityje. Būti Dievo kuria- 
mam iš nebūties ir būti laisvam yra ontologiškai 
vienas ir tas pats dalykas. Tik nebūtis yra tikroji 
arba autentinė mūsų veiksmų pradžia, kadangi tik 
tokiu atveju nėra jokio šių veiksmų šaltinio, kuris 
juos pažadintų ar apspręstų, išskyrus mus pačius. 
Veikdami nebūties ertmėje, mes veikiame niekeno 
neįtaigaujami, tai yra, veikiame iš savęs ir savimi. 
Tai ir yra ana „sava galia — die Selbstverfū- 
gung”, kurią K. Rahneris laiko laisvės esme. 

Taigi, kaip matome, laisvė nėra žmogui duomuo, 
net nė Dievo duomuo, o tik žmogaus neaprėžtybė. Ta- 
čiau ši neaprėžtybė yra paties Dievo įgalinama tuo, 
kad jis kuria žmogų kaip Aš-būtybę nuolatos ir tuo 
būdu įgalina jį buvoti nebūties ertmėje irgi nuolatos. 
Žmogus buvoja kaip atvira būtybė, todėl ir elgiasi su 
šia savo atvirybe kaip tinkamas: žmogus buvoja 
savo paties žinioje bei galioje. Tai ir yra jo laisvė. 

Visa kūriniškoji žmogaus sąranga nešioja laisvę 
kaip savo pagrindą. Kam Dievas nėra jo Tu ir kas 
pats savęs nesuvokia kaip Dievo Tu, tas nesuvokia 
nė laisvės; tas yra tik drebantis padaras baisingojo 
Dievo akivaizdoje. Krikščionybės lūžis su kitomis 
religijomis, o tuo pačiu ir jos nuopelnas žmogaus as- 
mens sampratai yra tas, kad ji pergalėjo aną 
„baisingąjį Dievą" ir jo vietoje pastatė Dievą-Meilę, 
prieš kurį žmogus nebepuola ant veido, bet sėda su 
juo prie stalo ir kartu valgo „vargo vakarienę“ (K. 
Bradūnas), būdamas nebe jo tarnas, o jo draugas ir 
net sūnus. Šis lūžis ir iš jo plaukiančios išvados yra 
mūsų per maža apmąstytos, pergyventos ir savo elge- 
siuose įvykdytos. Visa tai čia tik primename, ka- 
dangi tai išvystyti būtų uždavinys ištisos filosofijos, 
kurios objektas apimtų nebe religiją kaip tokią, bet 
jau pačios krikščionybės turinį. Čia tik pabrėžiame, 
kad laisvės esmė gali būti suvokta, tik suvokus Dievą 
kaip meilę ir žmogų kaip Dievo draugą, kuris Dievui 
taria: „Mano Viešpats ir mano Dievas" (Jn 20, 28) ir 
kuriam Dievas irgi taria: „Aš jus vadinu draugais" 
(Jn 15, 15). Tai ontologiniai nusakymai, be kurių gel- 
mens religinė mūsų sąmonė liktų plokščia plokš- 
tutėlė. 

Tą patį reikia tarti ir nebūties atžvilgiu. Kas 
nesuvokia, kas yra nebūtis man kaip Aš-būtybei, 
tas nesuvokia nė laisvės, mąstydamas determinis- 
tiškai, nors apie laisvę kalbėtų „ir angelų kalbomis" 
(1 Kor 13,1). Jau esame anksčiau užsiminę (plg. RF I, 
285—286), kad nei patristinis, nei scholastinis mąs- 
tymas, nors ir pabrėždami dieviškąjį kūrimą iš nebū- 

ties, pačios nebūties pakankamai neapmąstė. Klau- 
simas, ką reiškia Dievui kurti iš nebūties ir ką reiškia 
žmogui būti kuriamam iš nebūties, — šis klausimas 
anuo metu iš viso nekilo. Tik mūsojo tarpsnio filo- 
sofijoje, kurią vadiname ‚egzistencine’, nebūties 
reikšmė išniro sąmonės švieson visu savo svoriu. 
Senas Leibnizo klausimas, kodėl yra šis tas, o ne grei- 
čiau niekis, patraukė šios filosofijos dėmesį kaip tik 
niekio galia. Egzistencinė filosofija įgijo „nihilisti- 
nio' atspalvio — ne ta prasme, kad ji nuvertintų 
„aukščiausias vertybes“, kaip nihilizmą suprato Fr. 
Nietzschė, bet ta, kad nihilum stojo jos vidurkin, 
pakeisdamas esmės pastovumą buvimo praei- 
namumu. Ir vis dėlto egzistencinės filosofijos ob- 
jektas yra ne nebūtis, o žmogus. Nebūtis yra tik 
akiratis, kuriame ši filosofija žmogų regi ir, šitaip 
regėdama, jį apmąsto. Nebūtis teikia, pasak R. Ber- 
lingerio, „būdingą profilį“, išryškinantį žmogaus 
veidą“. 

Būdingiausias gi šiame profilyje bruožas egzis- 
tencinei filosofijai kaip tik ir yra žmogaus laisvė; toks 
būdingas, jog jis virsta net skiriamąja žyme tarp 
senosios ir naujosios filosofijos, būtent: „Klasikinė 
metafizika svarsto laisvę ontologijos požiūriu, egzis- 
tencialinė ontologija (tai M. Heideggerio sąvoka ir 
terminas, Mc) svarsto ontologiją laisvės požiū- 
riu” (p. 170); senoji filosofija eina prie laisvės 
per būtį, naujoji eina prie būties per laisvę (plg. 
p. 169); „būtis ir egzistencija panyra laisvės 
bedugnėje"". Todėl ir žinomas J. P. Sartre 
posakis, esą žmogus yra užkeiktas laisvei, nėra 

beprasmis. Tai vaizdas, kuriuo nusakoma, kad 
laisvė nėra viena kuri žmogiškojo būvio savy- 
bė, bet pats šis būvis: „Aš esu savo laisvė” (J. P. 
Sartre dramoje Musės — Les Mouches). Suvok- 
dami žmogų kaip Dievo Tu, galėtume apkreipti 
Sartre posakį ir tarti: žmogus yra palaimintas lais- 
vei. Tačiau prasmė liktų ta pati, būtent: mes ne- 
galime nebūti laisvi. Prakeiksmas ar palaima — 
kiekvienas užsklendžia vartus galimybėn nusikra- 
tyti savo atvirybės ir buvoti kaip aprėžtybė. Tai ne- 
imanoma, nes tai reikštų paneigti patį save — ne 
psichologiškai savęs panieka, bet ontologiškai, 
grįžtant į niekį, kas kaip tik ir nėra žmogaus žinioje 
bei galioje. Žmogiškasis būvis ir laisvė yra tik du at- 
žvilgiai vieno ir to paties dalyko, būtent žmogaus 
kaip Aš-būtybės. Kas vieną katrą neigtų, netektų ir 

ito. Būdami uäkek ar ‚palaiminti’ buvimui, mes 
tuo pačiu esame ,užkeikti' ar ‚palaiminti’ ir laisvei. 


2. Laisvės subjektas 


Kas yra anos absoliučiai savos galios arba 
laisvės nešėjas? Kas yra laisvas, suprantant yra ne 
kaip loginę jungtį, o kaip patį mūsų buvimą? Kitaip 
tariant, kas būna laisvai? — K. Rahneris, kurio lais- 
vės aprašą čia toliau interpretuojame, vadina šį 
nešėją ‚subjektu’: „die absolute Selbstverfügung 

des Subjekts”. Betgi ‚subjektas’ yra taip pat dau- 
giaprasmis, kaip ir ‚galia’. Esama ‚subjekto’ gnoseo- 
logijoje ir gramatikoje; teisėje ir dorovėje; psichologi- 
joje ir sociologijoje; visur jis yra kitoks ir net kitas. Ką 
tad turime galvoje, tardami, esą ,subjektas' yra 
nešėjas galios apspręsti patį save? Kas yra tikrasis 
laisvės subjektas, vadinasi, tasai, kuriam laisvėyra jo 
būsena? 

Atsakymas į šį klausimą pasunkėja visų pirma 
dėl to, kad esame įpratę sudėti laisvę į valios rankas. 
Beveik kiekvienas mūsų apmąstymas prasideda 
valios laisve ir tuo būdu jau iš anksto užkerta kelią į 
tikrąjį laisvės nešėją. Nes valia yra tik žmogaus bū- 
tybės pajėga (potentia) — nemažiau, bet nė nedau- 
giau. Kaip tad būtų galima kalbėti apie pajėgos 
laisvę, net jei šią pajėgą vadintume ir dvasine? Pajė- 
ga jau vien dėl to negali būti nešėja, kadangi ji pati 
reikalauja nešėjo: pajėga visados juk yra keno nors 
pajėga. Nuosekliai tad ir valia anaiptol nėra savi- 
galė, vadinasi, nepriklausoma. Ji yra mano valia: ne 
ji mane apsprendžia, bet aš ją apsprendžiu, ją auklė- 
damas, stiprindamas ar silpnindamas, grūdin- 
damas ir lenkdamas ta bei kita kryptimi. Dažnai 
sakoma, esą valios objektas yra gėris (plg. Tomas 
Akvienietis, De veritate, q. 22, a. 5), o jos veikmuo — 
rinktis tarp įvairių gėrių (plg. t.p. a. 6). Ir vis dėl to aš 
galiu priversti savo valią rinktis blogį ir jį vykdyti 
(pvz. keršyti). Manęs paties atžvilgiu valia anaiptol 
nėra laisva. Ji vykdo tai, ką aš jai įsakau. Galimas 
daiktas, kad ji tai daro nenoromis, kadangi mano 
įsakymas neatitinka jos prigimties, kaip sąmo- 

ningas netiesos tarimas arba melas neatitinka proto 
prigimties. Tačiau valia vis tiek tai daro, kadangi aš 
to noriu. Valia yra įrankis laisvam mano veiksmui, 
bet ne šio veiksmo autorius: jo autorius esu aš pats. 
Užtat ne valia atsako už laisvą veiksmą, o aš pats už 
jį atsakau. Aš negaliu nusikratyti atsakingumo nu- 
rodydamas, esą dėl to esanti kalta mano valia — 
šiokia ar kitokia, kadangi aš atsakau ir už pačios 
valios pobūdį. Net ir nuo galutinio tikslo, kurio valia, 
pasak Tomo Akviniečio, siekianti būtinai (plg. t.p. a. 
6), galiu valią nukreipti, šį tikslą iš viso paneig- 
damas (ateizmas). Net ir atveju demoniškumo, 
kuriančio absoliutinį santykį su netiesa, galiu įkin- 
kyti valią į šio santykio vykdymą vispusišku tiesos 
neigimu bei ardymu ir tuo būdu paversti valią blogio 
vykdytoja arba demoniškąja valia“. Kalbėti tad 
apie valią kaip laisvės subjektą galima tik netiesio- 
gine prasme, kokia kalbama, sakysime, kad kulka 
pataikė į kaktą. Šio veiksmo subjektas betgi yra ne 
kulka, o šaulys. 

Taip yra ir su visomis kitomis žmogaus pajė- 
gomis: protu, atmintimi, vaizduote, jausmais, 
juslėmis ir t.t. Visos jos priklauso žmogaus prigim- 
čiai, todėl yra savų objektų apspręstos ir tuo pačiu ne- 
laisvos. Žmogiškoji prigimtis ir savo sandais, ir savo 
veikimu yra gamtos santalka: žmogus yra mažytis 
kosmas, turįs ryšio su didžiuoju kosmu tiek savo 
kilme, tiek savo būkle. Gi didysis kosmas arba gam- 
ta yra Apspręsta (determinuota) ligi pat gelmių. Kal- 
bėti apie laisvę gamtoje reikštų paneigti pačią gam- 
‘ta. Gamtos būsena yra būtinybė. Ir tik būtinybė 

apsaugo gamtą nuo jai pražūtingos maišaties. Betgi 
ta pati būtybė buvoja ir mūsų prigimtyje, kadangi 
gamta ir prigimtis yra vienas ir tas pats pasaulis, tik 
svarstomas skirtingais atžvilgiais. Tardami ‚pri- 
gimtis', turime galvoje pasaulį, kiek jis buvoja mu- 
myse. Tardami ‚gamta’, mąstome tą patį pasaulį, 
kiek jis buvoja šalia mūsų ir kiek mes patys buvojame 
jame. Kiekvienu atveju pasaulis lieka tos pačios 
sąrangos, vis tiek ar jis būtų mūsų prigimtis, ar šalia 
mūsų esanti gamta. Tadir būtinybė kaip pasaulio bū- 
sena yra ta pati tiek gamtoje, tiek mūsų prigimtyje. O 
kadangi būtinybė pačia savo sąvoka yra laisvės prie- 
šingybė, todėl ir mūsų prigimtyje laisvės rasti nej- 
manoma. Kas priklauso prigimčiai arba ‚pasauliui’ 
mumyse, tas nėra ir negali būti laisvės nešėjas arba 
jos subjektas. 

Tačiau žmogus nėra tik prigimtis, kaip gyvulys. 
Gyvulys yra rūšies suindividualinimas, todėl jai 
palenktas ir ją išreiškiąs tiek savo sąranga, tiek savo 
veikimu, tiek galop savo tikslu: gyvulys būna ne sau, 
bet rūšiai. Rūšis buvoja viršum joir jį apsprendžia lig 
pat jo individualybės gelmių. Gyvulys neturi nieko, 
kas būtų sava tik jam pačiam, kadangi jis nė nėra 
pats. Todėl gyvuliui visu plotu tinka tai, ką G. Marce- 
lis sako apie individą apskritai: tai „bendrybė dali- 
néie būklėje”; „individas yra be žvilgio ir be veido; tai 
nuobiry grūdelis"" . Nuosekliai tad ir žmogus kaip 
atskiras bendrosios prigimties nešėjas taip pat yra ši 
prigimtis dalinėje būklėje; šiuo atžvilgiu ir jis yra be 
žvilgio ir be veido, o tuo pačiu ir be laisvės. Vis dėlto 
žmogaus sankloda tuo neišsisemia. Žmogus yra dau- 

giau, nei tik bendrybes atskiryb& arba individas. 
Žmogus yra ir asmuo. O asmuo ne tik nesusilieja su 
turima prigimtimi bei jos tęsiniu gamtoje ar visuo- 
menėje, bet buvoja jom abiem priešpriešiais. 
„Asmeniui yra sava priešintis (affronter)”, sako G. 
Marcelis; gi priešintis arba spirtis reiškia, pasak to 
paties Marcelio, pražiurti arba praregėti, vadinasi, 
suvokti savą padėtį tiek aplinkoje, tiek pačiame savy- 
je ” . Gyvulys buvoja susiliejęs su aplinka ir todėl yra 
aklas sau pačiam: jis nesipriešina ir nesispyrioja; jis 
visados, gražiu R. M. Rilkės posakiu, „lieka įsčiose" 
(8-ji elegija). Žmogus gi pražiūra ir savo žvilgiu kaip 
tik išsiskiria iš visumos, suvokdamas save kaip NE 
viskam, kas yra šalia jo ar jame pačiame. Žmogui 
„viskas yra nuotolis" (R. M. Rilke). 

Šį tad pražiurimą arba šį išsiskyrimą iš visko ir 
vadiname asmeniu. Žmogus yra ne tik individas, 
nešąsis bendrą žmogiškąją prigimtį, bet ir asmuo 
nesąs šia prigimtimi ir suvokiąs, ja nesąs. Žmogus 
yra ne tik būtybė apskritai, betir Aš-būtybė skirtinai. 
Jis yra ne tik rūšies atstovas, galįs skaičiumi didėti 
be galo, bet kartu ir vienintelis, nepakartojamas ir 
neatstojamas. Tardamas AŠ, žmogus atskleidžia 
visiškai naują ontologinę plotmę, kurioje jis buvoja 
vienkartiniu būdu: būti vieninteliu yra Aš būsena. 
Asmuo negali būti pakartotas — nei tuo pačiu metu, 
nei paeiliui. Kitaip sakant, asmuo negali buvoti 
keletu egzempliorių. Žmogiškasis Aš yra kiek- 
"vienam vis savas ir vis kitas. Asmuo neturi rūšies 
arba giminės, todėl jos nė neišreiškia daliniu savo bū- 
viu, kaip tai daro individas. N. Berdjaevas net teigia, 

kad „asmuo sudaro pasaulio nuolatinybės per- 
trükj”” . Kosminis vyksmas, būdamas gamtinis ir 
todėl esmiškai besikartojantis, yra nuolatinis. Tuo 
tarpu asmuo išnyra šiame vyksme kaip vien- 
kartinis: aš būnu tik vieną vienintelį kartą. Manęs 
kaip paties niekad nėra buvę. Aš neturiu jokių įsčių, 
kurios būtų mane kaip Aš išnešiojusios. Aš esu pati 
pradžia, todėl nepriklausau savai aplinkai, nesuda- 
rau jos dalies, nebuvoju kaip individuali jos išraiška. - 
Aš peržengiu viską, kas buvoja kaip ne-Aš: mano 
būtis yra „ne sum, bet sursum”(G. Marcel). Užtat aš 
ir negaliu būti logiškai apibrėžiamas. Aš neturiu ap- 
tarties. Aš turiu tik vardą, kuris tinka tik man 
vienam, niekam kitam, nors kalbiškai jis ir būtų tas 
pats žodis. 

Antra vertus, žmogus nėra, kaip sakyta, nė tik 
asmuo. Jis yra ir prigimtis, o tuo pačiu ir individas 
kaip šios bendros prigimties dalinė apraiška. Kaip 
tad santykiauja šie du jo būtybės sandai: prigimtis ir 
asmuo? Į tai atsako pati asmens savimonė. Pri- 
gimtis yra asmens, bet ji nėra asmuo; ji yra mano, bet 
Ji nėra aš: aš esu ne-ji. Apie viską galiu tarti, kad tai 
mano: mano kūnas ir mano siela, mano protas ir 
mano valia, mano jausmas ir mano jutimas. Tačiau 
niekas iš šios visuotinės mano savasties nesu aš pats 
— nei kūnas, nei siela, nei protas, nei valia, nei 
jausmas, nei jutimas. Ieškant asmeniui, vadinasi, 
manajam Aš turinio, jis atrodo esąs niekis, nes jis iš 
tikro niekad nėra nei tas, nei kitkas. Jokiame pri- 
gimties sande manęs paties kaip Aš rasti negalima: 
viskas yra mano, niekas nesu aš pats. Todėl ne vie- 

nas mūsų meto mąstytojas, priešingai seniesiems 
(Boėtijui, Tomui Akviniečiui) nelaiko asmens sub- 
stancija (G. Marcelis, M. Scheleris...), tuo griežtai 
skirdami asmenį nuo daikto — net ir dvasine pras- 
me, kadangi neasmeninė dvasia (N. Hartmanno 
prasme) irgi yra daiktas, pvz. visuomenė, meno kū- 
riniuose įkūnyta idėja... Mūsų betgi reikalui šis pa- 
žiūrų į asmenį skirtumas reikšmės neturi. Ar asmuo 
yra substancija, ar kas kita, kiekvienu atveju jis yra 
visų žmogaus pajėgų bei sandų subjektas, visų jo 
veiksmų autorius, net ir tokių, kurie vyksta anapus 
sąmonės, pvz. augimas (aš augu ar nebeaugu). Tei- 
singai tad G. Marcelis vadina asmenį „vispusiška 
esamybė — prėsence totale”. asmuo visada yra 
„čia pat ir dabar” *. 

Šitoje vispusiškoje asmens esamybėje kaip tik ir 
buvoja žmogaus laisvė. Asmuo yra laisvės subjektas 
arba jos nešėjas ir laisvų veiksmų autorius. Ne mano 
prigimtis, neišskyrus nė valios, yra laisva, bet aš 
pats esu laisvas — aš pats, niekas kitas manyje. „Iš 
tų pačių šaknų, sako J. B. Lotzas, iš kurių išauga 
asmuo, kyla būtinai ir laisvė" * . Asmens gi šaknys, 
kaip jau nekartą minėjome, glūdi kūrime žmogaus 
kaip Dievo Tu. Tuo pačiu šiame kūrime glūdi ir 
laisvė. Laisvės kilimas ir žmogaus kilimas yra ne- 
perskiriami. Kaip asmuo, būdamas vienkartybė, ne- 
gali kilti iš bendrybės, taip ir laisvė būdama neap- 
rėžtybė, negali kilti iš būtinybės. Kitaip tariant, nei 
asmens, nei laisvės šaknų negalima rasti kosmologi- 
nėje srityje, kadangi šioje srityje viešpatauja ir 
bendrybė, ir būtinybė. Tai reiškia: nei žmogaus 


Laisves samprata 21 


asmuo, nei žmogaus laisvė nėra ir negali būti gam- 
tinės evoliucijos padarai. Jei žmogus yra Aš-būtybė ir 
jei laisvė yra Aš-būtybės būsena, tai savaime aišku, 
kad šie du žmogiškosios sąrangos pradai patys sa- 
vimi nurodo į jų kilimą iš nebūties dieviškojo veikimo 
galia. Jie pačia savo esme reikalauja tiesioginės 
Dievo veiklos ir tuo būdu jungia žmogų su Dievu irgi 
tiesiog, netarpininkaujant jokiam nei gamtiniam, 
nei dvasiniam dalykui. Dievo atžvilgiu asmuo ir 
laisvė yra pačios tiesioginybės. Nes tik tokiu atveju 
Dievas gali būti žmogaus Tu, o žmogus — Dievo 
meilės įkūnijimas savajame Tu. Bet koks tarpi- 
ninkas, iš kurio būtų išriedėjęs asmuo su savo laisve, 
sužlugdytų šį tiesioginį santykį: per tarpininką 
negalima nei mylėti, nei būti mylimam *. 
Dieviškosios kilmės teisioginybė ir padaro, kad 
asmuo kaip laisvės subjektas yra sakralinė sąvoka 
visiškai objektyviai, tai yra, nepriklausomai nuo 
paties asmens įsitikinimų ir veiksmų. Asmuo yra 
šventas savyje; šventa yra ir jo laisvė. Čia glūdi žmo- 
gaus kilnybė (dignitas) apskritai, jo asmens nepa- 
žeidžiamumas, jo teisių gerbimas bei saugojimas. 
Kaip ne prigimtis neša laisvę, taip ir ne prigimtis pa- 
daro, kad visi žmonės yra lygūs savo verte: tai pa- 
daro tik asmuo. Tik žmogus-asmuo yra lygus kitam 
Zmogui-asmeniui. Tik žmogus-asmuo naudojasi ly- 
giomis teisėmis kaip visuomenine nelygstamos savo 
kilnybės bei vertės išraiška. Tik žmogus-asmuo 
niekam nėra palenktas, kadangi jis yra tikslas sauir 
prasmė savyje. Asmens kilnybė yra tokia pat geni- 
juje ir bukaprotyje, šventajame ir nusikaltėlyje. Jau 


22 DIEVAS IR LAISVE 


vien tuo, kad žmogus yra asmuo, „jis turi, kalbant N. 
Hartmanno žodžiais, ne tik būtybės, bet ir vertybės 
sanklodą"; jis yra „save laikanti bei grindžianti 
vertybė (der substantielle Grundwert)”; todėl nė 
negalima žmogaus mąstyti kaip būtybės, nemąstant 
jo kartu ir kaip vertybės; būdamas „vertinė būtybė", 
žmogus turi būti mąstomas ne tik ontologiškai, bet ir 
aksiologiskai”. Asmens nelygstamos kilnybes 
pripažinimas ir šios kilnybės išreiškimas visuotinė- 
mis žmogaus teisėmis kaip tik ir yra ontologinio 
atžvilgio papildymas aksiologiniu atžvilgiu. Tai gal 
pats didžiausias mūsų laikų įnašas į žmogaus filo- 
sofiją apskritai ir į religijos filosofiją skirtinai. 

Be abejo, M. Scheleris buvo teisus, savo metu 
(1916 m.) pastebėdamas, kad „žmogiškasis indi- 
vidas esti pripažįstamas asmeniu, tik pasiekus tam 
tikro pažangos aukščio" (p. 484); užtat čia pat jis pri- 
duria, kad „istorijos vyksmo vertė” kaip tik ir yra 
matuojama šiuo pripažinimu“. Istorija, nepri- 
pažįstanti kiekvienam žmogui asmens rango, o tuo 
pačiu ir jo laisvės, yra arba dar neišėjusi iš barbary- 
bės tarpsnio, arba vėl į jį atkritusi. Istorijos eigoje, 
pasak Schelerio, asmuo vis labiau laisvinasi „iš vaid- 
mens būti gryna istorinio priežastingumo pasėka" ir 
darosi „vis labiau ir labiau antistorinis”, suvok- 
damas save kaip „vertybių vertybe”” . Konkrečiai 
šis suvokimas reiškiasi rungtynėmis už laisvę visose 
srityse. Istorija virsta asmens kaip laisvės subjekto 
sąmonėjimu. Asmens laisvė ir asmens kilnybė vis la- 
biau tapatėja — ne tik pačioje sąmonėje, bet ir 
konkrečiose istorinio gyvenimo lytyse. O ten, kur ši 


Laisvės samprata 23 


tapatybė žalojama, istorija virsta barbariška, gi reli- 
gija grįžta nuo Dievo-Meilės atgal į Dievą-Galybę 
kaip kito Aš išraišką (plg. RF I, 156—177) su visomis 
šio Aš-tirono pasekmėmis. 


3. Laisvės objektas 


Į ką krypsta laisvė kaip asmens galia? Kas yra 
tikrasis laisvo veiksmo objektas? — Prisiminę 
ankstesnį K. Rahnerio laisvės nusakymą, rasime šį 
objektą nurodytą gana aiškiai: laisvė yra galia ap- 
spręsti patį save — „über sich. selbst”. Tai reiškia: 
laisvas asmens veiksmas krypsta ne į ką kitą, kas 
buvotų šalia šio veiksmo subjekto, bet į patį 
subjektą. Kitaip tariant, laisvės subjektas ir lais- 
vės objektas yra tas pats, būtent žmogaus asmuo. 
Būdama asmens nešama, laisvė asmenyje yra ir 
vykdoma. Galia apspręsti yra man tik todėl abso- 
liučiai sava, kadangi ji atsigrįžta į mane patį: esu 
laisvas tik savęs paties atžvilgiu. Kito asmens ar 
šalia manęs esančio pasaulio atžvilgiu laisvė kaip 
absoliučiai mana galia atsidaužia tarsi į sieną, 
būtent į kito asmens laisvę ir į gamtos būtinybę. 
Mėgindamas peržengti šią sieną, aš arba sužlug- 
dau kitą asmenį, paneigdamas jo laisvę, arba 
žlungu pats, sutraiškytas pasaulio dėsningumo. G. 

Marcelis net linksta manyti, kad „laisvės idėja virs- 
ta prasimanyta (fictive), kai tik imame ją vykdyti 
viršiniame pasaulyje”” . Vėliau regėsime, kad tai 
tiesa tik lygstamai: žmogus gali savo laisvę vyk- 
dyti ir kito asmens atžvilgiu, ir galop pasaulio 
atžvilgiu, tačiau tik šiam kitam sutinkant ir tik pai- 
sydamas gamtos bei prigimties dėsnių, vadinasi, 
tik pripažindamas šių objektų galią ir tuo pačiu ap- 
rėždamas savąją. Tačiau Marcelio teiginys yra tei- 
singas ta prasme, jog kito atžvilgiu laisvė anaiptol 
nėra absoliučiai sava galia. Absoliuti ji yra tik 
mano paties kaip asmens ertmėje. Tikrasis laisvės 
objektas esu aš pats kaip aš pats. Laisvės veikė- 
jas yra kartu ir jos veikinys. 

Tačiau tai tėra dar tik formalinis nusakymas. 
Jis, tiesa, nurodo, ką laisvė įtaigauja, bet nenu- 
rodo, kas iš šios įtaigos kyla kaip pasekmė. Kas yra 
anos mano absoliučiai savos galios turinys? Kas 
įvyksta su manimi, kai laisvas mano veiksmas atsi- 
grįžta į mane patį? 

Šis klausimas gali būti atsakytas tik laisvės 
esmės šviesoje. Laisvė, kaip sakėme, yra žmogaus 
asmens neaprėžtybė arba jo atvirybė tiek Dievui 
kaip savo Kūrėjui, tiek nebūčiai kaip savo kilmės 
bei buvojimo ertmei. Jei tad laisvės objektas yra 
asmuo savo neaprėžtybėje, tai laisvas veiksmas, iš 
šios neaprėžtybės kilęs, grįžta į ją pačią, kad ją 
aprėžtų bei apspręstų. Galia turėti patį save savo 
žinioje yra ne kas kita, kaip laisvė savos neap- 
rėžtybės atžvilgiu. Vykdydamas šią galią, vykdau 
ją tuo būdu, kad teikiu pats sau, G. Marcelio žo- 

džiais kalbant, veidą. Būdamas neaprėžtybė, 
neturiu šio veido kaip duomens iš anksto: jis man 
nėra duotas manęs Kūrėjo, o tuo labiau nėra rastas 
nebūtyje kaip mano buvojimo ertmėje. Nes jei ma- 
nasis ,veidas' būtų duotas, man beliktų tik savo pa- 
stangomis jį išvystyti, kaip, sakysime, išvystau iš 
anksto prigimties duotus dalykus: proto gabumus, 
kūrybinius polinkius, kūno pajėgas ir t.t. Tokiu 
betgi atveju būtų nesusipratimas kalbėti apie lais- 
vę kaip absoliučiai savą galią, imančią mane patį 
savo žinion. Tokiu atveju ana galia tik įsijungtų į ai- 
bę prigimties galių, kurios, tiesa, yra mano galios, 
kurios tačiau veikia tik skatinamuoju, o ne apspren- 
džiamuoju būdu. Aš gi negaliu apspręsti savęs būti 
muziku, ar dailininku, ar poetu, ar sportininku, jei 
manyje nėra atitinkamų duomenų. Savos prigimties 
atžvilgiu anaiptol nesu savo paties galioje bei žinio- 
. je, nes mano prigimtis nesu aš pats. Savo galioje bei 
žinioje turiu tik save kaip asmenį, vadinasi, kaip aną 
dieviškąjį Tu, kuris yra atviras ir kurio veiksmas į šią 
atvirybę grįžta, kad ją vienaip ar kitaip užsklęstų. 
Laisvi veiksmai neina į tuštumą; jie priklauso sieki- 
nio kategorijai (actus intentionalis); tik čia siekinys 
buvoja ne šalia siekėjo, bet pats siekėjas yra sieki- 
nys. Neaprėžtybė prašosi būti apsprendžiama, 
tačiau ne iš viršaus ir ne iš anksto, ne keno kito ran- 
komis, bet savęs pačios: aš pats esu ir uždavinys, ir jo 
sprendėjas. 

Kas yra tasai savęs apsprendimas arba ‚veido’ 
davimas sau pačiam? Atsakant į šį klausimą, pra- 

byla anas didžiulis ginčas, kuris yra kilęs naujojoje 
Vakarų filosofijoje ir kurį J. P. Sartre yra išreiškęs 
žinoma formule: „Büvis yra pirmesnis už esmę — 
l’existence précède l’essence”. Senesniojoje filo- 
sofijoje, baigiant Hegeliu, tokio ginčo nebuvo ir ne- 
galėjo būti, kadangi visa ana filosofija buvo ne kas 
kita, kaip didžiulė kosmologija“ , kurioje žmogus 
buvo mąstomas kaip individas: arba ‚ma2ojo 
kosmo' pavidalu (scholastika), arba absoliutinės 
dvasios sąmonėjimo regimybe (Hegelis). Niekur čia 
nebuvo pabrėžiamas žmogus kaip priešinąsis kos- 
mui, kaip sau-būtybė, kaip vienkartinis Aš. Nuo- 
sekliai tad būvio ir esmės santykis žmoguje buvo 
sprendžiamas esmės naudai: kiekviena individuali 
būtybė nešiojanti bendrą esmę, kuri esanti logiškai 
pirmesnė ir ontologiškai aukštesnė už būtybę kaip 
šios esmės išraišką daline būsena arba atskirybe. 
Tai buvo taikoma tiek akmeniui, tiek gyviui, tiek 
galop žmogui. Ir žmogus esąs ,;žmogiškosios' esmės 
atskiras nešėjas. Savo atsiradimu ir buvojimu jis 
ją, tiesa, suindividualina, tačiau kaip tik todėl ran- 
da ją jau esančią, todėl ja laikosi ir esti jos ap- 
sprendžiamas — tiek ontologiškai, tiek etiškai. Apie 
laisvą savęs paties apsprendimą galima esą kal- 
bėti tik kaip apie nusilenkimą šiai bendrai esmei. 
Todėl net ir šiandien laisvė ne vieno mąstytojo yra 
nusakoma arba kaip „savos esmės rinkimasis" (H. 
Krings), arba kaip „savęs priėmimas tokio, koks 
esi” (J. B. Lotz), arba kaip „savos būties pa- 
vertimas veiksmu" (R. Guardini). Visur čia prabyla 
esmės pirmenybė ar mažų mažiausiai esmė kaip 

duomuo, kuris mūsų būvio eigoje tik pripažįstamas 
ir skleidžiamas. 

Persisvėrus nūn žmogaus mąstymui nuo in- 
divido į asmenį, pakito ir santykis tarp būvio ir 
esmės. Nes, suvokiant asmenį kaip vienintelį bei 
vienkartinį, esmės kategorija jam iš viso netinka. 
Kas yra vienintelis bei vienkartinis, tas negali tu- 
rėti kažkokio prado, kuris jį sietų su kitais, sudary- 
damas jo esmę, o jis pats būtų tik dalinis šio bend- 
ro prado nešėjas, tik bendrybė dalinėje būklėje. 
Tokiu atveju asmuo susilietų su individu ir netektų 
savos vienkartybės: tos pačios rūšies individų juk 
esama (bent galimai) begalybės. Todėl mąstant 
žmogų kaip asmenį, esmės kategorija savaime 
blunka, užleisdama pirmąją vietą buvimo katego- 
rijai. Žmogus kaip jis pats neturi nieko, kas būtų 
jam duomuo ir ką jis savo būviu tik pripažintų, vyk- 
dytų ir išvystytų. Be abejo, asmuo yra ir būna, ta- 
čiau kas jis yra ir kuo jis būna, jis turi susikurti 
pats savo laisve. O kadangi laisvės veiksmas visa- 
dos yra pati pradžia, todėl ir jo pasekmė yra visa- 
dos originali, vadinasi, pirmykštė, vienintelė ir 
vienkartinė. Tai ir yra esmė, kurią žmogus duoda 
pats sau. Šia prasme esmė ir logiškai, ir istoriškai 
iš tikro yra paskesnė, negu asmens būvis. Reikia 
pirmiau būti, kad galėtum apspręsti savo atvirybę 
ir tapti ta ar kita aprėžtybe, įvykdyta laisvės 
veiksmu. 

Lengva betgi įžvelgti, kad ‚esme’ naujojoje filo- 
sofijoje reiškia anaiptol ne tą patį, ką ir senojoje. 
Senoji filosofija esmės vardu suprato daugiau pri- 

gimtį arba visą tą žmogaus sąrangą, kurią jis atsi- 
neša gimdamas ir kuri apibūdina jį ne kaip as- 
menį, o kaip žmogiškosios rūšies arba giminės 
atstovą. Šiuo atveju žmogus yra, be abejo, savo 
giminės atskiras reiškėjas, nešąsis ‚esme’ kaip jun- 
giamąjį pradą su visais kitais tos pačios giminės 
reiškėjais. Šia prasme prigimtosios žmogaus sąran- 
gos pirmenybė anaiptol nėra neigiama nė naujo- 
sios filosofijos. Nes ne prigimtis yra paskesnė už 
būvį ir ne prigimtį žmogus susikuria sava laisve. 
Visa psichofizinė sąranga su savomis galiomis bei 
pajėgomis yra žmogui duota, ir žmogaus laisvė san- 
tykiauja su ja kaip su kiekviena būtinybe. Tai- 
komas šiai, iš anksto gautai, sąrangai, J. P. Sartre 
posakis „žmogus yra tai, kuo jis pasidaro — 
(homme ne’est rien d’autre que ce qu'il se fait” būtų 
nesveikas svaičiojimas. 

Tačiau kaip tik ne tai reiškia tiek šis Sartre posa- 
kis, tiek apskritai visa žmogaus susikūrimo sąvoka. 
Pabrėždama būvio pirmenybę, naujoji filosofija 
kreipia dėmesį į asmenį, vadinasi, į tai, kuo žmogus 
kaip Aš-būtybė nuo kito skiriasi, kad galėtų būti vie- 
nintelis bei vienkartinis, nepasekamas ir neatsto- 
jamas, savitikslis ir saviprasmis. Mąstymo vidurkiu 
čia tampa ne tai, kas vieną žmogų su kitu jungia, bet 
tai, kas jį nuo visų kitų skiria. Skirtis, ne jungtis, čia 
gauna ‚esmes’ vardą. Skirtis gi visados yra manoji 
skirtis. Ji yra mano todėl, kad ji iš manęs kyla, kad aš 
pats ją sau teikiu ir kaip tik todėl pasidarau nepase- 
kamas ir nepakartojamas. Esu laisvas todėl, kad esu 
atviras arba niekeno neaprėžtas. Todėl teikiu šiai 

atvirybei tam tikrą pavidalą, tuo ją aprėždamas ir 
kaip tik šia, savo paties įvykdytą, aprėžtybe iš visų 
kitų išsiskirdamas. Šisai iš mano laisvės kilęs mano 
paties pavidalas ir yra mano esmė. Ji nėra man duo- 
ta gimimu, kaip visa psichofizinė mano sąranga 
arba mano prigimtis. Ji yra mano paties ryžto pasek- 
mė, todėl paskesnė už mano būvį. Štai kodėl mano 
esmė priklauso tik man vienam. Ji reiškia ne kokią 
nors bendrybę, kuri mane jungtų su kitais, bet kaip 
tik mano vienkartybę arba mano paties būdingumą, 
kuris padaro mane vienintelį. Mano esmė yra manęs 
paties regimybė. Savo paties susikurta esme aš esu 
tai, kas esu. Užtat esmė nepriklauso mano prigim- 
čiai arba mano būtybės sąrangai, kuria dalinuosi su 
kitais. Ji priklauso tik man vienam. Ji yra objekty- 
vuota mano laisvė manyje pačiame. 

Šia tad prasme ir yra kalbama, kad būvis pra- 
noksta esmę arba kad esmė eina paskui būvį. Esmės 
sąvoka naujojoje filosofijoje yra grynai personalinė, 
vadinasi, priešingos prasmės, nei anksčiau. Gali- 
mas daiktas, kad tas pats žodis (esmė-essentia), vir- 
tęs pirminės savo prasmės priešingybe, jaukia pažiū- 
ras ir tampa nereikalingų ginčų priežastimi. Nes 
tinkamai jį suvokus, dingsta priekaištai bei kalti- 
nimai, kurių tieką randame J. P. Sartre mintį sklai- 
dančioje literatūroje“. Tad nesusipratimams iš- 
vengti žodžio ,esmė' naująja prasme čia nė 
nevartojame. Tai, kas kyla iš laisvo asmens apsi- 
sprendimo savęs atžvilgiu, geriau yra vadinti 
„pavidalu arba ‚apmatu’ (Gestalt, Entwurf), 
kadangi šie žodžiai personalinę, paties žmogaus susi- 

kurtą savo būvio lytį geriau išreiškia, negu žodis 
„esmė'. Būdamas jau sustabarėjęs terminas, jis yra 
sunkiai palenkiamas naujajai prasmei. 

Šis tad manęs paties pavidalas arba apmatas ir 
yra tai, į ką krypsta ir ko siekia mano laisvė. Tai pats 
tikrasis ir konkretus laisvų veiksmų objektas. Tai 
mano paties ‚veidas’, kuriuo buvoju pasauliui prieš- 
priešiais ir kuriuo skiriuosi nuo kitų asmenų, turin- 
čių kitokį ‚veida’. Būdamas absoliučiai manos galios 
padaras, šis pavidalas lieka mano žinioje visą laiką: 
manojo būvio apmatas niekad nėra neatšaukiamas. 
Jis niekad nėra man būtinybė. Čia slypi manojo 
būvio svyravimas, mano paties rizika, mano atsakin- 
gumas už save patį, sykiu tačiau ir mano garbė bei 
didybė: kuo esu, esu aš pats. Įvairios įtakos — virši- 
nės ar vidinės — yra man buvusios, kildinant manąjį 
pavidalą, tik paskatos, tik kliuviniai, bet ne lemia- 
mos apsprendos. Pats mano būvio apmatas yra 
mano galios padaras ir lieka mano žinioje taip, jog aš 
kiekvieną akimirką galiu jį sužlugdyti ar paversti jį 
jo paties priešingybe. Šiuo atžvilgiu galima sutikti su 
M. Schelerio mintimi, kad „žmogus yra linkmė 
(Richtung), ne daiktas“, vadinasi, ne pastovi sub- 
stancija, kaip tai teigė scholastinė filosofija. Žmogus 
visados yra ir lieka „atviras klausimas“ (O. 
Pöggeler). Štai kodėl yra įvairių įvairiausių antro- 
pologinių mokslų, tiriančių atskiras žmogiškosios 
prigimties sritis, bet nėra „žmogaus mokslo’ kaip to- 
kio, kuris atsakytų, kas yra žmogus pats savyje. Nes 
kiekvienas šios rūšies atsakymas tuoj pat atsidaužtų 
į aną asmens pavidalą arba apmatą, kilusį iš laisvės 

ir todėl prieinamą tyrimui tik labai lygstamai. Gi 
lygstamos ištaros niekad nėra mokslinės. Lygs- 
tamos ištaros priklauso jau interpretacijai. Kitaip ta- 
riant, apie žmogų kaip Aš-būtybę galima tik filo- 
sofuoti. Mokslui Aš-būtybė lieka amžinai 
nepasiekiama, tarsi neišmatuojama gelmė, kadangi 
ir pati laisvė yra bedugnė. 

Šitoje tačiau vietoje pasiskardena krikščioniš- 
kosios religijos pastaba ar gal netir priekaištas: Argi 
Dievas nesukūrė žmogaus „pagal savo paveikslą" 
(Pr 1, 27)? Kodėl tad žmogus turėtų būti be veido? 
Argi jis nėra Dievo atvaizdas, vadinasi, nenešioja 
Dievo ,veido'? Kokia tad prasmė kalbėti apie veido 
davimą sau pačiam ir tai savo paties galia? 

Šis truputį priekaištingas klausimas yra vertas 
akylesnio dėmesio, nei paprastai jam rodoma. Nes 
mes beveik be perstogės kartojame teiginį, esą žmo- 
gus yra Dievo paveikslas bei panašumas, nė nenu- 
vokdami, ką gi iš tikro reiškia Dievo paveikslu būti. 
Juk krikščionybės Dievas, tapęs Kristuje tikru 
žmogumi, greičiau nešioja žmogaus paveikslą: keno- 
zė yra Dievo susižmoginimas, ne atvirkščiai. Jei tad 
nenorime, kad Šventraščio ištara būtų tik nudėvėta 
dorinė nuoroda, turime žvilgterėti į ją ontologiškai ir 
visu rimtumu klausti: kokiu gi atveju gali reliatyvi 
būtybė tapti absoliučios Būties atvaizdu? Juk 
Dievas, kaip jau esame kalbėję (plg. RF I, 149—152), 
nusakytas absoliutu atsietine prasme, yra išmonė: 
atsietinio Dievo nėra; net jei toks ir būtų, mes nič- 
nieko apie jį nežinotume, nes kitaip jis nebūtų atsie- 
tinis. Tačiau Dievas, nusakytas absoliutu būties 

pilnybės prasme, yra tikrovė. Bet kaip gi tada aprėžta 
būtybė gali tapti būties pilnatvės atvaizdu? 

Nėra jokios abejonės, kad Dievo paveikslo ne- 
įmanoma regėti jokioje skirtinoje žmogiškosios pri- 
gimties savybėje: nei jo prote ar valioje (scholastika), 
nei jo nemirtingume (M. Scheeben), nei jo kūrybišku- 
me (A. Jakštas-Dambrauskas), nei visų šių savybių 
sumoje. Nes kaip pati pilnybė nėra suma, taip ir jos 
atvaizdas negali būti suma. Pilniybė yra ne kiekybi- 
nė, o kokybinė sąvoka. Užtatji peržengia sumą ir joje 
atsispindėti negali. Pilnybė, net ir kaip paveikslas, 
reikalauja visumos. Antra vertus, taip pat nėra abe- 
jonės, kad Dievo paveikslas žmoguje negali būti koks 
įspaudas ar skirtingas bruožas teigiama prasme, 
kadangi tokiu atveju jis būtų duomuo, o kiekvienas 
duomuo yra aprėžtas, vadinasi, dalinis ir todėl pačia 
esme netinkamas pilnatvei atvaizduoti. Dievo kaip 
būties pilnatvės atvaizdas gali būti tik neaprėžtybė, 
vadinasi, visuma, tačiau ne tikrenybės prasme (tokiu 
atveju žmogus būtų nebe Dievo paveikslas, o pats 
Dievas), o prasme atvirybės visoms galimybėms. 
Reliatyvi būtybė tik tada yra absoliučios Būties 
atvaizdas, kai ji yra atvira; neaprėžta, neuždaryta 
kokiu nors duomeniu, bet atvira sau pačiai. Šią gi 
atvirybę mes ir vadiname laisve. 

Taireiškia:reliatyvios būtybės neaprėžtybė arba 
jos laisvė yra Dievo paveikslas žmoguje. Neaprėžty- 
bė yra ne dalis, ne bruožas, ne įspaudas, ne savybė, o 
žmogaus kaip Aš-būtybės būsena: aš buvoju laisve ir 
tuo būdu buvoju kaip Dievo paveikslas, nąrs apie tai 
nieko nė nežinočiau ar tai net sąmoningai neigčiau. 

Būti sukurtam pagal Dievo paveikslą bei panašumą 
ontologiškai reiškia būti sukurtam atvira, neaprėž- 
ta, vadinasi, laisva būtybe. Krikščioniškai supras- 
tas žmogus kaip Dievo paveikslas nėra žmogus su iš 
anksto jam įspaustu ,veidu'. Nes toks ‚veidas’ būtų 
tik dalinis bruožas, išskiriąs bet kokią galimybę at- 
spindėti būties pilnybę. Žmogus yra Dievo pa- 
veikslas tuo, kad jis neturi jokio ‚veido’, išskyrus tą, 
kurį jis teikia pats sau. Ir ši galimybė teikti sau 
pačiam bet kokį „veidą? kaip tik ir atvaizduoja Dievą 
žmoguje. Šiuo atžvilgiu A. Jakštas buvo iš dalies tei- 
sus, ieškodamas Dievo paveikslo žmogaus kūrybiš- 
kume. Kaip Dievas yra Kūrėjas, taip ir žmogus yra 
kūrėjas — visų pirma paties savęs. Vis dėlto reiktų ` 
papildyti A. Jakštą ta prasme, kad žmogaus kūrybiš- 
kumas laikosi jo atvirybėje arba laisvėje: nebū- 
damas laisvas, žmogus nebūtų nė kūrybiškas, kaip | 
nėra kūrybiškas gyvulys. Atvirybė arba laisvė yra 
kūrybiškumo pagrindas bei įgalinimas, ne atvirkš- 
čiai. 

Šitoje vietoje aiškėja ir prasmė anos nuolat gir- 
dimos ištaros, esą žmogus yra baigtinė būtybė; iš- 
taros, kuri sudaro egzistencinės filosofijos pagrin- 
dinę temą. Ši filosofija, pasak F. J. v. Rinteleno, net 
didžiuojasi „amžinybės svorį perkelusi į baigty- 
bę''* . Baigtybės pergyvenimas sudarąs mūsų meto 
nuotaiką: tai jausti tiek filosofijoje, tiek visų pirma 
poezijoje (R. M. Rilke). Ir vis dėlto, klausdami toliau, 
kas gi yra ta taip įtampiai pabrėžiamos žmogiš- 
kosios baigties riba — baigtybė pačia savo sąvoka 
reikalauja ribos —, gauname vieną vienintelį atsaky- 

ma: laikas. Zmogaus buvimas esas laikinybe. Lai- 
kas aprėžiąs žmogaus buvojimą pasaulyje, o mirtis 
esanti šios aprėžties regimybė ir galutinis jos įvyk- 
dymas. 

Be abejo, visa tai yra tiesa, ir egzistencinės filo- 
sofijos nuopelnas čia yra nepaneigiamas. Ji pažvel- 
gė į žmogų iš laikinybės ‚kampo’ ir atskleidė jo büty- 
bėje tokių bruožų, kurių ankstesnis amžinybės 
‚kampas’ neleido pastebėti arba nelaikė vertais aky- 
lesnio dėmesio. Buvojimas pasaulyje, svarstomas bei 
apmąstomas amžinybės šviesoje, savaime netenka 
vertės, kadangi jis virsta praeiga, nesančia niekam 
buveinė. „Memento mori” sunaikina bet kokią bu- 
veinę, paversdamas ją užeiga, kurią ryt poryt reikės 
palikti. Gi laikinybės šviesoje žmogiškasis būvis 
įgyja aukščiausios vertybės savybių, kadangi jis 
darosi nebegrįžtamas: buvojame tik kartą. Mirties 
akivaizdoje nebūtinai galima tik gerti ir valgyti (plg. 
1 Kor 15, 32); mirties akivaizdoje galima ir mylėti, ir 
kurti, ir prasmę teikti, perkeliant ją iš anapus į 
šiapus. Tai, kas krikščioniškojoje ir idealistinėje filo- 
sofijoje buvo priskiriama amžinybei, egzistencinėje 
filosofijoje, Rilkės žodžiais tariant, „grįžta atgal į 
kūriniją“ (laiškas Ilsei 1923.XI.22), būtent: mūsojo 
būvio įprasminimas mirtimi. Anksčiau buvusi 
kažkoks bendrinis ateities įvykis, mirtis egzis- 
tencinėje filosofijoje virto mano mirtimi, kurios 
linkui aš pats žengiu, kad ją pasitikčiau. Ji užpuola 
mane neiš užpakalio, kaip gyvulį, bet apglėbia mane 
iš priekio kaip lauktoji viešnia; tik mirties šviesoje 
gyvenimas tampa švente, o buvimas — verte, Hier. 

sein ist viel — čia gražu pabūti" (R. M. Rilke). Egzis- 
tencinė filosofija atvėrė žmogų mirčiai ne kaip neaiš- 
kiam ateities įvykiui, o kaip nuolatinei jos esamybei 
čia patir dabar. Būdama mano mirtis, ji padaro, kad 
ir buvimas yra tik mano ir tik man. Mirties asmeniš- 
kumas įasmenina ir gyvenimą, išvaduodamas jį iš 
rūšies ar kolektyvo bevardžio sravėjimo. Asmens kil- 
nybės sąmonei aštrinti egzistencinės filosofijos 
įnašas yra nepaprastai didelis. 

Tačiau egzistencinė filosofija pražiūrėjo, jog 
baigtybės sąvoka reiškia ribą, kuri tinka žmogiškojo 
būvio trukmei, bet netinka žmogiškojo asmens bū- 
senai arba jo laisvei. Trukmės atžvilgiu žmogus iš 
tikro yra baigtinė būtybė: jis buvoja tik tam tikrą, 
gana aprėžtą laiką kalendoriaus prasme. Bet ar tai 
reiškia, kad ši laikinė aprėžtybė perskverbia ir 
žmogaus kaip Aš-būtybės būseną? Juk jei šią bū- 
seną, kaip sakėme, sudaro laisvėir jei žmogus iš tikro 
buvoja kaip laisvė, tai baigtybės įvedimas į laisvės 
ertmę paneigia ją pačią, nes „baigtinė laisvė yra 
prieštaravimas savyje. Laisvė, turinti ribą, yra nebe 
laisvė. Laisvė gali būti tik beribė neaprėžtybės arba 
atvirybės prasme. O jei, vykdydamas laisvę, ir atsi- 
daužiu į kokią nors ribą, tai šioji visados yra mano 
laisvei tik viršinė kliūtis, anaiptol ne vidinė jos aprėž- 
tis. Tokiu betgi atveju dera kalbėti apie žmogų ne 
kaip apie baigtinę, o tik kaip apie atvirą būtybę, kurią 
jis pats aprėžia savo laisve, padarydamas ją iš tikro 
„baigtinę', tačiau savo paties rankomis. Pats savyje 
žmogus kaip Aš-būtybė jokios ontologinės ribos tu- 
rėti negali. Ontologiškai jis yra tik atvirybė. 

Ir štai, ši žmogaus atvirybe liečia taip pat ir jo 
trukmę laiko sravėjime: žmogus yra atviras ne tik 
mirčiai; jis yra atviras ir pomirtinei savo buvimo 
tąsai. Nes mirtis nėra loginė būtinybė, kurios prie- 
šingybė, būtent nemirtingumas, būtų ontologiškai 
neįmanoma. Mirtis yra tik buvojimo pasaulyje ga- 
las, kuris pats savimi anaiptol nereiškia ontologinio 
Aš-būtybės grįžimo į nebūtį. Būdamas ontologiškai 
atviras, žmogus yra atviras ir buvojimui anapus 
pasaulio, vadinasi, pasaulio peržengimui tiek svo 
mintimi, tiek ir savo būtimi. Tai, be abejo, nereiškia, 
kad šis peržengimas yra būtinybė, vadinasi, kad 
žmogus kaip Aš-būtybė yra nemirtingas pačia savo 
prigimties sąranga. Žmogaus atvirybė tik reiškia, 
kad mirtis nėra logiškai būtina ontologinė žmogaus 
baigtis arba jo grįžimas į nebūtį. Ji gali būti ir perėji- 
mas į kitokią būseną, negu buvimas pasaulyje. Atvi- 
ra būtybė privalo būti atvira abiem galimybėm: būti 
ir nebūti. 

Egzistencinės filosofijos nenuoseklumas kaip tik 
ir yra tas, kad ji teregi mirtį, o neregi galimybės ne- 
mirtingumui. Pabrėždama laisvę, ši filosofija savai- 
me teigia žmogų kaip atvirybę. Tačiau baigtybės 
sąvoka ji šią atvirybę temdo bei žaloja todėl, kad 
baigtybę išplečia anapus mirties, tarsi mirtis būtų iš 
tikro nebenugalima ir nebeperžengiama žmogaus bu- 
vimo riba, už kurios yra jau tik nebūtis. Laisvė kaip 
Aš-būtybės būsena tokios interpretacijos ne- 
grindžia. Laisvė yra atvirybė mirti kosmologiškai, 
bet sykiu ir atvirybė nemirti ontologiškai. Štai kodėl 
nei senesnioji „begalinio žmogaus' (Hegelis), nei nau- 

jesnioji ‚baigtinio žmogaus’ samprata neatitinka 
laisvės esmės ir neišreiškia žmogiškojo būvio tikro- 
vės. Laisvė nėra nei begalybė, nei baigtybė. Laisvė 


yra tik atvirybė. Begalybė ji nėra todėl, kad žmogus ` 


teikia sau ,veidą', kuris visados yra aprėžtas, vadi- 
nasi, baigtinis. Baigtybė ji nėra todėl, kad sau ‚veido’ 
teikimas niekad nėra apspręstas iš aukšto bei iš 
anksto ir niekad nebaigtas laiko tėkmėje. Kitaip ta- 
riant, laisvės objektas kaip laisvo veiksmo pada- 
rinys irgi lieka laisvas, tai yra, atviras galimybei 
kisti net ligi pat savos priešingybės. Žmogus tuo ir 
skiriasi nuo gyvulio, kad gyvulys turi ribą, bet jos 
nepažįsta; žmogus gi pažįsta ribą, bet jos neturi. 


II. 


LAISVĖS VYKDYMAS 


Laisvė kaip galia apspręsti patį save veda mus į 
ją kaip į veiksmą, vadinasi, į aktyvųjį žmogiškojo bū- 
vio pradą: laisvė buvoja tik vykdoma. Vykdymas yra 
daugiau, nei tik praktinė arba techninė laisvės 
problemos pusė. Vykdymas priklauso laisvei tokia 
pat prasme, kokia mąstymas priklauso protui: tai 
ontologinio pagrindo egzistencinė regimybė. Štai 
kodėl nėra nevykdomos laisvės, kaip nėra nemąs- 
tančio proto. Nes atsisakyti laisvę vykdyti galima tik 
laisvu veiksmu, vadinasi, jos vykdymu. Klusnumo 
apžadas vienuolynuose yra laisvas veiksmas giliau- 
sia šio žodžio prasme. Sudėdamas savo laisvę į kito 
rankas, vienuolis apmeta save taip lygiai, kaip ir ta- 
sai, kuris savo laisvę pasilaiko sau pačiam. Kiek- 
vienas žmogaus apmatas arba pavidalas yra laisvės 
vykdymo pasekmė. 

Tačiau vykdymas visados ir visur yra santykis. 
Jis turi subjektą, kuris veiksmą vykdo, ir objektą, 

kurį šis veiksmas liečia. Tai esti net ir tuo atveju, kai 
vykdomoji galia atsigrįžta į save pačią. Todėl lais- 
vės nė negalima suprasti, nesvarstant jos kaip san- 
tykio. Kaip pats žmogus buvoja santykio būdu, taip ir 
jo laisvė atskleidžia savo sąrangą tik santykio švie- 
soje. Atsaji būtybė, svarstoma viena pati savyje be 
ryšio su kitu, nėra nei laisva, nei nelaisva: ji buvoja 
anapus laisvės kategorijos. Būtybė pradeda būti 
laisva ar nelaisva tik tą akimirką, kai sueina santy- 
kin su kitu — su daiktu ar asmeniu, su Dievu ar 
pasauliu. Jei tad teigiame, kad žmogus ne tiek laisvę 
turi, kiek laisvė yra, tai šis teiginys yra teisingas tik 
todėl, kad žmogus kaip būtybė yra ne atsietas nuo 
savo Kūrėjo, o buvoja nepertraukiamame santykyje 
su juo, būdamas kūrybinio jo veiksmo nuolatinė da- 
bartis. Laisvė yra iš esmės santykinė sąvoka, į kurią 
reikia atsižvelgti, klausiant ne tik kas ji yra savyje, 
bet ir kaip ji yra vykdoma ryšium su žmogaus būvio 
bendrininkais. 

Laisvėje kaip santykyje slypi ir jos absoliutumo 
dialektika. Visur lig šiol vadinome laisvę absoliučia 
galia apspręsti patį save. Ir vis dėlto šis laisvės abso- 
liutumas yra dviprasmis: būti laisveir vykdyti laisvę 
yra anaiptol ne tas pat. Žmogus kaip laisvė yra ne- 
aprėžtas, kadangi ,aprėžta laisvė yra priešta- 
ravimas: kurti žmogų laisvą ir aprėžti laisvę reikštų 
kurti žmogų nelaisvą ir tuo pačiu ne-žmogų. Nesu- 
sipratimas tad yra tvirtinti, esą tikrasis filosofijos už- 
davinys laisvės atžvilgiu yra „nustatyti laisvės 
ribas“ (N. Hartmann). Būdama mano galia, laisvė 
negali turėti jokios ribos, nes kitaip ji nebūtų mano, 

kadangi a$ pats neturiu ribos. Büdama betgi santy- 
kis, laisvė reikalauja būti vykdoma; vykdymas gi 
reikalauja tam tikros erdvės arba sąlyčio su kitu tos 
pačios erdvės buvėju. Ir štai, šis sąlytis kaip tik ir 
reliatyvina laisvę, kadangi kitas laisvės santykio 
narys gali priešintis ir iš tikro priešinasi manajam 
laisvės ryžtui. Apsispręsdami vienaip ar kitaip, 
esame laisvi absoliučiai. Tačiau imdamiesi savo 
apsisprendimą vykdyti, turime paisyti kito nario, 
kurio buvojimo erdvė yra kartu ir mūsų erdvė. Šitoje 
tad bendroje erdvėje mūsų buvimo bendrininkas ir 
pastoja kelią mūsajai laisvei. Štai kodėl, kaip tei- 
singai pastebi L. B. Lotzas, „kartu su laisve visados 
žengia ir laisvinimasis", tai yra, rungtynės su visu 
tuo, kas yra kliuvinys mūsų laisvei. „Žmogus turi 
nuolatos veržtis iš nelaisvės į laisvę, niekad nepajėg- 
damas jos galutinai užbaigti" ** . Laisvės vykdymas 
yra ne vienkartinis veiksmas, o vyksmas be perstojo. 
Laisvė turi savo istoriją — ne tik subjektyviai mūsų 
pačių viduje, bet, kaip netrukus regėsime, ir objekty- 
viai šalia mūsų esančiame pasaulyje. 


1. Laisvė ir būtinybė 


Pats pirmasis ‚kitas’, kurio erdvėje buvojame, 
yra pasaulis mus supančios gamtos prasme. Nors 
egzistencinės filosofijos teiginys, esą mes buvojame 

nusviesti pasaulin, reiškia daugiau būseną (kaip 
būname), negu buveinę (kur būname), vis dėlto iš- 
tara „buvoti pasaulyje — in-der-Welt-Sein” (M. 
Heidegger) nusako mūsų padėtį visu ryškumu: mes 
buvojame tarp daiktų, su daiktais, daiktuose; mes 
esame jiems apspręsti, su jais susieti, nuo jų priklau- 
somi, taip kad mūsų būvis pasaulyje įgyja net erdvi- 
nio pobūdžio, kurį M. Heideggeris nusako artumos 
žodžiu: „Zmoguje slypi esminis polinkis į artumą 
(auf Nūhe)/'*. Tačiau šios būsenos mes patys 
nesame pasirinkę; mes esame į ją pasiųsti arba, 
heideggeriškai kalbant, ‚nusviesti’ (geworfen). 
Todėl mūsų problema yra ne kaip iš šios būklės 
vaduotis (platonizmas), bet kaip, joje liekant ir bu- 
vojant, vykdyti savo laisvę. Nes būti pasaulyje ir bū- 
ti laisvam yra priešingybės išskiriančios viena kitą. 

Juk kas gi yra „pasaulis? — Giliai, nors ir 
marksistiškai, mąstąs rusų filosofas G. Plechanovas 
yra pavadinęs pasaulį „tamsia fizinės būtinybės 
karalyste” * ir tuo išreiškęs tikrąjį pasaulio buvimo 
būdą: pasaulis būna pagal aklos būtinybės principą. 
Būtinybė valdo visus gamtos veiksmus, visus jos įvy- 
kius, visą jos išsivystymą. Netir pats žmogus, kiek jis 
yra gamtos padaras, yra palenktas būtinybei ir 
buvoja anoje „tamsioje karalystėje“. Gamtos dės- 
niai, būdami nepriklausomi nuo mūsų sąmonės bei 
valios, veikia aklai kaip pirmykštės jėgos, nepaisy- 
damos mūsų noro ar ryžto. „Didžiausias būtinybės 
stebuklas, reikšmingai pastebi P. Wustas, yra tas, 
kad ji nepažįsta jokio Aš ir jokio Tu, o tik bendrosios 
ir vienintelės pasaulinės valios Tai (das Es)'“ . 

Gamta yra būtinybės ertmė, ir šioje ertmėje tenka 
mums buvoti; mums kaip laisve esančioms ir laisvę 
vykdančioms būtybėms. Betgi būtinybė yra laisvės 
priešingybė: kas veikia būtinai, tas savaime veikia 
nelaisvai. Kaip tad galime vykdyti laisvę tokioje erd- 
vėje, kuri yra apspręsta nelaisvės? Kokia prasmė yra 
kalbėti apie žmogaus laisvę ryšium su gamta kaip bū- 
tinybės ertme? 

Paprastai manoma, kad laisvė išskirianti būti- 
nybę: žmogus esąs laisvas, tik nugalėjęs būtinybę. 
Laisvė esanti „lūžis su gamta" (P. Wust). Bet kaiptai 
yra įmanoma? Juk gamtos jėgų, veikiančių pagal 
būtinybės principą, žmogus negali nei panaikinti, 
nei pakeisti. Kaip tad galima kalbėti apie būtiny- 
bės pergalę, kad įvyktų laisvė? K. Markso teiginys, 
esą „tikroji laisvės, karalystė gali pražysti tik ant 
būtinybės karalystės kaip ant savo pagrindo“ “ , 
atrodo esąs grynai retorinis posakis. Antra vertus, 
žmogus ,pasaulio' gamtos prasme nė palikti negali: 
palikti ‚pasaulj’ reikštų mirti. Gamta yra pati pirmu- 
čiausia ir pati apimliausia žmogaus aplinka. Jei tad 
joje veikia būtinybė kaip vyraująs principas, tai atro- 
do, kad, buvodamas pasaulyje, žmogus negalįs nė 
svajoti apie savo laisvės vykdymą. Aklu savo dės- 
ningumu būtinybė sunaikinanti bet kokį mūsų lais- 
vės ryžtą. Bet ir vėl: argi kultūros — mokslo ir 
technikos — pažanga nėra nuolatinis žmogaus 
laisvėjimas? Ar civilizuotas mūsų meto žmogus nėra 
laisvesnis, negu pirminis medžiotojas ar augmenų 
rinkikas? Niekas negali neigti, kad gamta yra val- 
doma būtinybės. Bet taip pat niekas negali neigti, 

kad žmogus istorijos eigoje nuolatos laisvinasi iš šios 
gamtinės būtinybės. Kur tad rasti išeitį iš tokios 
gana keblios dvijulės? 

Hegelis šią išeitį regėjo būtinybės pažinime, 
todėl apibrėžė laisvę kaip pažintą būtinybę. Absoliu- 
tinės dvasios sąmonėjimas, pasak Hegelio, esąs 
kartu ir jos laisvėjimas. O kadangi absoliutinė dva- 
sia savimonės pasiekianti tik žmoguje, todėl tik 
žmoguje įvykstanti ir laisvė. Nuosekliai tad laisvas 
žmogaus noras esąs ne kas kita, kaip absoliutinės 
dvasios noro atitikmuo. Gi absoliutinės dvasios 
noras esąs jos prigimties būtinybė. Absoliutinė lais- 
vė ir absoliutinė būtinybė esančios vienas ir tas pats 
dalykas. Išvada: žmogus elgiąsis laisvai tada, kai su- 
vokiąs šią būtinybę ir veikiąs pagal jos reikalavi- 
mus. Laisvė tad ir esanti pažinta būtinybė. Esame 
nelaisvi tol, kol būtinybė glūdi anapus mūsų sąmo- 
nės šviesos, vadinasi, kol ji yra akla. Prašvitusi gi 
mūsų sąmonėje, ji virstanti laisve. 

Yra aišku, kad hegeliškoji laisvės samprata yra 
perdėm platoniška, būtent: paklusti tam, kas savo 
idealu yra teisinga, kaip tai Platonas yra dėstęs savo 
rašte Politeia (plg. 500C-501A; 514A-518D: olos 
parabolė). Esminių šios sampratos bruožų randame 
ir krikščioniškojoje etikoje, kurioje platoniškasis 
idealas yra pakeičiamas Dievo valia ar Dievo įstaty- 
mu: jam paklusti reiškia būti laisvam; jam prie- 
šintis, reiškia pasivergti, nepastebint, kad ir paklus- 
ti, ir pasivergti galima, tik jau esant laisvam. Tas pat 
girdėti ir Kanto kategoriniame imperatyve, kuris 
reikalaująs elgtis taip, jog mano elgesys galėtų tapti 

bendru Zmonijos jstatymu, kadangi tik toks elgesys 
esąs doriškai pateisinamas ir todėl laisvas. Visose 
šiose sampratose asmeninis apsisprendimas yra 
palenkiamas bendriniam įstatymui, o tuo pačiu ir 
būtinybei — ontologinei (Hegelis) ar etinei (krikščio- 
nybė, Kantas); visur čia laisvė yra bendrinio dėsnio 
vykdymas asmens būvyje. Asmuo kaip laisvės sub- 
jektas čia niekur neišeina aikštėn; jis čia niekur nepa- 
rodo turįs aną absoliučią galią apspręsti patį save. 

Svarbiausia betgi šiose sampratose yra tai, kad 
jos nė iš tolo nenušviečia laisvės santykio su gam- 
ta kaip būtinybės ertme. Galima sutikti su Hegeliu, 
kad gamta, būdama dialektinė dvasios priešingy- 
bė, neturi pažįstančiosios sąmonės, todėl yra akla ir 
tuo pačiu nelaisva. Tačiau ką gi teikia žmogui jo 
paties sąmonė, susidūrus su gamtine būtinybe? 
Kokios reikšmės turi mano laisvei, sakysime, trau- 
kos dėsnio pažinimas? Ir kaip aš galiu vykdyti savo 
laisvę, patekęs į šio dėsnio veiklos sritį? Būtinybės 
pažinimo reikšmę laisvei mėgina nušviesti P. Wus- 
tas būdingu pavyzdžiu. Kalbėdamas apie gamtos ir 
dvasios skirtumą, jis klausia: „Ar gamta yra lais- 
va? Ar akmuo, krisdamas žemėn, yra laisvas?" Ir 
čia pat jis hegeliškai atsako: „Jis būtų laisvas, jei 
žinotų, kad krinta. Tačiau jis krinta pagal (traukos) 
dėsnį, šio dėsnio nepažindamas ir todėl jam aklai 
paklusdamas”” . Bet ar iš tikro akmuo būtų lais- 
vas, jei suvoktų savo kritimą ir jo būtinybę? 
Atsakymą teikia kitas lygiagretus pavyzdys, bū- 
tent lakūnas, kuris iššoko iš lėktuvo, kurio parašiu- 
tas tačiau neišsiskleidė. Akmuo ir lakūnas krinta 

pagal tą patį traukos dėsnį. Objektyvi būtinybė 
jiems abiems yra ta pati. Skirtumas tik tas, kad ak- 
muo šios būtinybės nepažįsta ir net nežino, kad 
krinta. Lakūnas gi žino, kad krinta, kodėl krinta ir 
kuo jo kritimas baigsis. Tačiau jei šis žinojimas pa- 
darytų lakūną laisvą, tuomet laisvė reikštų ne ką 
kitą, kaip susitaikymą su savo likimu ir todėl gry- 
nai pasyvų būtinybės prisiėmimą. Tuomet tartume, 
kad lakūnas „laisvai užsimušė’. Tuomet laisvė būtų 
ne būtinybės pažinimas, o tik būtinybės iš- 
kentimas, kaip kad iškenčiame šaltį ar karštį, pa- 
tekę į kokią nors keblią padėtį kelionėje; iškenčia- 
me todėl, kad negalime — bent tuo tarpu — griebtis 
nieko, kas šią būklę pakeistų, kaip krintantis 
lakūnas negali pakeisti savo būklės. 

Bet kaip tik šis pasyvus būtinybės prisiėmimas 
bei iškentimas nė neatsako į mūsų klausimą, kokiu 
būdu žmogus tampa laisvas būtinybės ertmėje. Nes 
susitaikyti su būtinybe dar anaiptol nereiškia vyk- 
dyti savo laisvės, kadangi būklėje be išeities būti- 
nybė valdo mus, o ne mes būtinybę. Tokioje būklėje 
būtinybės prisiėmimas ar jos atmetimas yra tik 
etiškai psichologinis veiksmas, realios mūsų būk- 
lės nekeičiąs ir mūsų laisvės nė kiek neapreiškiąs. 
Ar be parašiuto krintantis lakūnas turės savos pa- 
dėties sąmonę, ar bus sąmonės iš viso netekęs, jo 
kritimo galas visados bus tas pats. Iššokęs iš 
lėktuvo lakūnas yra laisvas ne tada, kai žino, kad 
jis krinta ir su savo padėtimi susitaiko, bet tada, 
kai jo parašiutas išsiskleidžia. Nes tik išsiskleidęs 
parašiutas įvykdo tai, ko lakūnas nori. Juk kas gi 

yra parašiutas? Tai dviejų gamtos jėgų — žemės 
traukos ir oro atsparos — objektyvuotas priešpasta- 
tymas. Be žemės traukos lakūnas nusileisti iš viso 
negalėtų. Be oro atsparos jis leisdamasis užsimuš- 
tų. Tik tada, kai žmogus taip sujungia šias dvi gam- 
tos jėgas, jog oro atspara apvaldo žemės trauką 
pagal mūsų pačių pageidavimą, lakūnas gali ra- 
miai šokti iš lėktuvo ir leistis žemyn. Tik tada jis 
traukos būtinybės atžvilgiu yra laisvas. Be abejo, ši 
laisvė reikalauja abiejų jėgų pažinimo. Tačiau jų 
pažinimas yra ne pasyvus būtinybės prisiėmimas, o 
aktyvus jos pertvarkymas. Žmogus būtinybės nepa- 
naikina jokiu atveju: lakūnui leidžiantis, žemės 
trauka veikia, kaip veikusi, ir tik šis veikimas įgali- 
na lakūną leistis. Tačiau parašiutas padaro trau- 
kos veikimą tokį, kokio reikalauja žmogaus noras, 
būtent: nusileidžiant neužsimušti ir nesusižeisti. 
Tai reiškia: ne subjektyvus būtinybės pažinimas 
padaro žmogų laisvą gamtos atžvilgiu, bet paži- 
nimo vedamas veikimas, pertvarkant būtinybę 
pagal žmogaus valią. Kelias į laisvę gamtiniame 
pasaulyje eina per šio pasaulio apvaldymą žmo- 
giškąja veikla. 

Tačiau čia pat reikia pabrėžti, kad būtinybė 
kaip tik ir sudaro pagrindą laisvei pasaulyje vyk- 
dyti. Minėtasis G. Plechanovas pastebi, jog „laisvė 
be būtinybės yra negalima”* . Pirmu žvilgiu šis jo 
teiginys atrodo gana keistas. Juk argi laisvė nėra 
būtinybės pergalė ir net lūžis su ja? Tačiau 
Plechanovas grindžia savo teiginį tam tikru silo- 
gizmu, kuris iš tikro atitinka mūsų laisvę kaip san- 

tykį su gamtiniu pasauliu. Štai ano silogizmo 
dalys. — 1. Laisvė reikalauja, kad mūsų veiklos 
padariniai būtų tikri. Kol nėra tikrumo, tol nėra nė 
laisvės. Laisvai vairuoti automobilį galime tik tada, 
kai esame tikri, jog vairas veiks taip, kaip mes jį 
suksime. Jei vairo veikimas būtų netikras, mes au- 
tomobilyje būtume nelaisvi. — 2. Daikto veikimu 
esame tikri tada, kai jo veiklos padarinius iš anksto 
pramatome. Pramatymas arba pažinimas priklau- 
so laisvės sąrangai. Nes kol nežinome, kaip daik- 
tas veikia, tol jo atžvilgiu negalime savo laisvės 
reikšti, — 3. Pramatyti daikto veiklos padarinius 
galima tik tada, kai daiktas veikia būtinai. Jei 
daikto veikimas būtų laisvas ar tik atsitiktinis, mes 
nežinotume, ar laukiamas padarinys iš tikro įvyks, 
gi šis nežinojimas sunaikintų mūsų laisvę. Jei sės- 
dami automobilin, nežinotume, kad, sukant vairą 
dešinėn, ir pats automobilis suksis dešinėn, o ne 
kairėn, į tokį padargą iš viso nesėstume“ . Trum- 
pai tariant, gamtos veikimo padarinių tikrumas yra 
laisvės prielaida; padarinių pramatymas yra tikru- 
mo prielaida; gamtos veikimo būtinybė yra pra- 
matymo prielaida. Šitaip tad susiklosto sąsaja tarp 
laisvės ir būtinybės pasaulyje. Laisvė pasaulyje 
gali būti vykdoma, tik remiantis jame veikiančia 
būtinybe. Laisvi galime būti tik tokiame pasaulyje, 
kuris pats nėra laisvas. Laisvė būtinybės anaiptol 
neneigia; priešingai, ji jos reikalauja ir ja remiasi. 
Tuo būdu ant būtinybės pagrindo ir auga „laisvės 
karalystė" (K. Marx). Žmogus apvaldo gamtą tuo, 
kad jis teikia būtinybei naują linkmę ir diegia jai 

naują prasmę. O tai jis pajėgia, tik pažinęs bütiny- 
bės dėsnius. Pažinta būtinybė yra laisvės prielai- 
da, o pertvarkyta būtinybė yra laisvės tikrovė. 

Šią žmogaus pertvarkytą ir įprasmintą būtiny- 
bę mes vadiname kultūra. Kaip pats žmogus, netu- 
rėdamas vienos kurios skirtinos aplinkos — tokią 
aplinką turi tik gyvulys — yra atviras visam pasau- 
liui, taip ir jo veikla liečia visą gamtą tiek į plotį, 
tiek į gylį. Žmogus pertvarko bei įprasmina būtiny- 
bę visur, kur tik su ja susiduria. O jis susiduria su 
ja kiekviename žingsnyje, taip kad kultūra arba 
pertvarkyta būtinybė tampa tikrąja žmogaus būvio 
aplinka. Kultūra apima visą žmogaus buvojimo 
erdvę, pamažu plėsdama ją vis tolyn ir gilyn. 
Žmogus skverbiasi ne tik į kosminę erdvę, bet ir į 
pačią medžiagos sanklodą. Tuo būdu kultūros kūri- 
mas virsta vyksmu laike arba istorija. Būtinybės 
apvaldymas nėra atskiras, čia pat baigiąsis veiks- 
mas, bet istorinis vyksmas, einąs iš vienos kartos į 
kitą, perteikdamas pasiektus laimėjimus kaip bend- 
rąjį žmonijos paveldėjimą. 

Nuosekliai tad ir laisvės vykdymas pasaulyje 
virsta nepertraukiamu vyksmu. Žmonijos istorija 
yra jos laisvės istorija; istorija kovos su gamta, pa- 
lenkiant šiosios būtinybę žmogaus valiai. Pasaulis 
kaip laisvės santykio narys niekad nepasitraukia iš 
žmogaus būvio erdvės. Tačiau jis nusilenkia 
žmogui tuo būdu, jog pradeda veikti taip, kaip žmo- 
gus nori. Ir juo plačiau bei giliau žmogus pažįsta 
pasaulio būtinybę, juo sėkmingiau jis ją pertvarko 
bei įprasmina, juo laisvesnis darosi ir jis pats. Kul- 

türoje yra suderinamos pačios didžiosios priešingy- 
bės, būtent: laisvė ir būtinybė; suderinamos todėl, 
kad čia būtinybė neša laisvę, teikdama jai tikro- 
vinę atramą ir ją apčiuopiamai vykdydama; kad 
čia laisvė pertvarko būtinybę, teikdama jai naują 
linkmę ir prasmę. Kultūroje būtinybė liaujasi 
buvusi akla: ji praregi žmogaus žvilgiu, kadangi 
įgyja savo veiklai tikslą. Kultūroje laisvė nustoja 
buvusi atsaji, įgydama regimą bei konkretų 
pavidalą kasdienos apraiškose. Be kultūros pasau- 
lio būtinybė liktų betikslė ir beprasmė, o laisvė būtų 
tik galia apsispręsti be konkretaus apsisprendimo. 
Tik kultūroje būtinybė įgyja prasmę, o laisvė — 
regimą pavidalą. 

Ir čia staiga mums paaiškėja, kodėl laisvė yra 
religinės kategorijos rango. Laisvė yra susijusi su 
religija ne tik savo esme kaip pagrindas žmogui būti 
Dievo Tu, betir savo vykdymu kaip Dievo veiklos plė- 
timas pasaulyje. Juk pasaulis kaip būtinybės ertmė 
įgyja prasmę bei tikslą tik laisvės ertmėje arba kultū- 
roje. Kultūros nepaliestas jis buvoja aklos būtinybės 
būdu ir todėl nesiekia jokio tikslo ir nevykdo jokios 
prasmės, nes sąvokos ‚bütinybe’ ir ‚tikslas’ yra prieš- 
taraujančios: kas veikia būtinai, veikia be tikslo, o 
tuo pačiu ir be prasmės. Visi gamtos veiksmai, nors 
jie būtų ir nuostabiai dėsningi, patys savyje yra be- 
tiksliai ir beprasmiai. Ne vieno mąstytojo, ypač 
krikščioniškajame istorijos tarpsnyje, suręsta gam- 
tos teleologija (arba tikslingumas) yra ydinga todėl, 
kad gamtai priskiriamas tikslas niekad nėra jos 
pasiekiamas. Žlugimas, viešpataująs ne tik gyvy- 

bės, bet ir medžiagos srityje, paverčia bet kokią tele- 
ologiją arba beprasmiu ratu (indų ir graikų mąs- 
tyme), kur viskas kartojasi be galo ir tuo pačiu be 
tikslo; arba visuotiniu sudužimu (krikščionių mąsty- 
me), kur niekais virsta bet koks siektasis tikslas ir bet 
kokia teiktoji prasmė: eschatologija yra teleologijos 
priešininkė pačia savo sąvoka, kadangi čia „galas' 
(ėschaton) ateina ne iš pasaulio vidaus kaip pasiek- 
tas tikslas, o iš viršaus kaip Dievo-Teisėjo įsikišimas 
į pasaulio eigą ir šios eigos nutraukimas. Tad atsie- 
tas nuo žmogaus — nuojolaisvėsir nuo jo kultūros — 
pasaulis lieka uždaras savo dösningume; jis tegali 
būti moksliškai tiriamas, bet ne filosofiškai mąs- 
tomas. Būtinybė savyje nėra filosofijos objektas, nes 
ji nesiduoda interpretuojama; būtinybė gali būti tik 
tiriama. Tačiau tai nėra nei filosofijos uždavinys, nei 
jos galimybė. Čia glūdi priežastis, kodėl anksčiau 
taip labai mėgta ‚kosmologija’ kaip filosofinė discip- 
lina šiandien yra netekusi bet kokio dėmesio. Pasau- 
lis be žmogaus tegali būti grynas mokslo objektas. 
Tačiau laisvės sąsaja su būtinybe įgyja religijos 
filosofijos šviesoje ypatingos reikšmės. Ši sąsaja at- 
skleidžia, kad žmogus kaip Dievo kūrinys negali būti 
mąstomas be pasaulio, o pasaulis — be žmogaus; kad 
tarp žmogaus ir pasaulio esama vidinio atitikmens, 
kilusio iš paties dieviškojo kūrimo. Nes Dievo kūri- 
nys yra ne tik žmogus kaip Aš-būtybė, bet ir pasaulis 
kaip šios būtybės buvojimo erdvė. Mąstomi atsietai, 
šie kūriniai tiek persiskiria, jog abu tampa bepras- 
miai. Pasaulis, valdomas būtinybės, darosi be- 
tikslis, kadangi būtinybė yra akla. Žmogus, mąsto- 

mas be pasaulio, darosi bejėgis, kadangi neturi 
objekto savai laisvei įkūnyti. Be pasaulio anoji abso- 
liučiai sava galia arba ryžtas teikti sau pačiam pavi- 
dalą lieka gryna valia, niekur neįsikūnijanti, net nė 
pačiame žmoguje, kadangi žmogus yra kultūros 
reikalingas ir sau pačiam formuoti. Mąstomas be 
pasaulio, žmogus yra tik platoniškoji idėja, net netu- 
rinti asmens pobūdžio ir todėl neteikianti mūsajam 
būviui jokios šviesos. G. Marcelis pastebi, kad „mgs- 
tyti dvasią reiškia mąstyti laisvę; norėti būti dvasia 
reiškia norėti būti bei reikštis laisve”; tačiau čia pat 
jis priduria, jog tai yra įmanoma „tik ryšium su 
pasauliu, kuriame viskas galima išaiškinti (ex- 
plicable), kadangi čia viskas yra priežastinga 
(causé); šia tad prasme laisvė absoliučiai ir siejasi 
(implique) su būtinybe" “ . Todėl tik tada, kai žmogų 
‚apgyvendiname’ pasaulyje, vadinasi, kai jo laisvę 
sujungiame su pasaulio būtinybe, pasaulis pergali 
beprasmę rato būseną, įgydamas jam žmogaus tei- 
kiamą linkmę, o pats žmogus randa pagrindą savos 
laisvės regimybei, kad ji neliktų tik idealinis ryžtas. 
Žmogus kaip pasaulio įprasmintojas ir pasaulis kaip 
įprasminimo erdvė — štai toji jungtis, kuri šiuos 
Dievo kūrinius suveda neperskiriamon vienybėn, 
taip kad iš tikro reiktų kalbėti tik apie dvi vieno ir to 
paties kūrinio papildomąsias puses. 

Tai rodo, kad žmogus ir pasaulis yra apspręsti 
vienas kitam. Žmogaus būvis pasaulyje nėra jo dva- 
sios kalėjimas, kaip jį mėgino interpretuoti Pla- 
tonas; jis nėra nė buvojimas „ašarų slėnyje’, kaip jį 
interpretuoja platonizmo, o iš dalies ir manichejizmo 

vis dar nepamiršusi krikščioniškoji asketika. 
Žmogaus būvis pasaulyje yra pasiuntinybė, kad 
savais kūriniais arba kultūra jis vykdytų savo laisvę, 
o tuo pačiu kurtų ir savo paties ,veidą', tapdamas 
pasaulio tikslu bei prasme. Kurti kultūrą reiškia dau- 
giau, negu tik išsilaikyti, kad stipresnieji gyvūnai 
žmogaus nesunaikintų. Kurti kultūrą reiškia skleisti 
savo paties būvį kaip laisvę būtinybės erdvėje, tuo 
keliant ją į naują jos pačios buvojimo plotmę. Būti- 
nybė, slypinti kultūros kūriniuose, yra nebe akla ir 
tuo būdu nebe beprasmė. O kas turi prasmę, tas turi ir 
vertę. Kurti kultūrą galų gale reiškia kelti pasaulį iš 
grynos būtybės į vertybės matmenį. 

Jei betgi laisvė yra pagrindas žmogaus santykio 
su Dievu arbareligijos, tai skleisti laisvę, kuriant kul- 
tūrą, reiškia tuo pačiu skleisti ir šį santykį. Kultūros 
kūrimas savo esme yra religinis. Kultūriniu kūriniu 
žmogus vykdo savo būvį kaip laisvę ir tuo atsako į 
Dievo meilę įkūnytą jo būtybėje. Galimas daiktas, 
kad dažnas kultūros kūrėjas religinio savos kūrybos 
pobūdžio nesuvokia, kaip visuomenė ilgus amžius 
nesuvokė nelygstamos asmens vertės bei nepažei- 
džiamų jo teisių. Kaip ilgus amžius buvo pardavi- 
nėjamų žmonių, taip vis dar tebėra ,pardavinėjamų' 
kultūros kūrinių, vadinasi, psichologiškai grynai 
profaninės kultūros. Žmogus gali profaniškai 
suvokti tiek patį save, tiek savo veiklą. Tačiau šis 
profaninis žvilgis visados yra tik paviršutiniškas ir 
todėl apgaulus. Kas įstengia prasiskverbti pro profa- 
niškumo ir pragmatiškumo priedangą, tas paregi tik- 
rąjį kultūrinės kūrybos pagrindą visa jo religine 

gelme. Užtat religijos filosofija ir mėgina praskleisti 
aną priedangą bei kelti sąmonės švieson būtinybės 
santykį su laisve kaip žmogaus būseną pasaulyje 
pasiuntinybės prasme. Būdamas Dievo Tu, žmogus 
yra juo ne tik savo dvasios ,vienutėje' (misticizmas), 
bet ir regimojoje savo buvojimo erdvėje arba pasau- 
lyje. Pertvarkydamas šią erdvę pagal savo laisvę, 
žmogus teikia jai prasmę ir tuo apsireiškia pasauliui 
kaip Dievo Tu, nešąs meilę į aklą būtinybę. Nes pras- 
mė yra meilės apraiška. Kurnėra prasmės,tennėranė 
meilės (pvz. gamtoje); ir atvirkščiai: mylėti reiškia 
įprasminti. Religijos filosofija tad ir interpretuoja 
kultūrą kaip apraišką žmogaus meilės Dievui arba, 
tiksliau kalbant, kaip Dievo meilės perkėlą į gam- 
tinės būtinybės erdvę. Sava kūryba žmogus pratęsia 
dieviškąjį kūrimą kaip meilės veiksmą ir tuo būdu 
pasaulį atbaigia, susiedamas jį su savimi kaip Dievo 
Tu. 

Savo metu prel. Adomas Jakštas-Dambrauskas 
mėgdavo savo raštuose cituoti Jurgio Baltrušaičio 
dvieilį: 

„Dievo pasaulis dar nesukurtas, 

Dievo šventykla dar nebaigta“, 


kuriuo poetas kaip tik ir nurodo į žmogaus dalyva- 
vimą dieviškojoje kūryboje. Iš tikro, jei pasaulis nėra 
grynas būsmas (esse), kaip jį norėjo suprasti Parme- 
nidas, o greičiau nuolatinis tapsmas (fieri), kaip jį 
aiškino Heraklitas, tai šis tapsmas turi turėti 
atbaigą; kitaip jis būtų betikslis ir beprasmis, nes 
tapti be galo reiškia tapti be prasmės. Ir jeigu krikš- 

čioniškoji religija, vaizdingai kalbėdama, skelbia, 
esą ši pasaulinio tapsmo užbaiga būsianti „Dievo 
palapinė" (gr. hė skenė, lot. tabernaculum) (plg. 
Apr 21, 3), tai žmogus kaip tik ir yra pašauktas bei pa- 
siųstas šiai palapinei tiesti sava kūryba. Poetas yra 
teisus, kalbėdamas apie dar nebaigtą kurti Dievo 
pasaulį ir apie dar nebaigtą statyti Dievo šventyklą 
arba aną eschatologinę palapinę. Tad žmogus kaip 
kultūros kūrėjas ir įsijungia į atbaigiamąjį kosmo 
vyksmą, o jo kūriniai įgyja eschatologinės reikšmės. 
Vykdyti savo laisvę pasaulyje reiškia eidinti jį anos 
dieviškosios palapinės linkui. 


2. Laisvė kaip žmogaus kenozė 


Buvoti pasaulyje reiškia turėti santykių ne tik su 
šalia mūsų esančia gamta, bet ir su žmonėmis — 
tokiais pat, kaip ir mes. Buvoti pasaulyje reiškia bu- 
voti drauge. Egzistencinė filosofija nusako šį buvoji- 
mą formule: „Zmogus yra esmiškai bendrabūvis — 
Dasein ist wesenhaft Mitsein”“. Tai nėra, pa- 
sak M. Heideggerio, tik paprasta nuoroda, kad 
aš buvoju ne vienas; tai egzistencialiai on- 
tologinė sąvoka kaip kiekvieno žmogaus apspren- 
dimas: mano būvis yra tik tiek manasis, kiek jis yra 
atsiskleidęs (begegnend) kitam. Tai ypač ryšku vie- 
natvės atveju. Nes vienatvė anaiptol nėra tik pa- 
prasta kito žmogaus stoka. Vienatvė yra neigiama- 

sis bendrabüvio ženklas. Žmogus nesijaustų 
vienišas, jei nebūtų apspręstas buvoti drauge. Šis ap- 
sprendimas padaro žmogų kitam atvirą, ir vienatvė 
atsiranda tada, kai žmogaus atvirumas kitam nėra 
šio ‚kito’ užsklendžiamas. Vienišai buvoti gali žmo- 
gus ir minioje (ypač minioje!). Ir atvirkščiai, žmogus 
gali nebūti vienišas, net ir likęs vienas, jei tik yra 
pasiryžęs atsiverti tam, kuris patenka į jo būvio aki- 
ratį. 

Visa tai skamba gana aristoteliškai ir net scho- 
lastiškai. Juk ir Aristotelis vadino žmogų „iš pri- 
gimties politiniu gyvūnu — zoön politikön”, kurio 
sanklodoje glūdįs polinkis bendruomenėn, todėl 
kuriąs valstybę bei šeimą. Tą patį kartoja ir Tomas 
Akvinietis, žvelgdamas į žmogų kaip į „socialinę bū- 
tybę — ens sociale“ ir todėl „bendrąjį gėrį — 
bonum commune” laikydamas aukštesniu už 
asmeninį gėrį. Ir vis dėlto šios panašybės yra tik 
paviršutiniškos. Egzistencinės filosofijos „buvimas 
drauge (Mitsein) ir aristoteliškai-scholastinis 
žmogaus visuomeniškumas skiriasi tuo, kad šis 
pastarasis yra interpretuojamas kaip žmogiškojo bū- 
vio išsiskleidimas ir tuo pačiu kaip vertybė, o pirma- 
sis — kaip grėsmė ir net nuosmūkis. Aristoteliui ir 
Tomui Akviniečiui valstybė yra aukščiausia sambū- 
vio lytis, skirta ne tiek kasdienai aprūpinti, kiek lai- 
mingam bei gražiam (eudaimönos kai kalės) 
gyvenimui kurti. M. Heideggeriui gi buvimas drauge 
esąs pavojus nusmukti į bevardę būseną, kurios 
nešėjas yra nebe asmuo, o neasmeninė minia (man), 
savo vidutiniškumu mus slėgianti bei lėkštinanti. 

Tai, kas Aristoteliui ir Tomui Akviniečiui atrodė esąs 
pagrindas žmogui kilnėti, Heideggeriui atrodo esąs 
žmogaus prievartavimas (Botmässigkeit), ati- 
mant jam jo paties būseną ir teikiant jam būseną tų, 
su kuriais jis buvoja drauge. Tuo būdu sambūvis virs- 
ta mūsų būvio galimybių sulyginimu (Einebnung), 
kur visa darosi plokščia bei lėkšta. Užuot vykdęs pa- 
laimą (eudaimonia), kaip to norėjo Aristotelis, 
buvimas drauge pasirodo esąs tiesioginė palaimos 
grėsmė. Jis padaro, kad „kiekvienas yra vis kitas ir 
nė vienas nejis pats”“ . Nuosekliai tad ir laisvės kliu- 
vinys yra ne tik gamtos būtinybė, bet ir mūsų būvio 
bendrininkas. Patekę į jo buvojimo ertmę, mes 
tampame taip lygiai nelaisvi, kaip ir patekę į būtiny- 
bės ertmę. O kadangi egzistencinė filosofija, kaip 
sakyta, laisvę ypatingai pabrėžia, tad ji ir inter- 
pretuoja buvimą drauge ne tik kaip ontologinį ap- 
sprendimą, kurio nė vienas nusikratyti negali, bet sy- 
kiu ir kaip grėsmę prarasti patį save. 

Kaip tad gali žmogus vykdyti savo laisvę, buvo- 
damas drauge su kitais? Gamtos atžvilgiu laisvė, 
kaip sakėme, yra vykdoma, pertvarkant būtinybės 
dėsnius pagal žmogaus norą. Tai galima todėl, kad 
gamtoje laisvės nėra ir kad pertvarkyta būtinybė vei- 
kia taip pat būtinai bei dėsningai. Žmogaus betgi at- 
žvilgiu manos laisvės vykdymas susiduria su kito, 
tokio pat žmogaus, laisve. Buvodamas draugeir vyk- 
dydamas savo laisvę, paliečiu nebe aklą būtinybę, o 
sąmoningą bei regią kito lasivę: abu buvojame toje 
pačioje ertmėje ir abu vykdome tą pačią laisvę. Būti 
drauge reiškia ir laisvę vykdyti drauge. Tačiau kaip 

tai įmanoma? Juk mano laisvė yra man sava, kaipir 
kito laisvė yra jam sava. Kokiu tad būdu galėtų šios 
dvi laisvės taip sutarti, jog jų vykdymas eitų vis ta 
pačia linkme? Laisvė juk yra tik todėl laisvė, kad 
sprendžiu aš pats ir kad todėl galiu spręsti priešin- 
gai, nei mano būvio bendrininkas. Kaip gi tad būtų 
galima vykdyti dvi priešingai krypstančias laisves 
toje pačioje ertmėje? Laisvės sankirtis darosi neiš- 
vengiamas. Antra vertus, kiekvienas sankirtis yra 
galimybė pralaimėti. Jei tad sambūvio ertmėje 
vykdoma mano laisvė susikerta su kito laisve, tai 
viena katra turi likti — daugiau ar mažiau — neįvyk- 
dyta. Pralaimėjęs gi sankirtį su kito laisve, aš pralai- 
miu tuo pačiu ir savą būseną, prisiimdamas svetimą 
ir todėl nustodamas buvoti kaip aš pats. Štai ko- 
dėl buvimas drauge yra grėsmė. Kaip tada iš- 
vengti šios grėsmės? 

Į tai galima atsakyti trejopai. Pats pirmasis 
atsakymas yra ir pats paprasčiausias. Jei aš pats ir 
mano būvio bendrininkas negalime savo laisvių 
vykdyti toje pačioje ertmėje, tai reikia mums persi- 
skirti, pasitraukiant vienam nuo kito ir vykdant savo 
laisves taip, jog jos buvotų ne kartu viena su kita, bet 
šalia viena kitos. Ryškus šitokio atsakymo pavyz- 
dys yra santykiai tarp Abraomo ir jo brolio Loto. 
Savo klajonėse po dykumas abu broliai tapo turtingi 
galvijais tiek, jog „kraštas nebegalėjo jų sutalpinti; 
jų nuosavybė buvo per didelė, kad jie galėtų gyventi 
kartu" (Pr 13, 6). Nuolatiniai kivirčai kildavo tarp 
Abraomo ir Loto ar tarp jų bandų ganovų. Tad kartą 
Abraomas ir tarė Lotui: „Baikiva ginčus tarp manęs 

ir taves, tarp mano ganovy ir tavo. Juk mudu esava 
broliai! Argi netjso tau prieš akis visas kraštas? 
Skirkis su manim)! Jei tu eisi kairėn, aš eisiu dešinėn; 
jei tu norėsi dešinėn, tai aš eisiu kairėn" (Pr 13, 8-9). Ir 
broliai persiskyrė, kurdami kiekvienas savos laisvės 
karalystę, nebesusisiekiančią su kito laisvės 
karalyste. 

Vis dėlto šis sprendimas yra gana primityvus. 
Jis galimas tik paprastučių sąlygų atveju; jis liečia 
tik erdvinius santykius ir tik labai paviršutinišką 
buvimą drauge. Dažnų dažniausiai žmogui kaip tik 
netįso „visas kraštas" prieš akis. Dažnų dažniausiai 
žmogus negali rinktis nei dešinės, nei kairės, o yra 
paties būvio verčiamas likti ‚vietoje’. Tai liečia ypač 
tokias sambūvio lytis, kaip šeima, darbas, profesija, 
religija, kuriose vienas žmogus yra tiek ankštai su- 
augęs su kitu, jog skirtis jam nėra joks sprendimas. 
Dažniausiai žmonės yra priversti buvoti drauge ir sy- 
kiu būti „užkeikti' ar ‚palaiminti’ laisvei. Svarbiau- 
sia betgi, kad šio sprendimo pagrinduose slypi 
abejingumas kito būviui pagal principą: . Are) aš esu 
savo brolio sargas?" (Pr 4, 9). Sklaidydamas „nuo- 
dėmę mirčiai", S. Kierkegaardas randa nuodėmin- 
goje būklėje neviltį, o šioje — užsisklendimą: tai esą 
„tarsi rūpestingai uždarytos durys“, už kurių „sėdi 
žmogaus Pats ir sergi patį save” (p. 62); tai „betarpi$- 
kumo priešingybė“ (p. 63) arba nuotolis nuo kito, su 
kuriuo žmogus, tiesa, buvoja, su kuriuo jis tačiau 
nesidalina savo būviu: „jis niekam nesipasakoja ir 
net nejaučia noro pasakotis”; atvirkščiai, „jis dažnai 
trokšta būti vienišas, ir tai yra jam net gyvenimo 

būtinybė"“ . Kitaip sakant, nuodėmingoje būklėje 
žmogus nėra ir nenori būti savo brolio sargas. Kas 
yra ši nuodėminga būklė ir kodėl joje atsidūręs 
žmogus suardo savo sambūvį su kitu, yra klausimas, 
vertas plačiau panagrinėti. Čia tik kreipiame dėmesį 
į tai, kad skirtis, vykdant laisvę toje pačioje ertmėje, 
yra kaltės pasekmė ir kad kaltė užsklendžia žmogų 
jame pačiame, nutolindama jį nuo jo būvio bendri- 
ninko „už tūkstančio mylių", kaip F. Dostojevskis 
sakydina Roskolninkovą, nužudžiusį senutę palūki- 
ninkę. Kaltės atveju mano būvio bendrininkas nu- 
stoja man iš viso buvojęs. Todėl aš ir einu nuo jo deši- 
nėn ar kairėn — net ir pati kryptis man yra šiuo 
atveju abejinga. Kaltė turi savo antropologiją, kurios 
pagrinde slypi vienišybė: buvoju tik aš vienas — 
solus ipse — ir rūpinuosi tik savimi. 

Antrasis atsakymas yra istorinė patirtis, tebe- 
trunkanti ir mūsų dienomis, būtent: versti buvoji- 
mo ertmės bendrininką, kad jis vykdytų tik mano 
laisvę, atsisakydamas savosios. Tai išvada, plau- 
kianti iš asmens kaip Aš-Aš pergyvenimo bei 
sampratos. Jei asmuo suvokia save tik kaip Aš ir 
žiūri į kitą tik kaip į objektą, nors formaliai ir va- 
dintų jį ‚subjektu’ (žodis ‚subjektas’ gali būti ir 
keiksmažodis!), tai jis ir stengiasi jį apvaldyti kaip 
objektą. Žmogus ir jo laisvė čia virsta gamtinės ap- 
linkos dalimi, ana J. P. Sartre minima ‚pievele’ 
(plg. RF I, 157—181), kurią galima ir šienauti, ir 
trypti. O kadangi kiekviena gamtos dalis prieši- 
nasi mano laisvei, tai aš ir kovoju su ja, ją nugaliu 
ir palenkiu savai valiai. Aš-Aš santykio atveju žmo- 


60 DIEVAS IR LAISVE 


gaus nusiteikimas gamtinės būtinybės atžvilgiu 
esti perkeliamas į nusiteikimą žmogiškosios lais- 
vės atžvilgiu. Vienas žmogus čia jaučiasi esąs 
„aukštesnis' už kitą. F. Dostojevskis vadina tokį 
žmogų galinčiumi (vlastelin), kuris mindžioja 
kitus, aukodamas kartais net tūkstančius ar mili- 
jonus savai galiai reikšti“ . 

Galios sąmonė gali kilti iš įvairių šaltinių: 
aukštos kilmės, visuomeninių pareigų, asmeninių 
gabumų, turto, garso ir t.t. Visiems šiems šalti- 
niams betgi yra bendra tai, kad jų maitinamas 
žmogus gyvena principu: „Nesu toks, kaip kiti“ 
(plg. Lk 18, 11), suprantant ‚nesu’ ne nusižeminimo, 
o didžiavimosi ir net gyrimosi prasme, kaip tai ir 
darė fariziejus šventykloje. Tai nuotaika, esą 
manasis Aš buvojąs aukščiau už kitus, todėl turįs 
galios ar bent teisės plėsti savo laisvę kito laisvės 
sąskaita. Galinčius anaiptol netrokšta būti vienas. 
Priešingai, jis trokšta būti apsuptas minios, kuri 
privalo jam nusilenkti, jo klausyti, jam tarnauti, jo 
įsakymus ar idėjas vykdyti. Galinčiaus Ego žėri tik 
minioje. Ir šis žėrėjimas kuria istorinius rangus 
visuomenėje: aristokratiją, buržuaziją, inteli- 
gentiją, darbininkiją, galop vergiją. Pagal tai susi- 
klosto ir laisvės skalė: pats aukščiausiasis 
(valdovas) esąs neaprėžtai laisvas, pats žemiausias 
(vergas) esąs neaprėžtai pajungtas kaip grynas 
objektas, perkamas bei parduodamas. Niekur vieno 
Aš nusistatymas kito Aš kaip objekto atžvilgiu 
neišeina taip ryškiai aikštėn, kaip galinčiaus antro- 
pologijoje. Galinčius esąs laisvas todėl, kad turįs 

galios versti kitus savos laisvės tarnybai. 
Pagrindinė tokio sprendimo yda yra ta, kad čia 
atsiranda laisvės objektas, esąs šalia manęs. Anks- 
čiau esame sakę, jog laisvės subjektas ir objektas 
yra tas pats, būtent: aš pats. Šiame gi sprendime 
laisvės vykdymo erdvė esu nebe aš pats, o kitas Aš, 
kurį valdau bei verčiu taip lygiai, kaip valdau bei 
verčiu gamtos jėgas. Tuo būdu vienas asmuo tampa 
ypatingai grėsmingas kito asmens „gyvenimo 
vagis“ (F. Dostojevskis). Dar daugiau: kitas Aš čia 
pasirodo esąs tikrasis mano būvio plėšikas, nes jis 
verčia mane jėga, kad savos laisvės ertmę teikčiau 
jam kaip jo laisvės ertmę. Ryškiausia tokios prie- 
vartos visuomeninė sistema šiandien yra komu- 
nizmas. Interpretuodamas K. Marksą, Leninas, 
sakysime, teigia, esą Marksas „gamtos pažinimą iš- 
plėtė į žmonių visuomenės pažinimą““ . Tai reiš- 
kia: kaip pažinę gamtos dėsnius, juos pertvarkome, 
kad jie veiktų pagal mūsų norimą planą bei tikslą, 
ir tuo būdu gamtą apvaldome, taip lygiai, pažinę 
visuomenės dėsnius, juos irgi pertvarkome, kad jie 
nusilenktų mūsų valiai ir vykdytų mūsų laisvę. 
Tarpasmeninių santykių atžvilgiu komunizmui 
laisvė yra taip pat pažinta bei pertvarkyta būtiny- 
bė. „Žmogus laisvėja ryšium su visuomene tik tada, 
sako R. Garaudy, kai jis ją pertvarko ir ima kontro- 
liuoti jos socialinius santykius““ . Tačiau per- 
tvarkyti visuomenę ir kontroliuoti jos santykius 
reiškia pertvarkyti kito laisvės ertmę pagal mano 
valią ir tuo būdu apiplėšti kito laisvę. Visa komu- 
nistinė sistema yra atremta į tokį plėšikavimą. 

Betgi tai randame ir kiekvienoje diktatüroje — 
asmeninėje ar grupinėje —, ir kiekviename totaliz- 
me, net ir religiniame, vadinasi, visur, kur tik as- 
mens sąmonė yra susiaurėjusi ligi gryno Aš kate- 
gorijos ar dar nepakilusi į asmens kaip manojo Tu 
kategoriją. 

Vienintelis tikras sprendimas, kaip vykdyti 
laisvę, buvojant drauge, yra savos laisvės aprė- 
žimas kito laisvės dėlei. Jei dvi laisvės neišsitenka 
pilnutiniu būdu toje pačioje ertmėje, tai reikia ne 
jas perskirti (nes tai neįmanoma), ne vieną pajung- 
ti kitai (nes tai nežmoniška), o jas abi aprėžti, kiek- 
vienai atsisakant savos pilnybės. Nes tik aprėžus 
savą laisvę, atsiranda erdvės kito laisvei. Šitoks 
sprendimas plaukia iš pačios asmens sampratos. 
Kaip anksčiau sakyta, asmuo yra ne tik ontologinė 
(būtinė), bet ir aksiologinė (vertinė) sąvoka. Asmuo 
yra vertybė savyje arba savivertė, kuri kyla ne iš 
žmogaus prigimties savybių, ne iš jo einamų parei- 
gų visuomenėje, bet iš asmens vienkartybės kaip 
tiesioginės sąsajos su Dievu-Kūrėju. Užtat šiuo 
atžvilgiu visi žmonės yra lygūs. Šia lygybe ir yra 
grindžiamos vad. žmogaus teisės, kurios esmėje yra 


ne kas kita, kaip asmens teisės. Laisvės vykdymas 


kaip tik ir yra tokia pagrindinė teisė. Nes būdama 
ne kokia nors atsitiktinė asmens savybė, o pati jo 
būtis, laisvė dera kiekvienam asmeniui, todėl kiek- 
vienam ji ir turi būti galima. Susidūrus jai su kita 
tokia pat laisve, ji privalo aprėžti pati save, kad, 
pripažindama šią teisę kitam, ji laimėtų ją ir sau 
pačiai. „Negalima būti autokratu (polnovlas- 

tym), nenužudžius laisvės Sambūvio erdvė 
niekad neprivalo būti užpildyta manęs vieno, nes 
ne aš vienas buvoju šioje erdvėje. Su manim buvoja 
ir kitas, lygus man pačiam. Todėl aš ir privalau su 
juo dalintis tuo, kas mums abiems yra bendra, bū- 
tent: laisvės vykdymo ertme. Šis dalinimasis įgali- 
na mane vykdyti laisvę, žvelgiant į kitą, o kitą — 
žvelgiant į mane. Žvilgis į kitą kaip man lygų as- 
menį yra laisvės vykdymo pagrindas mūsų bendra- 
būvyje. 

Šiuo būdu laisvė iš naujo įsijungia į religiją 
arba į žmogaus santykį su Dievu. Aprėždamas savo 
laisvę kito laisvės dėlei, žmogus elgiasi panašiai 
(analogice) kaip ir Dievas, aprėždamas absoliu- 
tinę savo galią ir tuo būdu teikdamas ertmės relia- 
tyviai būtybei tiek būti, tiek veikti (plg. RF I, 263— 
269). Tik tada, kai absoliutas veikia reliatyviai, yra 
galima ir reliatyvi būtybė kaip tokia. Taip yra ir 
žmogaus atveju, vykdant laisvę. Laisvė savyje yra 
neaprėžtybė, kaip Dievas savyje yra absoliutybė. 
Tačiau jei žmogus ima savo laisvę vykdyti neap- 
rėžtai, tai kito laisvė tampa tik mano valios išraiš- 
ka, — taip lygiai jei Dievas vykdytų savo galybę 
absoliučiai, tai šio vykdymo pasekmė būtų irgi tik 
absoliutybės ištaka (plotinizmas), o ne savarankiš- 
ka būtybė. Kitaip tariant, žmogaus laisvės apsi- 
rėžimas eina lygiagreta su Dievo visagalybės apsi- 
rėžimu: Dievo kenozė atsispindi žmogaus laisvės 
kenozėje. Kaip Dievas tampa kenotinis, kad kūri- 
nys buvotų tikroviškai, taip ir žmogus tampa keno- 
tinis, kad įgalintų savo bendrabūvio laisvės 

tikrovę. Tuo būdu laisvė virsta religine kategorija 
tiek savo esme kaip absoliutybės atvaizdas savo 
neaprėžtybe, tiek ir savo vykdymu, atsisakant jos 
pilnatvės kito laisvės dėlei. Šia prasme reikia su- 
tikti su N. Berdjaevo teiginiu, kad „laisvė yra 
dvasiškai-religinė, o ne gamtiškai-metafizinė ka- 
tegorija"“* . 

Tačiau laisvė kaip religinė kategorija atsklei- 
džia ne tik mūsų santykį su Dievu, bet ir mūsų san- 
tykį su žmogumi. Kiekvienas laisvės vykdymo bū- 
das remiasi, kaip minėta, tam tikra antropologija, 
tai yra, tam tikru žmogaus pergyvenimu bei supra- 
timu. Dvi nesusisiekiančios laisvės reiškia abejin- 
gumą savam broliui; kito laisvės pajungimas reiš- 
kia pergyvenimą savęs kaip „aukštesnio Zmogaus’ 
arba kaip galinčiaus; savos laisvės aprėžimas kito 
laisvės dėlei reiškia dalinimąsi tuo, kas mums yra 
bendra ir brangu. Ir štai, čia žmogus kaip tik ir 
atspindi Dievą. Dievas juk aprėžia savo absoliu- 
tinę galią tam, kad kurtų žmogų kaip savąjį Tu. 
Dievas santykiauja su žmogumi ne kaip vienas Aš 
su kitu Aš, kurie yra vienas kitam tik objektai; 
Dievas santykiauja su žmogumi kaip Tu su Tu, 
kuriuos jungia meilė. Kurdamas žmogų, Dievas įkū- 
nija savo meilę: žmogus yra Dievo meilės regimybė 
reliatyvioje buvimo plotmėje. Betgi žmogus gali būti 
Dievo Tu, tik būdamas laisvas, vadinasi, neaprėž- 
tas ir neapspręstas iš aukšto bei iš anksto. Tai reiš- 
kia: Dievo meilė yra regima tik laisvėje. Nuosekliai 
tad laisvė ir yra kūriniškoji Dievo meilės pusė. 
Teikti žmogui laisvę reiškia mylėti žmogų kaip 

savąjį Tu. Subendrindamas savo būvio ertmę su 
kitu asmeniu, žmogus žvelgia į jį ne kaip į objektą, 
kurį valdytų savo galia, bet kaip į sau lygų sub- 
jektą, kurį priima į savo paties ertmę, kad šis vyk- 
dytų joje savą laisvę. Kaip Dievas sava kenoze su- 
bendrina savo būvį su žmogumi net ligi jo 
sudievinimo (th£osis), taip ir žmogus sava kenoze 
arba savos laisvės aprėžimu įveda kitą į savojo bū- 
vio ertmę. Tuo būdu ir kuriasi Tu-Tu santykis, 
kuriame esti subendrinama laisvė kaip aukščiau- 
sias asmens gėris. Laisvės vykdymas ryšium su 
kitu tegali reikštis tik kaip meilės santykis. 

Štai kodėl kenozė, aprėžiant savo paties laisvę, 
yra ne viršinė prievarta, ne socialinė būtinybė, o 
ontologinis apsprendimas: būti drauge reiškia bu- 
voti meilės santykyje su kitu. Kur meilės santykis 
virsta arba prievarta, arba tik reikalu, ten jis žmo- 
gų nuasmenina, sunaikindamas jo savitumą. Egzis- 
tencinė filosofija todėl ir pabrėžia buvimą drauge 
kaip pavojų bei nuosmūkį. Čia yra jos tiesa. Vis 
dėlto ji per maža interpretuoja sambūvį kaip meilės 
santykį — bent M. Heideggerio ir J. P. Sartre atve- 
jais. Krikščioniškajai religijai“ buvimas drauge 
pačiu savo pagrindu yra meilės santykis, nes my- 
lėti artimą yra aukščiausiasis šios religijos įsaky- 
mas. Mylėti gi artimą reiškia regėti jame savąjį Tu, 
kuris man teikia ertmės laisvei vykdyti, kaip ir aš 
jam jos teikiu. Niekas nėra tiek priešinga krikščio- 
niškajai religijai, kaip galinčiaus antropologija, 
užgrobianti laisvės ertmę tik sau vienam. 

3. Dievas ir laisve 


Gamtos atžvilgiu vykdome laisvę, pažindami 
jos būtinybę ir ją pertvarkydami pagal savo valią. 
Žmogaus atžvilgiu vykdome laisvę, aprėždami 
savąją, kad paliktume ertmės kito laisvei. Apval- 
dymas ir susivaldymas yra būdai vykdyti laisvei 
pasaulyje, kuriame mums lemta buvoti. Tačiau mes 
buvojame, ne tik santykiaudami su gamta ir su 
mums artimu žmogumi. Mes buvojame, santykiau- 
dami ir su Dievu. Kaip tad vykdome laisvę šiame 
santykyje arba religijoje? Tai nėra visuomeniškai 
politinis klausimas. Kiek religija yra socialinė ap- 
raiška, tiek laisvė čia vykdoma tuo pačiu būdu, 
kaip ir kiekvieno kito sambūvio laisvė, būtent: 
aprėžiant savų įsitikinimų vykdymą, kad liktų ert- 
mės ir kitų įsitikinimams. Tai šiandien aišku teo- 
riškai, nors retai kada vykdoma praktiškai. Reli- 
ginio galinčiaus antropologija šiandien taip lygiai 
tebėra gyva, kaip ir politinio ar ekonominio galin- 
čiaus, nors ir pasmerkta tiek Suvienytųjų tautų 
„Žmogaus teisių deklaracijos" (1948 m. str. 18), tiek 
II Vatikano susirinkimo pareiškimo „Apie žmo- 
gaus kilnybę" (1965 m. str. 2-3). Mūsų keliamas 
klausimas yra ontologinis: kaip yra galima mūsų 
laisvė Dievo-Kūrėjo atžvilgiu? Juk Dievas nėra 
gamtinė būtinybė, kad jo ‚desnius’ paZintume ir 
juos pagal savo planus pertvarkytume. Dievas nėra 
nė mūsų kaimynas, kad, aprėždami savo laisvę, 
teiktume ertmės jo laisvei. Dievas yra mūsų bu- 
vimo grindėjas, nuolatos dabartinis; mes gi esame 

jo rüpestis, irgi nuolatos dabartinis. Kaip tad gali- 
me vykdyti savo laisve jo akivaizdoje? 

Atsakymą į šį religijos filosofijai tokį svarbų 
klausimą teikia Dievo veiksena pasaulyje kaip mū- 
sų buvojimo erdvėje tiek gamtiniu, tiek visuomeni- 
niu atžvilgiu. Nes nuo to, kaip veikia mūsų būvio 
bendrininkas, priklauso ir pats laisvės vykdymas. 
Gamta veikia, kaip sakėme, pagal dėsningą būti- 
nybę, kuri mūsų laisvės visiškai nepaiso. Jei tada 
jos dėsnių nepažintume ir jų veiklos nepertvarky- 
tume, ji mus sutraiškintų, ir apie laisvę ryšium su 
gamta nebūtų galima nė kalbėti. Žmogus veikia 
pagal neaprėžtą laisvę, kurios objektas, kaip mi- 
nėjome, yra pats jo asmuo. Jei tad vienas asmuo 
savos laisvės neaprėžtų, jo veikla tiek išsiplėstų, jog 
nebeliktų ertmės kito asmens laisvei, kuri irgi plės- 
tųsi neaprėpiamai. Tokiu atveju buvimas drauge 
būtų nebe Tu-Tu, bet Aš-Aš santykis, vadinasi, ne- 
be meilė vienas kitam, o kova visų su visais. Trum- 
pai tariant, mūsų laisvės bendrininko veiklos pobū- 
dis apsprendžia ir pačios laisvės vykdymą: jo būdą 
ir jo įtampą. Štai kodėl ir klausiame: kokiu būdu 
Dievas veikia pasaulyje arba mūsų buvojimo 
ertmėje, kad pagal šį jo veikimą mes vykdytume 
savą laisvę? 

Dievo veikimas kūrinijoje metafiziškai yra 
neabejotinas todėl, kad kūrinio buvimas yra ne kas 
kita, kaip nuolatinė jo kūrimo dabartis. Jau 
nekartą minėjome, jog kūrybinis Dievo veiksmas 
nėra praeinantis. Tik labai kasdieniškai galima čia 
kalbėti baigties veikslu, tariant, esą Dievas pasaulį 

yra sukūręs. Metafiziškai gi ši ištara privalo skam- 
bėti trukmės veikslu: Dievas pasaulį kuria. Tai reiš- 
kia: Dievas ir pasaulis niekad nėra atitrūkę vienas 
nuo kito; Dievas niekad nėra pasaulio palikęs vieno 
sau. Kaip Kūrėjas Dievas visados yra čia pat ir da- 
bar. Jis veikia pasaulio būtyje giliausia šio žodžio 
prasme, kadangi pasaulis, būdamas kuriamas, 
būna tik Dievu ir Dievuje: „Jame mes... esame” 
(Apd 17, 28). Tačiau kaip tik todėl ir peršasi mintis, 
jog ši nuolatinė dieviškojo veikimo dabartis turėtų 
būti mūsų kaip nors patiriama. Kurdamas pasaulį, 
Dievas juk kildina iš nebūties tikrovinę ir jai pačiai 
tapačią būtybę, turinčią savą tiesą, savą gėrį, savą 
grožį ir apskritai savą buvimą. Pasaulis nėra de- 
gantis ir nesudegantis erškėtkrūmis (plg. Iš 3, 2-3), 
vadinasi, tik Dievo priedanga, nesanti tuo, kuo ji 
atrodo. Pasaulis yra savitų bei savistovių būtybių 
visetas. Kaip tad šioje pasaulio tikrovėje veikia 
Dievas irgi kaip tikrovė? 

Tai nėra lengvai atsakomas klausimas. S. A. 
Levickis laiko jį „pagrindiniu tašku laisvės proble- 
mai spręsti, kadangi jame atsiskleidžia santykis 
tarp absoliučios Būties ir reliatyvios būtybės" ® . S. 
Kierkegaardas net teigia, esą mintis, jog „Dievas 
galėjęs šalia savęs sukurti laisvų būtybių, yra 
kryžius, kurio filosofija negalėjo panešti ir ant 
kurio ji pati prisikryZiavo””. Nes pasaulis nėra 
Dievas; pasaulio tikrovė nėra Dievo tikrovė, ir 
pasaulio veiksena nėra Dievo veiksena. Klausiant, 
kaip Dievas veikia pasaulyje, negalima Dievo 
veiklos paversti šmėkla ar įvaizdžiu; bet taip pat 

negalima pasaulio tikrovės paversti Dievo nuoroda 
ar jo ženklu, taip kad pasaulis nustotų buvęs savi- 
stovi būtybė, virsdamas tik Dievo reikšmenimi, 
kaip anasai eržkėtkrūmis dykumose. Pasaulis 
buvoja tikroviškai, ir Dievas veikia jame irgi tikro- 
viškai. Kaip tad jungiasi šie du tikrovinio veikimo 
būdai? Kaip reiškiasi Dievo veiklos tikroviškumas 
pasaulio būties tikroviškume? 

Esame įpratę manyti, esą Dievas pasaulyje 
veikiąs kažkokiu skirtinu būdu, kuris mums apreiš- 
kiąs bei atskleidžiąs Dievą kaip Dievą. Tai reiškia: 
aptikę šį skirtiną veiklos būdą, mes atpažįstame, 
kad čia Dievo veikta ar veikiama. Metafiziškai 
betgi svarstant, ši pažiūra pasirodo esanti 
ydinga jau net ir loginiu atžvilgiu, nes jei 
Dievas veiktų pasaulyje kažkokiu skirtinu būdu, 
tai jis veiktų ne pasaulyje, o šalia arba užu 
pasaulio, ir šios jo veiklos kaip tik todėl ne- 
galėtume net nė pajausti: kas veikia nepasau- 
liškai, tas lieka anapus pasaulio, nepriklausy- 
damas mūsojo suvokimo ertmei. Todėl anksčiau 
ir sklaidėme mintį, kad Dievas gali būti mūsų su- 
vokiamas ir jo veikimas patiriamas tik tuomet, kai 
jis nusileidžia į reliatyvios būtybės plotmę. Tačiau 
ką gi reiškia nusileisti į reliatyvios būtybės plotmę? 

Bendriausia prasme tai reiškia prisiimti mūsų 
būvį, paklūstant jo sąrangai, jo dėsniams ir vei- 
kiant taip, kaip ši sąranga ir jos dėsniai reikalauja. 
Geriausias pavyzdys tokiam nusileidimui suprasti 
yra krikščioniškosios religijos įsitikinimas, jog 
Kristus yra tikras Dievas ir tikras žmogus, kuris 


70 DIEVAS IR LAISVE 


tikrai alkes, tikrai liüdejes, tikrai verkes, tikrai 
kentėjęs ir tikrai miręs. Visi šie Kristaus pergy- 
venimai yra buvę žmogiškosios tikrovės apraiškos 
— ne kaukės, ne priedangos, ne nuorodos, ne įvaiz- 
džiai, bet tikri žmogiškosios prigimties pergyveni- 
mai, lygiai tokie pat, kokių ir mes turime. Tikras 
Dievas čia veikė taip, kaip veikia ir tikras žmogus. 
Kiekvieno Kristaus veiksmo nešėjas buvo Dievas, 
kuris tarė: „Tai aš“ (Mt 14, 27) — ne tik eidamas 
vandens paviršiumi, bet ir mirdamas ant kryžiaus. 
Nes nusileisti į mūsų būvį reiškia tapti jo dali- 
ninku, prisiimant jo veiklos lytis kaip savąsias. 
Nusileisdamas į mūsų būvio plotmę, Dievas neatsi- 
neša jokių savų veiklos būdų: jis imasi jų iš mūso- 
sios plotmės. Mūsų būvis tampa jo būviu. Kitaip ta- 
riant, Dievo veikla pasaulyje yra tokia, kokia yra ir 
pasaulio veikla: pasaulyje Dievas veikia pasauliš- 
kai. Tai nėra Dievo ir pasaulio suliejimas (panteiz- 
mas), nes veikti pasauliškai dar nereiškia būti 
pasauliu. Absoliuto nusileidimas į reliatyvinę mū- 
sojo būvio plotmę nėra susinaikinimas: Dievo keno- 
zė anaiptol nėra absoliutybės praradimas ar vir- 
timas reliatyvybe. Net ir didžiausios kenozės metu 
(mirtis) Dievas lieka Dievas, vadinasi, absoliutinis 
ir transcendentinis. Kenozė keičia Dievo veikimo 
būdą, bet ji nekeičia jo esmės. Antra vertus, nusilei- 
džiant Dievui į reliatyvią plotmę, ši plotmė irgi ne- 
kinta: pasaulis visados lieka tas pats ir toks pat. 
Nužengus Dievui į jo ertmę, pasaulis anaiptol ne- 
tampa absoliutu. Reliatyvi būtybė visados būna ir 
veikia tik reliatyviai. 

Bet kaip tik todel, kad pasaulis visados yra 
pasaulis, Dievo veikimas jame tampa irgi pasauliš- 
kas. Specifiškai dieviško veikimo nei pasaulis ne- 
galėtų pakelti, nei mes negalėtume jo suvokti — 
pagal gražius Jobo knygos žodžius: „Štai, einu į 
rytus, o jo ten nėra; einu į vakarus ir ten jo ne- 
randu; kai jis veikia šiaurėje, neregiu jo; nusikrei- 
pes į pietus, nepastebiu jo” (Job 23, 8). Nė viename 
mūsų būvio matmenyje mes negalime užčiuopti 
Dievo kaip Dievo. Krikščioniškoji religija tai nu- 
sako trumpa, bet įspūdinga ištara: „Dievo niekas 
niekuomet nėra matęs" (1 Jn 4, 12). Niekas niekur 
nėra radęs kokio nors ženklo ar bruožo, kuris skir- 
tinai rodytų, esą tai paties Dievo ženklas ar bruo- 
žas. Jokia filosofija ir joks mokslas nėra pajėgūs 
aptikti pasaulyje Dievo pėdsakų, kurie būtų skir- 
tini jo vieno pėdsakai. Visur regime tik kūrinijos 
pėdsakų. Ištyrinėję šiuos pėdsakus, randame tik tą 
ar kitą būtybę su jos prigimtimi, bet niekad neran- 
dame Dievo. Mes galime teigti, kad „čia kiškio 
begta”, bet niekad negalime tarti, kad „čia Dievo 
eita”. Iš Kristaus pėdų, įmintų į Palestinos kelių 
smėlį, niekas negalėjo pažinti, kad čia praėjo tikras 
Dievas; iš šių pėdų kiekvienas galėjo tik pažinti, 
kad čia praėjo tikras žmogus. Nes jei iš tikro ras- 
tume Dievo kaip Dievo skirtinų pėdsakų, tai reikš- 
tų, kad Dievas reliatyvioje plotmėje paliko absoliu- 
tinių žymių, kas yra prieštaravimas savyje. 
Absoliuto kaip absoliuto pėdsakas arba reliatyvy- 
bę paverstų absoliutybe, kas yra nesąmonė; arba 
patį pėdsaką sureliatyvintų, padarydams jį tolygų 

kūrinio pedsakui ir tuo užtrindamas Dievo žymių 
skirtybę nuo kūrinio žymių. Dievo gi žymė, kuri at- 
skleistų jį kaip Dievą, visados turi būti absoliuti, 
kadangi tik tuo ji tegali skirtis nuo kūrinio žymės. 

Tai reikia ypač pabrėžti, nes dažnas gamtos 
stebėtojas ar tyrinėtojas per lengvai regi Dievo pėd- 
sakų pasaulyje. K. Jaspersas, kalbėdamas apie 
gamtos šifrus, pastebi, kad „kai kurie fizikai šių 
dienų filosofavime neranda tokios filosofijos, ko- 
kios jie norėtų. Užtat jie gaminasi savą filosofiją 
patys". Tai, be abejo, esanti jų teisė, nes „filosofija 
nėra nuosavybė kokio nors vieno užsiėmimo ar spe- 
cialybes”. Belieka tik klausimas, kokia yra ši „iš 
fizikos žemės išaugusi filosofija”” . Mat, gamtos 
tyrinėtojai dažnai esti gundomi ir nesykį su- 
gundomi teikti ar bent įtaigauti atsakymą į tokius 
klausimus, kurie ne tik peržengia jų sritį, bet kurių 
sprendimas fizikos būdu neišvengiamai veda logi- 
nėn klaidynėn. Filosofuojąs gamtininkas tariasi 
pratęsiąs fiziką (aristoteline prasme) į metafiziką, 
iš tikro gi jis duoda šuolį iš kosmologinės plotmės į 
ontologinę plotmę: iš pirminio sprogsmo (Urknall, 
big-bang) į pasaulio sukūrimą, iš būsimos entro- 
pijos į buvusį pasaulio atsiradimą laike, iš tiks- 
lingumo į dvasią, iš statistikos į laisvę ir t.t. Ta- 
čiau gamtamokslis nepasiekia ne tik absoliutinės 
plotmės (jos nepasiekia žmogaus mąstymas ap- 
skritai), bet nė ontologinės plotmės. Jaspersas tei- 
singai priduria, kad už kiekvieno fizikos atsakymo 
lūkuriuoja „naujas klausimas“ (t.p. 284). Saky- 
sime: jei šis mūsų pasaulis yra atsiradęs, sprogus 

pirmykščiam laiko-erdvės-medžiagos vienetui arba 
„visatos gemalui” (P. Jordan), tai tuo anaiptol dar 
nenusakoma ontologinė pasaulio kilmė, o tik paža- 
dinamas naujas klausimas: kaip gi atsirado anas 
gemalas? Kiekvienas gamtamokslio atsakymas yra 
kosmologinis, todėl niekad nepaskutinis, niekad ne 
pati pradžia tikroviškai ir ne pati pabaiga gnoseo- 
logiškai. Gamtamokslis niekad nepereina ontolo- 
ginėn plotmėn taip, jog taptų nuoroda į „ką tik pra- 
ėjusį Dievą" (C. Linnė). 

Ir štai, šis nedieviškas arba pasauliškas Dievo 
veikimas pasaulyje kaip tik ir teikia ertmės mūsų 
laisvei ryšium su mūsų Kūrėju. Veikdamas pasauliš- 
kai, Dievas mūsų neverčia jokiame mūsų būvio mat- 
menyje: nei mąstyme, nei elgesyje, nei kūryboje. Nes 
Dievo veiklos būdas byloja mums lygiai taip, kaip by- 
loja bet kuris gamtinis ar istorinis veikimo būdas: 
Dievo žodis yra tikras žmogaus žodis, Dievo veiks- 
mas gamtoje ar istorijoje yra tikras gamtos ar 
istorijos veiksmas. Niekur ir niekad nesutikdami 
Dievo kaip Dievo, mes savaime esame laisvi apsi- 
spręsti tiek jo paties, tiek jo veiklos atžvilgiu. Dievo 


a 


kenozė yra mūsų laisvės laidas santykyje su juo | 
pačiu, ir šis laidas tučtuojau žlugtų, jei Dievas reikš- 


tųsi absoliučiai. K. Jaspersas, svarstydamas Švent- 
raščio ir filosofijos santykį, pastebi, kad „jei kalba 
pats Dievas, tai nėra jokios instancijos, kuri jį kaip 
nors sąlygotų: belieka tik paklusti””. Tai reiškia: 
absoliuto akivaizdoje reliatyvybė išsilaikyti negali. 
Prabilusiojo Dievo akivaizdoje turi nutilti bet koks 
klausimas, bet kokia abejonė, bet kokia kritika. Tai 

tinka ne tik Dievo žodžiui; tai tinka ir Dievo veiks- 
mui. Jei veikia pats Dievas, tai irgi nėra jokios in- 
stancijos, kuri galėtų šį veiksmą kaip nors svarstyti 
ar saistyti. Galimas daiktas, kad Izraelis šia prasme 
ir buvo įsitikinęs, esą turįs mirti kiekvienas, kuris iš- 
vydo Dievą (plg. Pr 32, 31; Iš 20, 19). Ir ši mirtis 
apima ne tik paprastą buvimą, betir žmogaus laisvę. 
Absoliuto akivaizdoje laisvė turi mirti. Dievo valia, 
reiškiama absoliutiniu būdu, nepalieka jokios gali- 
mybės mūsų apsisprendimui, nes tai būtų prieštara- 
vimas savyje: kas reiškiasi absoliučiai, savaime reiš- 
kiasi nelygstamai, išskirdamas apsisprendimą pačia 
savo sąvoka. Apsispręsti galima tikreliatyvybės aki- 
vaizdoje. Čia slypi pagrindas, kodėl žmogus, bū- 
damas Dievo Tu, gali turėti santykį tik su kenotiniu 
Dievu, ir kodėl Dievas, būdamas žmogaus Tu, įgali- 
na mūsų laisvę tik savo kenoze. Veikdamas pasau- 
lyje pasauliškai, Dievas šią kenozę regimai reiškia ir 
tuo pačiu įgalina mus būti laisvus jo atžvilgiu. 
Apsisprendimas Dievo atžvilgiu yra žmogui pats 
saviausias, todėl ir laisvė kaip santykis su Dievu mū- 
sų antrininku yra pati didžiausia. Būdama žmogaus 
asmens neaprėžtybė, laisvė savo esme visur ir visa- 
dos, kaip sakyta, yra absoliuti galia, vadinasi, 
atsieta nuo bet kokio išankstinio duomens, kuris ją 
aprėžtų. Tačiau vykdoma pasaulyje, ši galia reliaty- 
vėja todėl, kad turi paisyti savo ertmės antrininko, 
būtent: gamtos dėsnių ir kito asmens laisvės. Todėl 
tiek gamtos, tiek kito žmogaus atžvilgiu mes nesame 
visiškai laisvi. Gamtos dėsnių mes niekad nepa- 
žįstame tiek, jog pajegtume, juos pertvarkę, įvykdyti 

kiekvieną savo troškulį: žmonijos istorija yra sunki 
kova už žmogaus laisvę gamtoje. Dar sunkesnė yra ši 
kova už mūsų laisvę ryšium su kitais žmonėmis. 
Sambūvyje su kitais mes galime būti laisvi tik savos 
laisvės auka, nes ši auka teikia ertmės kito laisvei, o 
kito auka — mūsų laisvei. 

Viskas betgi kinta mūsų santykyje su Dievu. Ry- 
šium su gamta ir ryšium su kitu asmeniu mūsų laisvė 
darosi reliatyvi todėl, kad šie du mūsų buvojimo 
ertmės dalininkai mums graso ir mus verčia: grėsmė 
ir prievarta yra tai, kas laisvės vykdymą aprėžia. Gi 
santykyje su Dievu dingsta bet kokia grėsmė ir bet 
kokia prievarta. Dievas kaip meilė, o tuo pačiu kaip 
mūsų Tu niekad negraso ir niekad neverčia. Jis pri- 
siima mūsojo būvio veikseną ir veikia mūsiškai kaip 
tik todėl, kad absoliutine savo galybe neužgožtų mū- 
sų apsisprendimo. Tiek gamtinė, tiek žmogiškoji 
tikrovė mus įtaigauja pačia savo esamybe (pra- 
esentia), todėl jų atžvilgiu mes nė negalime taip 
veikti, tarsi būtume vieni. Mes esame aprėžiami 
pačios šių mūsų antrininkų čia pat ir dabar esančios 
tikrybės, todėl noromis nenoromis turime jiems nusi- 
lenkti ir tuo būdu savo laisvę vykdyti tik reliatyviai. 
Vieno tik Dievo esamybės neregime niekad ir niekur. 
Viena tik dieviškoji tikrovė nėra faktas. Veikdamas 
pasaulyje pasauliškai, Dievas įgalina mūsų apsi- 
sprendimą visa šiojo pilnybe. Tik ryšium su Dievu 
mūsų apsisprendimas yra iš tikro mūsų, vadinasi, 
mums savas giliausia šio žodžio prasme. Užtatjis yra 
ir lemtingiausias: Dievo atžvilgiu negalime teisintis, 
buvę grasomi ar verčiami, nes Dievas kaip Galybė 

niekur nera sutinkamas. Visur girdime tik Zmogaus 
žodį ir visur regime tik gamtos ar istorijos veiksmą. O 
ar šis žodis ir šis veiksmas yra Dievo, turime apsi- 
spręsti jau mes patys, jokių specifinių dieviškumo 
ženklų neįtaigaujami ir jokių dieviškumo dėsnių ne- 
verčiami, vadinasi, būdami laisvi nevaržomai. 
Apmatuose savo studijos Laisvės fenomeno- 
logija ir metafizika (1912) M. Scheleris pripažįsta, 
kad „kiekviena laisvė yra tik reliatyvi" ir kad „abso- 
liučiai laisvas yra tik Dievas". Bet čia pat jis pridu- 
ria, jog „asmuo in concreto yra juo laisvesnis, juo 
labiau jis yra apspręstas Dievo kaip asmenų 
asmens”” . Iš sykio šie žodžiai atrodo tarsi prieš- 
tara. Juk kas gi gali būti laisvas, būdamas kito ap- 
spręstas? Tačiau ši prieštara dingsta atsimenant, jog 
Dievas yra pati laisvė. Būti gi apspręstam pačios 
laisvės reiškia nepatirti jokio apsprendimo. Šia pras- 
me anksčiau ir kalbėjome, kad laisvė negali būti duo- 
muo, niekeno duomuo, net nė Dievo; laisvė gali būti 
tik neaprėžtybė. Būti tad Dievo kaip laisvės ap- 
spręstam iš tikro reiškia būti neaprėžtam. Juo tad 
asmens santykis su Dievu-Laisve yra gilesnis, juo ir 
pats asmuo yra laisvesnis. Buvoti Dievo akivaizdoje 
reiškia buvoti pačios laisvės ertmėje. Dievas kaip mū- 
sų laisvės antrininkas nėra reikalingas mūsų lais- 
vės aukos jokia prasme. Sambūvyje su Dievu mums 
nereikia aprėžti savo laisvės, kaip tai yra būtina sam- 
būvyje su žmogumi. Susidūrusi su absoliučia laisve, 
mūsų laisvė irgi tampa absoliuti visiškos neaprėžty- 
bės prasme. Niekur tad nesame tiek laisvi, kaip san- 
tykyje su Dievu. Niekur ana K. Rahnerio minima 

„absoliučiai sava galia" nėra tokia sava, kaip Die- 
vo veiklos ertmėje: mes čia iš tikro veikiame patys, 
todėl patys save apmetame ir šiuo savo pačių ap- 
matu apsprendžiame savo likimą. 

Jei tad laisvės objektas, kaip anksčiau teigėme, 
yra pats žmogaus asmuo, teikiąs sau veidą, tai nūnai 
yra aišku, kad šis veido teikimas sau pačiam pirmų 
pirmiausiai vyksta Dievo akivaizdoje. Žmogus visų 
pirma apmeta arba apsprendžia save savo santy- 
kyje su Dievu. Be abejo, šį ,pirmų pirmiausiai’ reikia 
suprasti ne laiko, bet prigimties bei svarbos prasme: 
svarbiausia yra žmogui susikurti savo veidą ryšium 
su Dievu. Visa kita yra tik išvados arba šio veido at- 
spindžiai. Žmogiškasis būvis yra ne kas kita, kaip 
apsisprendimo Dievo atžvilgiu skleidimasis laiko 
eigoje. Tuo pačiu ir religija, būdama žmogaus santy- 
kis su Dievu, yra ne vienas kuris žmogiškojo būvio 
sandas, išsitenkąs šalia daugybės kitų sandų; ne šio 
būvio priedas, galįs būti ar nebūti; religija yra pats 
žmogiškasis būvis, o žmogiškasis būvis yra religija. 
Nes žmogus yra žmogiškas tik tada, kai yra laisvas. 
O tikrai laisvas jis yra tik savo santykio su Dievu ert- 
mėje. Todėl tik šitoje ertmėje ir vyksta tikrasis jo 
būvis. 


4. Laisvė ir ateizmas 


Visų šių minčių priešprieša yra vad. postulia- 
torinis ateizmas, pasak kurio jau pats Dievo bu- 

vimas esąs žmogaus laisvės paneigimas. Kaip ži- 
nome, I. Kantas buvo ne tik pažinimo teoretikas, bet 
ir etikos kūrėjas, net „visų pirma etikas” (J. Hirsch- 
berger), kurio pirmaeilis rūpestis buvo bet kokia kai- 
na išlaikyti nesužlugdytą dorinę žmogaus laisvę, o 
tuo pačiu ir jo atsakingumą. Tačiau kur rasti pa- 
grindą šiai laisvei bei atsakingumui? Kodėl žmogus 
turįs elgtis taip, jog jo elgesys galėtų būti visų žmo- 
nių elgesio norma (kategorinis imperatyvas)? Pa- 
čiame žmogaus būvyje Kantas tokio pagrindo 
nerado, kadangi šis būvis savyje („das Ding an 
sich”) jam atrodė esąs nepažįstamas: mūsų patirtis 
sugaunanti tik apraiškas, o apraiškos niekad neve- 
dančios anapus jų pačių. Kodėl tad žmogus turįs būti 
doras? — Į šį klausimą Kantas atsakė vad. postulia- 
toriniu teizmu. Įprastiniai metafiziniai Dievo bu- 
vimo įrodymai Kanto nepatenkino: jie visi jam atro- 
dė esą gnoseologiškai ydingi, kadangi įrodymas 
galiojąs tik apraiškų plotmėje. Dievas gi nesąs 
apraiška. Todėl jo tikrovės nė negalima protu 
pasiekti. Ar Dievas esąs, teoriškai pasakyti 
neįmanoma. Tačiau jis privaląs būti etiškai, kadangi 
be jo būtų negalima dorinė tvarka. Dievas esąs ne 
metafizinio svarstymo prieita išvada, o išankstinis 
dorinis reikalavimas arba postuliatas, kuriuo 
remiasi visa žmogaus kaip dorinės būtybės veikla. 
Todėl Kanto nusistatymas Dievo atžvilgiu ir va- 
dinasi postuliatorinis teizmas (postulare — reika- 
lauti, trokšti): mes esame Dievo reikalingi. 

Nūn M. Scheleris, sklaidydamas santykį tarp 
žmogaus sampratos ir istorijos ir laikydamas istoriją 

„Žmogaus savimonėsistorija" (p. 120), yra radęs nau- 
jųjų laikų filosofijoje Kanto priešingybę, kurią jis pa- 
vadino pastuliatoriniu ateizmu (plg. p. 142). Ryš- 
kiausias jo atstovas (šalia Schelerio minimo, tačiau 
nežinomo D. H. Kerler) esąs N. Hartmannas (1882— 
1950), išdėstęs savo pažiūras didžiuliame Etikos 
(1926) veikale. Kantui Dievas privaląs būti, kad pa- 
grįstume žmogaus laisvę. Hartmannui Dievo nepri- 
valą būti, kad išgelbėtume žmogaus laisvę. Postulia- 
torinis ateizmas, pasak Schelerio, esąs „nauja 
Nietzschės antžmogio antropologijos forma”, kuria 
žmogaus laisvė bei jo didybė prasiveržianti visa jėga. 
Pozityvizmui bei materializmui Dievas buvęs, 
Schelerio pažiūra, dar norimas (erwünscht), nors ir 
nerandamas. Gi postuliatoriniam ateizmui jis gal ir 
galįs būti randamas, užtat yra nebepageidaujamas 
— kaip tik laisvės ir atsakingumo dėlei: žmogus galįs 
pasiekti aukščiausią laisvės bei atsakingumo laips- 
nį tik Dievo nebuvimo atveju * . 

Istoriškai žiūrint, postuliatorinis ateizmas nėra 
N. Hartmanno radinys. Tikrasis jo pradininkas yra 
rusų anarchistas M. Bakuninas (1813—1876). Pran- 
cūziškoje savo knygoje Dievas ir valstybė — Dieu 
et l’Etat (parašyta 1871, išleista Paryžiuje 1882) 
Bakuninas rašo: „Ar metafizikams, religiniams 
idealistams, filosofams, politikams ir poetams pa- 
tinka, ar nepatinka, Dievo idėja yra atsisveikinimas 
su žmogaus protingumu ir teisingumu; ji yra griež- 
tas žmogaus laisvės paneigimas ir būtinai veda į 
žmogaus pavergimą teorijoje ir praktikoje. Jei tad 
nenorime žmogaus pavergti bei pažeminti, 

privalome teologijos Dievui neteikti nė mažiausių 
nuolaidų. Nes kas šiame mistiniame alfabete sako A, 
tas neišvengiamai galų gale sako ir Ž; kas nori Die- 
vą garbinti, tas turi, nesivaikydamas vaikiškų iš- 
monių, drąsiai atsisakyti savo laisvės ir žmoniš- 
kumo. Jei Dievas yra, tai žmogus yra vergas. Betgi 
žmogus gali ir privalo būti laisvas; taigi Dievo nėra" 
(p. 28). Bakuninas prikaišioja „garbingiems dabar- 
ties idealistams” (p. 29), kam jie jungią tokias sąvo- 
kas, kaip „Dievas ir žmogaus laisvė' ar „Dievas ir 
žmogaus kilnybe’, neregėdami, kad „jos neigia viena 
kitą” (p. 30): Dievo buvimo atveju visa tai dingstą. 
„Nes jei Dievas yra, tai jis būtinai yra amžinasis, 
aukščiausiasis, absoliutinis valdovas; o jei toksai 
valdovas egzistuoja, tai žmogus yra vergas” (t.p.); 
juk „valdovas, net jei ir rodytųsi esąs labai liberalus, 
lieka vis tiek valdovas, ir jo buvimas neišvengiamai 
įtraukia vergijon visa, kas buvoja žemiau, negu jis 
pats. Jei tad Dievas būtų, jis turėtų tik vieną 
vienintelę priemonę patarnauti žmogaus laisvei, 
būtent: liautis buvęs. Užtat aš, sako Bakuninas, kaip 
pavydus žmogaus laisvės mylėtojas apgręžiu Vol- 
taire posakį ir tariu: jei Dievas tikrai būtų, reiktų jį su- 
naikinti" (Voltaire yra pasakęs: jei Dievo nebūtų, 
reiktų jį išrasti, Mc.). Šiems savo samprotavimams 
pagrįsti Bakuninas griebiasi religijų istorijos, jų 
veiklos, jų sąrangos, jų įstatymų, jų elgesio su žmo- 
nėmis, suimdamas visa tai į vieną būdingą sakinį: 
„Visos religijos yra žiaurios, visos jos yra pagrįstos 
krauju“ (p. 29; plg. p. 53)” . Trumpai tariant, postu- 
liatorinis ateizmas Bakunino atveju yra kilęs iš jo 

pažiūros į religijų skleidimąsi istorijos eigoje. Pačios 
religijos kaip žmogaus santykio su Dievu Bakuninas 
nenagrinėja. Todėl jo ateizmas yra ne metafizinis, o 
sociologinis, kaip ir visa jo anarchistiškai-revoliu- 
cine veikla“. 

Į filosofinį aukštį M. Bakunino mintis kaip tik ir 
yra pakėlęs N. Hartmannas. Gimęs Rygoje ir stu- 
dijavęs Petrapilio universitete, Hartmannas, be 
abejo, gerai pažino ano meto rusų revoliucininkų 
idėjas, tuo labiau, kad Bakunino veikalas Dievas ir 
valstybė buvo išverstas rusų kalbon ir išleistas 
Maskvoje jau 1906 metais. Hartmanno postulia- 
torinis ateizmas yra iš tikro tik sumetafizintas Baku- 
nino ateizmas. 

Svarstydamas dorovės santykį su tikslo kate- 
gorija, N. Hartmannas pastebi, esą „teleologija yra 
būdinga žmogiškosios būtybės savybė“ ” : „brėžtis 
tikslų yra žmogaus reikalas" (t.p.). Pasaulyje nesą, 
pasak Hartmanno, kitos būtybės, kuri tikslų brėžtųsi 
ir jų siektų, kadangi tikslas yra sąlygojamas tiek 
pažinimo (protas), tiek ryžto (valia). Bet štai, religija 
tvirtinanti, kad tikslų brėžiasi ne tik žmogus, bet ir 
Dievas. Dar daugiau: būdamas absoliutinis protas ir 
sykiu pasaulio kūrėjas bei palaikytojas, Dievas 
vedąs pasaulį pagal tam tikrą planą, įkūnytą visatos 
sąrangoje; jis teikiąs visatai tikslą, kurio ši siekianti 
ir kurio linkui einą visi gamtos bei istorijos veiksmai 
arįvykiai. Tai reiškia: viršum pasaulyje esančio prie- 
žastingumo (Kausalnexus) tvylo ir tikslingumas 
(Finalnexus). Šisai veikia, tiesa, kitaip, tačiau jis 
veikia ligi pat visatos gelmių, kaip ir priežastingu- 


82 DIEVAS IR LAISVE 


mas. Betgi užu tikslingumo stovi ne akli gamtos dės- 
niai, kaip priežastingumo atveju, o „veikiantis 
subjektas arba asmeninė būtybė, pati Didžioji" (p. 
202), nes „teleologija yra galima tik sąmoningos, ga- 
linčios pažinti bei veikti būtybės ertmėje“ (p. 199). 
Nuosekliai tad, pasak Hartmanno, „teleologinė me- 
tafizika neišvengiamai veda į Dievą" (p. 202). Dievas 
yra todėl, kad pasaulis yra tikslingas, o pasaulis yra 
tikslingas todėl, kad yra Dievas. Teleologija ir Die- 
vo buvimas yra viena kitą atstojančios sąvokos. 
Jei betgi taip iš tikro yra, tai viso to pasekmės 
žmogui, sako Hartmannas, yra „tiesiog katastrofiš- 
kos" (p. 204). Nes tokiu atveju pasaulyje buvoja dvi 
plotmės: priežasties ir tikslo. Priežastis perskverbia 
pasaulį irgi lig pat gelmių, tačiau ji veikia aklai: 
„Gamtos eiga yra galinga, bet akla; ji nebrėžia jokių 
tikslų, kurie žmogų apspresty”; priežastingumo 
erdvėje žmogus „turi galios brėžtis savų tikslų" ir tuo 
pačiu gamtą valdyti (p. 814). „PrieZastingumo ryšys 
yra galimas vairuoti kiekvieno, kuris pajėgia įžvelgti 
jame dalinę priežastį" (p. 206). Tai būtinybės dėsnių 
pažinimas bei jų veikimo pertvarkymas pagal žmo- 
gaus norus, kaip apie tai jau esame kalbėję. Todėl, 
pagal Hartmanną, žmogus gamtos pasaulyje savo 
laisvę vykdyti gali ir ją iš tikro vykdo. Visai kitaip 
betgi esą tikslingumo ertmėje. Jei pasaulis yra per- 
skverbtas Dievo tikslų, tai žmogaus tikslai čia neturi 
nei vietos, nei reikšmės. Dievo tikslai juk yra iš 
anksto numatyti ir nubrėžti. Visas pasaulio vyks- 
mas yra jiems palenktas, ir žmogus negali šių dieviš- 
kų tikslų kreipti pagal savo valią, kaip tai jis daro su 

gamtinėmis priežastimis. „Dievo teleologijos at- 
žvilgiu, sako Hartmannas, žmogus yra bejėgis. Jam 
čia nėra jokios ertmės savam apsisprendimui. O tai, 
kas jam atrodo, esąs savas apsisprendimas, iš tikro 
yra tik jame ir viršum jo veikianti dieviškosios 
apvaizdos galybė“ (p. 815). Tuo būdu „žmogus ne- 
tenka savo skirtinos padėties kosme”; tikslo kate- 
gorija, pakelta į pasaulio principų rangą, „atima 
žmogui bet kokią teisę” būti aukštesniam, nei kitos 
būtybės; „ji sunaikina žmogų morališkai“ (p. 206). 
Žmogaus „apsisprendimas virsta tariamybe 
(Schein)”, nes „dieviškosios apvaizdos apspren- 
dimas naikina etinę laisvę. Jeigu galioja asmens 
laisvė, tai ji naikina aną apsprendimą. Šiuo- 
du dalyku siejasi vienas su kitu priešgyniškai, kaip 
tezė ir antitezė" (p. 815). Štai kodėl Hartmannas ir 
verčia mus rinktis: „Arba gamtos ir apskritai būties 
teleologija, arba žmogaus teleologija" (p. 204). Ir štai 
kodėl Hartmannas galop teigia, kad filosofas pri- 
valąs „mesti šalin teleologinę metafiziką etinio reiš- 
kinio dėlei” (p. 205). 

Maždaug tą patį kartoja ir A. Camus saky- 
damas: „Norint žinoti, ar žmogus yra laisvas, reikia 
žinoti, ar jis gali turėti valdovą", tai yra tokį kitą, 
kuris savais tikslais paraližuoja žmogaus tikslus (p. 
74): būti laisvam ir turėti valdovą yra prieštara- 
vimas. „Jei esama asmeninio likimo, tai nėra aukš- 
tesnio likimo", teigia Camus visu griežtumu“ . 
Trumpai tariant, postuliatorinio ateizmo uždavinys 
yra saugoti žmogaus laisvę nuo Dievo, kuris pačiu 
savo buvimu padarąs ją negalimą. Nes jei Dievas bū- 

ty, tai savaime büty ir pasaulio tikslingumas; o jei 
būtų pasaulio tikslingumas, tai savaime būtų 
negalima žmogaus laisvė bei jo atsakingumas. Ir 
Kantas, ir Hartmannas abu gina dorinę tvarką, ta- 
čiau atvirkščiu būdu: pirmasis Dievo buvimu kaip 
postuliatu, antrasis Dievo nebuvimu irgi kaip postu- 
liatu. Tai gal pats įdomiausias naujųjų laikų etinės 
minties išsivystymas. 

Postuliatorinio ateizmo silpnybė ir net klaida 
yra ta, kad jis neperskiriamai sieja Dievą su pasau- 
lio tikslingumu: jei yra Dievas, tai pasaulis yra Dievo 
tikslų vykdymo ertmė. Tačiau šis teiginys anaiptol 
nėra akivaizdybė ar loginė būtinybė. Iš kur mes 
žinome, kad Dievas yra nubrėžęs pasaulio eigai tam 
tikrą planą ir įdiegęs jai tam tikrą tikslą? Tikslas ir jo 
vykdymas aprėžia pasaulį, įstatydamas jį į tam 
tikrus rėmus. Betgi juk ir logiškai, ir ontologiškai yra 
visiškai galimas atviras pasaulis, vadinasi, toks 
pasaulis, kurio sąranga anaiptol nebūtų vienakryp- 
tė bei vienatikslė. Dar daugiau: jei Dievo kūrinys yra 
Dievo meilės regimybė (plg. RF I, 309—310), tai ši 
regimybė gali tapti regima tik atvirame pasaulyje. 
Priežasčių ir tikslų pilnas pasaulis yra uždaras 
pasaulis, o uždaras pasaulis yra ne kas kita, kaip 
įsodrintas kompiuteris, kurio veiklos pasekmės yra 
jau iš anksto įbrėžtos jo veiklos duomenyse. Tačiau 
toks pasaulis yra greičiau Dievo-Galybės, negu 
Dievo-Meilės padaras. Postuliatorinio ateizmo 
pagrinduose slypi tam tikra Dievo samprata, būtent 
Dievo kaip kito Aš, kuris reiškia savo valią nelygs- 
tamai, brėždamas savų tikslų ir naikindamas jais 

žmogaus apsisprendimą, kadangi Dievo tikslų iš 
tikro pakeisti negalima. Tikslą nubrėžusio Dievo aki- 
vaizdoje žmogus yra bejėgis. Apie tai esame kalbėję 
jau anksčiau, nagrinėdami Dievo kaip kito Aš 
sampratą bei pergyvenimą (plg. RF I, 161—177). 
Tiek M. Bakuninas, tiek N. Hartmannas kaip tik tokį 
Dievą ir turi galvoje. Tačiau jie neregi, jog krikščio- 
niškoji religija Dievą kaip kitą Aš yra jau seniai 
palikusi religinės žmogaus sąmonės užnugaryje ir 
kad krikščioniškasis Dievas yra nebe kitas Aš, o 
žmogaus Tu, vadinasi, Dievas-Meilė, Dievas-Tar- 
nas, kenotinis Dievas ir kad todėl jo santykis su kū- 
rinija yra visiškai kitoks, negu Dievo kaip kito Aš, 
vadinasi, Dievo kaip grynos Valios bei Galybės. 
Būdamas Dievo meilės regimybė, kūrinys neturi 
kitokio tikslo, kaip büti: kūrimo tikslas yra kūrinio 
buvimas. Krikščioniškoji religija tai nusako trumpu- 
čiais žodžiais: ,,Teesie šviesa, ir tapo šviesa — Fiat 
lux et lux facta est” (Pr 1, 3). Kūrybinis Viešpaties 
žodis siekia ne ko kito, kaip tik to, kad būtų tai, kas 
tariama žodžiu teesie! Būtų iš tikro nesuprantama, jei 
Dievas-Meilė turėtų dar kažkokių ‚plany’ bei „tikslų, 
kuriems būtų palenkta jo meilė ir kuriuos jis vykdytų 
kūriniais kaip savo meilės regimybe. Tai reikštų, kad 
esama dar kažko aukštesnio už Dievo meilę, kad 
Dievo meilė dar kažkam tarnaujanti kaip priemonė. 
Tai būtų tikra išmonė, nes Dievo meilės, kaip ir mei- 
lės apskritai, peržengti nebegalima: meilė, paversta 
priemone kažkokiam tikslui, yra nebe meilė. Niekas 
meilės tiek neišniekina, kaip jos supriemoninimas. 
Sukūręs kūrinį, vadinasi, apreiškęs regimai savo 

meile, Dievas yra savo tiksla pasiekes. Nes büti küri- 
niškai reiškia būti Dievo meilės regimybe, otuo pačiu 
ir Dievo norėtu, siektu bei pasiektu tikslu. Todėl jei 
koks nors planas pasaulyje ir būtų, tai jis būtų ne kas 
kita, kaip tik Dievo meilės išsiskleidimas atskirų kū- 
rinių ar jų sąrangos lytimis. Meilė gi niekados nėrair 
negali būti laisvės priešingybė. Atvirkščiai, meilė vi- 
sados atsiremia į laisvę ir gali reikštis tik laisvės 
ertmėje. 

Sutikime betgi, kad pasaulyje Dievo plano 
esama. Kas tokiu atveju būtų jo objektas? Kam 
Dievas būtų jį nubrėžęs? Vienintelis atsakymas į šį 
esminį klausimą būtų: žmogus. Krikščioniškoji reli- 
gija nežino ir neskelbia jokio Dievo plano, kuris būtų 
šalia žmogaus ar viršum žmogaus, vadinasi, 
kuriame žmogus nedalyvautų ar kuriam žmogus bū- 
tų palenktas kaip priemonė. Nuo pasaulio sukūrimo, 
per pasaulio išganymą, ligi pat pasaulio atbaigimo 
vyksta Dievo planas, kurio vidurkyje stovi žmogus 
kaip Dievo rūpestis. Niekur Dievas nėra žmogui 
abejingas; niekur Dievas nesinaudoja žmogumi kaip 
priemone savam, mums nežinomam tikslui; niekur 
jis jo nepalieka šalimais savo siekio. Viskas telkiasi 
aplinkui žmogų, visur pats žmogus yra Dievo troš- 
kulys ir jotikslas. Jei tad pasaulyje Dievo planas yra, 
tai jis yra neabejotinai bei nepaneigiamai antropo- 
centrinis. Tokiu betgi atveju yra nesusipratimas kal- 
bėti, kad Dievo planas neigtų žmogaus laisvę. Bū- 
damas Dievo Tu, žmogus savaime yra Dievo, 
lietuviškai kalbant, „akies lėliukė", kurią jis saugo bei 
puoselėja, tačiau nieku būdu neverčia, kadangi versti 

savąjį Tu reikštų jį sunaikinti kaip asmenį ir tuo 
pačiu jo netekti kaip Tu. Jei tad Dievas brėžia pasau- 
lio planą, tai juo jis žmogui tik nurodo tai, ko ir pats 
žmogus siekia sava sąranga bei giliausiais savais 
tikslais. Tačiau ši dieviškoji nuoroda yra tik nuo- 
roda, kurios akivaizdoje žmogus turi apsispręsti pats: 
priimti ją ar atmesti. Nuosekliai tad Dievo planas 
pasaulyje yra Dievo kvietimas, kreipiamas į žmogų, 
kad šis apreikštų savą laisvę. Užuot ją neigęs, Dievo 
planas laisvę tik žadina bei veikdina. „Dievas 
žmogaus neverčia, jis jį prašo” (P. Florenskij). Dievo 
kenozė ir žmogaus laisvė sąlygoja viena kitą. Tad ir 
kiekvienas Dievo planas yra kenotinis, vadinasi, 
įjungtas į žmogaus laisvės ertmę ir tik šioje ertmėje 
vykstąs. Nėra jokio Dievo plano, kuris būtų vyk- 
domas anapus žmogaus laisvės arba priešais ją. 
Pasaulio tikslingumas, kurio taip labai bijo N. Hart- 
mannas, iš tikro ir yra tikroji paties Hartmanno siūlo- 
ma „žmogaus teleologija”, tik ištarta Dievo lūpomis, 
nes šios lūpos taria žmogaus žodį. Ir šio žodžio aki- 
vaizdoje žmogus yra laisvas, kadangi jis pats turi 
apsispręsti: laikyti šį žodį dieviškuoju ar nelaikyti. 
Šiuo apsisprendimu laisvė kaip tik ir virsta tikėjimu. 


5. Blogis ir laisvė 


Blogio klausimas niekad negali būti religijos fi- 
losofijos apeitas, bet sykiu jis negali būti jos nė iš- 

sprestas. Apeiti šio klausimo religijos filosofija 
neprivalo todėl, kadangi mes negalime patenki- 
namai apmąstyti Dievo-Kūrėjo, neapmąstę, bent 
principialiai, blogio kilmės ir jo veiklos pasaulyje. 
Juk jei kūrinys, kaip jau nesykį esame teigę, yra 
objektyvuota Dievo meilė arba Dievo atsidavimas 
reliatyviai būtybei, tai kur čia gali likti ertmės blo- 
giui? Tai klausimas, kuris kankino ir tebekankina 
žmogaus mintį visais amžiais. Jis kankino šv. 
Augustiną, jam apmąstant pasaulio sąrangą kaip 
Viešpaties kūriniją: „Įsivaizdavau kūriniją baig- 
tinę, tačiau pilną Tavęs nebaigtinio; sakiau, štai 
Dievas, ir štai visa, ką Dievas sukūrė. Tačiau 
Dievas yra geras ir už viską nepaprastai aukštes- 
nis. Gi geras gali kurti tik gera ir tik šiuo būdu (t.y. 
savo gerumu, Mc.) visa apglobti bei pripildyti. Iš kur 
tad blogis ir kaip jis čia visur įsibrovė? Kas yra jo 
šaltinis bei diegas?” (Conf VII, 5). 

Šis klausimas kankino ir M. Schelerį naujai- 
siais laikais: „Mes turime teisės ir pareigos, rašė jis, 
klausti, kaip santykiauja tikrovinis, patirtinis mū- 
sų pasaulis su pasauliu, kurio lauktume kaip kū- 
rinio, kilusios iš visa mylinčio ir visa globojančio 
Dievo“, nes „pats mūsų protas, nepriklausomai nuo 
apreiškimo, prieina išvadą, kad pasaulis yra kaž- 
kokio dvasinio veiksnio galia jau po savo sukūrimo 
patekęs į visai kitokią padėtį, negu buvo išėjęs iš 
Kūrėjo rankų” ®™ . Ir kol šis skaudus klausimas nėra 
atsakytas, tol visa kūrimo ontologija lieka kyboti 
ore: ji kalba apie idealinį pasaulį, kurio tikrovinis 
pasaulis visiškai neatitinka; ji kalba apie pasaulį 

kaip įkūnytą Dievo meilę, gi tikrovėje pasaulis reiš- 
kiasi kaip įkūnyta piktybė bei niekšybė. Iš kur tad 
šis skirtumas? Iš kur tai, kaip šv. Augustinas sako, 
jog „viskas yra iš Dievo, bet Dievas nėra su viskuo" 
(De ordine II, 20). Dievo sambūvis su blogiu yra 
juk neįmanomas. Štai kodėl blogio klausimas neiš- 
vengiamai siejasi su kūrimo ontologija ir štai kodėl 
jis neprivalo būti religijos filosofijos apeitas. 
Antra vertus, šis klausimas yra nepaprastai 
painus ir galutinai iš viso neišsprendžiamas, nes, jį 
sprendžiant, visados gresia mums pavojus patekti į 
akligatvj, paneigiant arba Dievo, arba blogio 
tikrovę. Ateizmas dažnu atveju kaip tik ir remiasi 
pirmuoju šio akligatvio neiginiu: jeigu esama blo- 
gio, tai nėra Dievo. Juk jei Dievas iš tikro būtų, jis 
būtų už blogį atsakingas. Tačiau tai negalima. Va- 
dinasi, Dievo nėra. Įspūdingai šią išvadą yra nu- 
sakęs J. Coterau, Prancūzijos laisvamanių są- 
jungos sekretorius, 1960 m. Briuselyje, laisvamanių 
kongresui nagrinėjant temą „Laicistine ir religinė 
dorovė". J. Coterau kalbėjo: „AS netikiu į Dievą, 
nes jeigu jis būtų, tai jis būtų patsai įkūnytasis blo- 
gis. Todėl geriau jį neigiu, nei kaltinu, laikydamas 
jį atsakingu už blogį"“ . Tai pirmoji išeitis iš mi- 
nėto akligatvio, iš kurio ištrūkti tikrai nėra lengva. 
Tiesa, ateizmo dvijulė — arba Dievas, arba blogis 
— mėginama dažniausiai nugalėti nurodant, esą 
Dievas blogio nenorįs ir todėl jo nekuriąs; jis tik jį 
leidžiąs bei pakenčiąs. Tačiau ką gi reiškia blogį 
leisti ar jį pakęsti Dievo atžvilgiu? Juk leisti blo- 
giui rodytis konkrečiai, reiškia leisti jam kilti 

principialiai. Bet kaip gi gali Dievas ką nors leisti 
pačia galimybe bei kilme, to nenorėdamas? 
Sutikime, kad Dievas blogio nekuria. Tačiau tuo, 
kad jis kažkokiu būdu įgalina blogio kilmę, jis sa- 
vaime šios kilmės nori, o tuo pačiu nori ir jos pasek- 
mių. Gi Dievas, kuris norėdamas blogį įgalina, yra 
ne-Dievas. Nuosekliai tad ir nuoroda, esą Dievas 
blogio nenorįs, o jį tik leidžiąs, anaiptol nėra paten- 
kinamas atsakymas į ateistinį nusigrįžimą nuo die- 
viškosios egzistencijos. 

Nevykusi yra ir tolimesnė pastanga ginti Dievą 
blogio akivaizdoje tuo, jog Dievas, kaip tai formu- 
lavo jau šv. Augustinas, blogį leidžia, kad išgautų 
(eliciat) gėrio (plg. Enchiridion ad Laurentium, 
XI, 3). Augustinas griebėsi šios formulės, many- 
damas galėsiąs jos pagalba išsivaduoti iš mani- 
chejinio dualizmo ir nesuskaldysiąs pasaulio į būty- 
bės esmėje geras ir į būtybes esmėje blogas. Visa 
esą gera, kas tik yra. Pasaulis esąs savotiškas 
meno kūrinys, turįs savą darną, kurioje išsitenka ir 
blogybės, nes visatos grožis reikalaująs priešingy- 
bių, gi Viešpats žinąs, kur ir kokių priešingybių rei- 
kią. Papildydamos vienos kitas, gėrybės-blogybės ir 
kuriančios pasaulio grožį: „in unam pulchritudi- 
nem complent” (De vera religione, 41). Visatos 
atžvilgiu Augustinas buvo didelis optimistas. Atsi- 
vertęs iš manichejizmo krikščionybėn, jis vietoje 
manichejiško „blogojo dievo" statė niekį ir todėl pa- 
darė blogį tik gėrio stoka, tik jo šešėliu, tik jo 
drumzlėmis ir tuo būdu blogio kilmės klausimą dar 
labiau aptemdė. Nėra abejonės, kad blogis žmones 

nekartą pamoko toliau šitaip nesielgti. Sudužus 
rasizmui ir jo vykdytoms niekšybėms, rasių lygy- 
bės sąmonė neabejotinai žmonėse sustiprėjo. O vis 
dėlto šios sąmonės stiprėjimas anaiptol nepadarė, 
kad įvykdytos niekšybės nebūtų buvusios įvyk- 
dytos. Blogis žmones pamoko, bet jis pats ir toliau 
lieka blogis. Blogio pamoka anaiptol nekuria har- 
monijos tarp gėrio ir blogio. Blogio aukoms, tiems 
milijonams nacizmo išniekintų bei išžudytų nekal- 
tų žmonių, vėlesnė rasių lygybės sąmonė yra be- 
vertė: pasiektas gėris nebeatitaiso įvykdyto blogio. 
Tokioje „harmonijoje' dalyvauti, o ypač jos kurti, 
nesutiktų joks protingas žmogus, kaip ir F. Dosto- 
jevskio Aleša nesutinka grįsti visatos darnos ne- 
kalto kūdikio kančia. Argi tai galėtų Dievas? Taigi: 
nei blogio pakentimas, nei jo įjungimas į gėrio są- 
rangą nepajėgia sukrėsti ateizmo dvijules: jei blogis 
yra, tai Dievo nėra. 

Šitoje vietoje pasisiūlo antroji išeitis: sklaidyti 
protu blogį tol, kol jis visiškai išnyksta" . Dievo tik- 
rovei apginti čia esti aukojama blogio tikrovė. Šiuo 
keliu žengė jau ir šv. Augustinas. Savo Išpažini- 
muose jis rašo: esą jam pasidarę aišku, jog „nėra 
jokių substancijų (t.y. būtybių, Mc.), kurių Tu nebū- 
tum sukūręs“. O kadangi blogų substancijų Dievas 
negalėjęs sukurti, tai „blogis, kurio kilmės buvau 
ieškojęs, nėra substancija, nes jei būtų substancija, 
tai būtų ir gėris" (Conf VII, 12). Dar daugiau: blo- 
gis savyje, pasak Augustino, yra niekis, vadinasi, 
būties priešingybė: blogis tolsta nuo būties ir kryps- 
ta į niekį; jo linkmė yra „deficere ab essentia et 

ad id tendere, ut non sit” (De moribus mani- 
cheorum II, 2). Si Augustino samprata buvo veliau 
perimta scholastinės filosofijos, kuri apibrėžė blogį 
kaip „būties stoką — carentia entis sive entitatis”. 
Šv. Tomas Akvinietis kalba apie blogį Augustino 
žodžiais: „Blogis yra arba stoka, arba slepia stoką, 
arba yra niekis — malum vel privatio est vel 
privationem includit vel nihilest" (De veritate, ą. I, a. 
1; plg. ą. II, a. 15). Tad pažinti blogį galima irgi tik 
ryšium su tokiu gėriu, kuriam kažko stinga, ko stigti 
neprivalėtų, kaip, sakysime, skylę galima pažinti tik 
ryšium su tiltu, kuriame ji atsiranda; atsieta nuo til- 
to ar nuo kurio kito daikto skylė yra niekis ir todėl 
nepažįstama. Blogio paslaptis esanti neigimo pa- 
slaptis. 

Iš šitokios blogio sampratos plaukia didžios 
svarbos išvada jo veiklos atžvilgiu; išvada, kurią 
gerai yra suvokęs ir gražiai nusakęs Vl. Solovjovas 
savo Trijų pokalbių (1900) įvade. Klausimas, kas 
yra blogis kankino Solovjovą nemažiau, negu Au- 
gustiną, ir Solovjovas buvo į jį atsakęs irgi taip, 
kaip Augustinas. Savo eilėraštyje „Prometejui” 
(1874) Solovjovas skelbia, esą blogis yra tik „vai- 
kiškos sąmonės šmėkla", tik „ūkanotas įvaizdis 
(videnie)”, tik „sunkus sapnas”; ateisianti pasku- 
tinė kūrimo diena, ir visos šios šmėklos išsisklai- 
dysiančios, kaip išsisklaido rytmečio rūkai: „Kils 
naujo gyvenimo amžinas rytas, ir viena bus viskas, 
ir viskas bus viena”®” . Tačiau savo gyvenimo pa- 
baigoje Solovjovas atsisakė blogio kaip gėrio stokos 
arba niekio sampratos ir Trijuose pokalbiuose, 

šiame paskutiniame savo veikale, kėlė jau visai 
kitokį klausimą: „Ar blogis yra tiktai patiriama 
stoka, neatbaigtybė, savaime nykstanti, gėriui 
augant, ar tikrovinė jėga, vilionių pagalba val- 
danti mūsų pasaulį”? ® . Jei jis yra vien gėrio stoka, 
tai tuomet reikia ramiai kurti gėrį, ir blogis sa- 
vaime pranyks, kaip pranyksta tamsa, įžiebus 
lempą. Tačiau jei blogis yra jėga, valdanti pasaulį, 
tai šiai piktai jėgai nugalėti reikia jau aukštesnės 
bei stipresnės kitos jėgos, kuri, pasak Solovjovo, 
„turėtų atramos tašką aukštesnėje būties tvarkoje” 
(t.p.), nes mūsoji tvarka, būdama valdoma blogio, 
tokios atramos teikti nepajėgia. Šiuo atveju santy- 
kis su blogiu įgyja ne ramios kūrybos, o aštrios 
kovos pavidalą. Istorija virsta ne vis tobulėjančia 
pažanga, bet įtampiomis ir netikromis grumty- 
nėmis. 

Nuostabu, kad krikščioniškoji religija interpre- 
tuoja blogį tik šia pastarąja prasme: kiekviena blo- 
gio kaip grynos stokos ar niekio samprata krikščio- 
nybei yra svetima. Tarp krikščioniškojo tikėjimo ir 
scholastinės filosofijos (neišskiriant nė šv. 
Augustino) yra atsivėręs kažkoks sunkiai išaiški- 
namas plyšys. Filosofija nesugeba susidoroti su 
antikristu kaip jėgos bei kovos prasmeniu, o tikėji- 
mas negali apsieiti be antikristo kaip realaus prie- 
šininko visam išganymo vyksmui. Todėl kiekviena 
istorijos ar evoliucijos samprata, kurioje antikris- 
tas dingsta ar esti suvokiamas tik kaip išsivysty- 
mo drožlės (plg. Teilhard de Chardin), prasilenkia 
su krikščionybe, kadangi joje Avinėlis ir Žvėris yra 

dvi realios priešingybės, kovojančios viena su kita 
visa apimančią kovą (plg. Apr 13; 19, 11-21). Krikš- 
čioniškoji religija remiasi žmogiškąja patirtimi, 
kuriai neprasmė, nesąmonė, melas, kančia, iš- 
kraipos (dvasinės ir fizinės) anaiptol nėra bejėgė 
stoka, o baisi grėsmė, atverianti kažkokią nedarną, 
kažkokią patyčią, piktai suplanuotą tiek gamtos 
sąrangoje, tiek istorijos eigoje. Krikščionybė nėra 
manichejinis dualizmas, skelbiąs dviejų absoliutų 
— gerojo ir piktojo — buvimą. Tačiau ji nėra nė 
apšvietos optimizmas, paverčiąs blogį reliatyvios 
būtybės būsena ir regis — Leibnizo akimis — 
pasaulį patį geriausią, kokį tik Dievas galėjęs su- 
kurti. Krikščionybei pasaulis yra sugadinta bu- 
veinė: „Vargas žemei ir jūrai, nes nužengė pas jus 
velnias nešinas didžia rüstybe (ėchon thymön 
megan)” (Apr 12,12). Žmogiškoji patirtis jaučia šią 
rūstybę visur nepaisant, kad atsajus protas ir aiš- 
kintų ją kaip gėrio ženklą, pvz. skausmą kaip įspėji- 
mą teikti kūnui pagalbos ar badą kaip paskatą 
geriau įdirbti dirvą. Trumpai tariant, nuo blogio 
sampratos priklauso ir istorijos samprata: ar 
istorija yra nuolatos kylanti pažanga, ar labai 
netikro laimėjimo kova. 

Išeitį iš čia svarstomo akligatvio galima rasti, 
tik pripažįstant tikrovę tiek Dievui, tiek blogiui. Bet 
tai kaip tik ir yra sunkiausia. Nes šiuo atveju rei- 
kia rasti tokią blogio kilmę, kuri blogio nesietų su 
Dievu kaip jo norėta pasekme, kartu tačiau nepa- 
darytų blogio gryna būties stoka. Jei Dievas yra 
tikrovė, tai jis negali blogio norėti ir šia prasme jo 

igalinti. Jei blogis yra tikrove, tai jis negali büti 
gryna stoka ir reikštis kaip bejėgis. Betgi kur rasti 
tokį šaltinį, kuriame sutilptų Dievo tikrovė su blo- 
gio tikrove? Tokio šaltinio ieškota < mąstymo isto- 
rijoje visą laiką“, ir šis ieškojimas sudaro pačią 
skaudžiausią filosofijos problemą — ne tik Vaka- 
ruose, bet ir Rytuose (plg. budizmo pažiūras į 
kančią). 

Atrodo, kad vienintelis šaltinis, kuris Dievo 
nepadaro atsakingo už blogį ir sykiu nesunaikina 
blogio galybės, yra laisvė. Jau sakėme, kad jei 
žmogus yra Dievo Tu, tai juo jis tegali būti, tik bū- 
damas laisvas. Būdamas gi laisvas, jis apmeta bei 
apsprendžia pats save. Taip pat jau sakėme, kad 
žmogus yra laisviausias Dievo ertmėje ir kad todėl 
apsisprendimas Dievo atžvilgiu yra pats giliausias 
bei svarbiausias žmogaus apmatas. Kitaip tariant, 
Dievo ertmėje žmogus visų pirma apsisprendžia, 
kas jis Dievui yra: „guid Tibi sum ipse“, kaip tai 
nusako šv. Augustinas (Conf I, 5). Šis gi klau- 
simas gali būti žmogaus atsakytas ir teigiamai, ir 
neigiamai. Tai reiškia: žmogus gali ontologinį savo 
santykį su Dievu pripažinti ir pagal jį apspręsti bei 
vykdyti savo būvį. Bet jis gali šio santykio ir nepri- 
pažinti ir pagal tai taip pat apmesti savo būvį ir jį 
vykdyti. Abiem atvejais jis tai gali tiek asmeniš- 
kai, tiek visuomeniškai bei istoriškai. Pirmuoju 
atveju žmogus apmeta save kaip Dievo Tu — ir 
savo sąmone, ir savo elgesiu, todėl buvoja savojo 
Tu akivaizdoje. Žmogiškasis būvis čia virsta dviejų 
Tu atsidavimu vienas kitam. Ontologinis žmogaus 

apsprendimas Dievui kürimo metu ir egzistencinis 
jo paties apsisprendimas už Dievą istorijos metu 
darosi tapatūs. Žmogus buvoja, kaip įprasta kas- 
dieniškai sakyti, „veidu į Dievą“ arba anuoju 
augustiniškuoju „ad Te — Tavęs linkui” (Conf I, 1). 

Tačiau žmogus gali Dievo atžvilgiu apsispręsti 
ir priešingai. Jis gali nepripažinti savęs kaip kū- 
rinio, kilusios dieviškuoju veiksmu, ir tuo būdu 
neigti save kaip Dievo Tu. Tai yra visiškoje žmo- 
gaus laisvės galioje. Tokiu atveju paprastai 
kalbame apie Dievo neigimą: jo buvimo, jo apvaiz- 
dos, jo atpirkimo. Vis dėlto žodis ‚neigimas’ čia 
neišreiškia visos tos gelmės, kuri atsiveria, kai 
žmogus apmeta save be Dievo. Ką gi reiškia iš tikro 
šis žmogaus apmatas be Dievo? Ar jis yra tik vieno 
kurio prado stoka šiame apmate? Anaiptol! Nes šis 
apmatas nėra tik grynas neiginys arba gryna 
stoka. Ir be Dievo žmogus apmeta save pozityviai, 
nes kitaip jis savęs iš viso apmesti negalėtų. Žmo- 
gaus apmatas be Dievo yra taip lygiai pozityvus, 
kaip ir jo apmatas su Dievu, tik jis yra kitoks. 
Kame tad slypi šis jo kitoniškumas arba būdingu- 
mas? 

Jei žmogus neapmeta savęs kaip Dievo Tu, tai 
jis neišvengiamai apmeta save kaip vienintelį Aš 
Pats. Jei jis neatsiveria Dievui, tai jis savaime užsi- 
sklendžia savyje, remdamasis tik savimi kaip bū- 
ties pagrindu. Žmogaus asmens vienkartiškumas 
virsta tokiu atveju ontologine jo vienatve: žmogus 
be Dievo neturi antrininko. Jis lieka vienas savuo- 
se namuose (plg. Mt 23, 39). Jo būvis vyksta ne kito 

Tu linkui („ad Te“), bet linkui savęs paties. Tai irgi 
pozityvi linkmė, kadangi žmogaus Aš Pats yra 
pozityviausias dalykas visoje būtyje. Dar daugiau: 
šiuo atveju žmogaus Pats virsta ne tik vertybių 
nešėju bei vykdytoju, bet ir galutiniu jų mastu bei 
tikslu, jų apsprendėju bei teisėju. „Jei Dievo nėra, 
tai aš esu dievas“, aptaria savo būseną be Dievo 
Kirilovas F. Dostojevskio romane Demonai“. Jei 
Dievo nėra, tai „kiekviena valia yra mano valia“ 
(t.p.). Galimas daiktas, kad žmogus nevisados gali 
šią savo valią įvykdyti, kadangi šalia jo buvoja ir 
kito Aš valia — irgi kaip aukščiausioji. Tačiau 
tokiu atveju aš galiu — irgi rodydamas savą valią 
— arba pats nusižudyti, nepriimdamas susiau- 
rintos buveinės (tai Kirilovo sprendimas), arba kitą 
nužudyti, kuris mano buveinę pasaulyje siaurina ir 
todėl manai valiai pastoja kelią. Nes susitarti bei 
sugyventi galima tik kasdienos plotmėje, kuri, bū- 
dama kompromisas, niekad nepajėgia pakilti ligi 
ontologinės asmens gelmės. Be Dievo aš esu tik Aš, 
ir kiekvienas šalia manęs buvojąs žmogus yra man 
irgi tik kitas Aš J. P. Sartre prasme, vadinasi, tik 
objektas (plg. RF I, 158—161). Be abejo, moraliniu 
ar socialiniu atžvilgiu galiu su šiuo kitu Aš elgtis 
kaip su manuoju Tu. Bet tai kyla ne iš mano as- 
mens gelmės, o tik iš reikalo. Kitas Aš kaip 
objektas lieka objektas visuose socialiniuose bei 
moraliniuose santykiuose. Atsiverti ontologiškai 
kitam kaip meilei žmogus gali tik Dievo atžvilgiu, 
kadangi tik Dievas žvelgia ne į mane, kaip žmogiš- 
kasis kitas Aš, bet per mane: „scrutans corda et 

renes Deus” — Dievas mane peržvelgia. Todėl tik 
Dievas tegali būti tikrasis mano meilės antri- 
ninkas. Be Dievo žmogus ontologiškai yra absoliu- 
čiai vienišas. Trumpai tariant, apmatas žmogaus, 
apsisprendusio Dievo atžvilgiu neigiamai, virsta 
atbuline būsena. Betgi ir ši atbulinė būsena yra 
didžiai pozityvi bei kūrybinė, kadangi ji pakelia 
žmogų į suvereno padėtį būtyje. 

Ir vis dėlto žmogaus apmate be Dievo slypi gilus, 
tiesiog tragiškas negatyvumas. Juk Dievas kuria 
žmogų kaip savąjį Tu (plg. RF I, 187—198). Tai reiš- 
kia: būti Tu yra žmogiškojo būvio pagrindas. Būti 
žmogumi ir būti Tu ontologiškai sutampa (con- 
vertuntur). Nuosekliai tad, apsispręsdamas buvoti 
tik kaip Aš Pats, žmogus savaime susikerta su giliau- 
siu savos būties pagrindu, apspręstu buvoti kito Tu 
linkui. Tai nėra tiesioginis sankirtis su Dievu — su jo 
valia, su jo įstatymais, su jo reikalavimais, kaip 
ateizmas paprastai esti aiškinamas. Tai žmogaus 
sankirtis su savimi pačiu. Tačiau būdamas laisvas, 
vadinasi, turėdamas absoliučią galią savo paties at- 
žvilgiu, žmogus pajėgia tokį sankirtį įgalinti ir jį 
savame būvyje nešti, kurdamas pagal jį savą istoriją 
su visu kultūriniu jos turiniu. O vis dėlto ši žmogaus 
galia nepajėgia panaikinti ontologinio pagrindo, 
kilusio iš Tu ir krypstančio į Tu. Egzistencinis apsi- 
sprendimas nebūti Dievo Tu — „Tu ne pasaulio Tė- 
vas, 0... caras" (Ad. Mickevičius Vėlinių didžiojoje 
Konrado improvizacijoje) — kelia žmoguje nerimo, 
kuria savotišką dvilypumą bei blaškymąsi. Augus- 
tiniškoji „nerami širdis — cor inquietum” (Conf I, 1) 

prabyla visa jėga, tačiau nebe troškuliu Dievop, o 
žvilgiu į save pačią. Ir šis žvilgis, svarstant obejekty- 
viai, atveria žmogui giliausią jo paties priešpriešą: 
būti Dievo Tu ontologiniu pagrindu ir nebūti Dievo 
Tu egzistenciniu apsisprendimu. Nebūti Dievo Tu 
reiškia vykdyti savą būvį taip, kad jis visomis savo 
pasėkomis neigtų žmogų kaip Dievo Tu. Tai nei- 
ginys, kuris perskelia žmogų, o su juo kartu ir visą jo 
istoriją. Babelio bokšto statyba gali būti geras pras- 
muo tokiai teigiamai-neigiamai kūrybai: bokštas yra 
didžiulis teiginys, bet ‚jo viršūnė siekia dangų" (Pr 
11, 4), vadinasi, žmogus stoja Dievo vieton. Ir šis 
bokštas turėjo būti pastatytas kaip „mūsų gy- 
venviete” (t.p.), taigi kaipobjektyvi išraiška anos vir- 
šūnės kilti lig pat dangaus. Apsisprendimas nebūti 
Dievo Tu virsta žmogiškąja būsena žemėje: jo gy- 
venimu ir jo mirtimi. Galima be Dievo gyventi. 
Galima be Dievo ir mirti. | 

-Ir štai, mūsų pažiūra, šiame laisvos būtybės apsi- 
sprendime nebūti Dievo Tu kaip tik ir slypi blogio 
kilmė. Blogis kyla iš laisvės nusikreipimo prieš 
Dievą. Tai yra galima, kadangi laisvė, kaip sakyta, 
yra pati neaprėžtybė. Kurdamas būtybę kaip savąjį 
Tu, Dievas neįdeda jokio turinio, nes Tu (kaip ir Aš) 
nėra turinys, o santykis arba laikysena. Todėl ir 
Dievo troškulys turėti savą Tu reliatyvios būtybės 
pavidalu nieku nejtaigauja šios būtybės laisvės. 
Nusistatymas arba apsisprendimas Dievo atžvilgiu 
kaip atsakymas į Dievo troškimą kyla tik iš pačios 
šios būtybės. O kai laisva būtybė atsako neigiamai, 
atsiranda ertmė, kurioje ir keroja blogis, skleisda- 

masis šios būtybės büvyje ir visur ten, kur tokia bü- 
tybė buvoja bei reiškiasi. Trumpai tariant, blogio 
šaknis arba jo diegas, kurio ieškojo šv. Augustinas, 
yra laisvos būtybės apsisprendimas būti Dievo 
atžvilgiu ne jo Tu, bet tik kitu Aš. Ateizmo problema 
yra žymiai gilesnė, negu iš sykio atrodo. Religijos at- 
stovų klaidos istorijoje, visokios jų ydos bei nuo- 
dėmės asmeniniame gyvenime gali būti žmogui 
paskata tarti Dievui Ne, tačiau jos niekad nėra šio 
neiginio šaltinis. Jo šaltinis yra žmogaus laisvė kurti 
savą apmatą pagal save tik kaip gryną Aš. Ateiz- 
mas kyla tik iš laisvės ir laikosi tik laisve. Ir ši atbu- 
linė laisvės išraiška istorijoje yra tai, ką vadiname 
blogiu, nes neigti tikrovę, gyvenant bei kuriant taip, 
tarsi šios iš tiesų tikrovės nebūtų — „etsi Deus non 
daretur” (O. Bonhoeffer) — reiškia patekti į klaidos 
buveinę objektyviai ir į apgaulės pinkles subjekty- 
viai. Abiem atvejais tai reiškia buvoti blogio būsena. 

Priėmus nūn blogio kilmės sąsają su laisve, plau- 
kia keletas išvadų, kurios, atrodo, pajėgia kiek nu- 
šviesti ir patį blogio klausimą apskritai, nors iš es- 
mės jo ir neišspręsdamos. 

1. Blogio sąvoka yra religinė sąvoka, nes ji atsi- 
randa tik iš laisvos būtybės santykio su Dievu. Nuo- 
sekliai tad apie blogį galima kalbėti tik religijos fi- 
losofijoje. Atitrauktas nuo Dievoir nuo laisvės blogio 
klausimas iš viso dingsta. Blogio metafizika yra ne- 
galima. Ši išvada yra priešinga pažiūrai, kurią svars- 
tėme šio skyrelio pradžioje, būtent: jei blogis egzis- 
tuoja, tai Dievo nėra. Mūsų gi išvada skamba: blogis 
egzistuoja tik todėl, kad Dievas yra. Jei Dievo nebū- 

tų, nebūtų nė blogio. Dievo nebuvimo atveju visa, ką 
vadiname blogiu, būtų, kalbant T. de Chardino 
žodžiais, tik visatos išsivystymo skiedros, tik nepa- 
vykę evoliucijos bandymai, kurie išnyksta be pėd- 
sakų visuotiniame tapsme. Blogis yra tikrovė tik 
Dievo tikrovės šviesoje. 

2. Blogis yra ne būties stoka arba gryna nei- 
giamybė, o atvirkščia teigiamybė — „verkehrte 
Positivität”, kaip jį vadina Ch. Journet “. Nes 
laisvos būtybės apsisprendimas būti Dievo atžvilgiu 
tik Aš Pats yra pozityvus ir šio apsisprendimo sklei- 
dimasis istorijoje kultūriniais kūriniais yra irgi pozi- 
tyvus. Tačiau visas šis pozityvumas (arba ši tei- 
giamybė) yra atvirkštinis: ji yra vykdoma be Dievo 
arba linkme tolyn nuo Dievo — ne „ad Te“, be „abs 
Te“. Tai nėra stoka (carentia), nes stoka, būdama 
niekis, nėra ir negali būti objektyvuojama. Gi laisvės 
apsisprendimas nusigrįžti nuo Dievo įgyja istorijoje 
aiškiai regimų pavidalų. Ch. Journet mėgina išreikš- 
tišią blogio teigiamybę bei regimybę vaizdingu mate- 
matiniu prasmeniu: blogis nėra nulis, kuriuo jis bū- 
tų, jei būtų tik stoka; blogis yra neigiamasis skaičius, 
sakysime, — 1, matematikoje vadinamas ir atvirkš- 
tiniu skaičiumi. Kaip skaičius (vienetas... ir t.t.) jis 
yra teigiamybė, nes nėra nulis, vadinasi, bet kokio 
skaičiaus stoka. Tačiau šis skaičius turi atvirkščią 
ženklą, būtent minus (—), todėl priešinasi kiekvie- 
nam skaičiui, kuris yra plius (+)” . Trumpai tariant, 
blogis yra atvirkštybė, būtent, atvirkštybė laisvės 
santykyje su Dievu. i 

3. Šioje atvirkštinėje teigiamybeje kaip tik ir 

glüdi blogio jega. Jei blogis büty tik stoka, jis büty 
bejėgis, nes stoka neturi ir negali turėti jokios 
galios. Gi laisvė kaip apsisprendimas yra nepa- 
prasta galybė ir kūrybinė jėga, nors ir būtų nu- 
grįžta nuo Dievo. Net ir apmetęs save ne kaip Dievo 
Tu, o tik kaip Aš Pats, žmogus pasilaiko laisvės 
galią visa jos pilnatve, kurdamas pagal ją tiek save 
patį, tiek savo veikalus. Atvirkščia galia lieka vis 
tiek galia, kaip ir atvirkštinis skaičius lieka vis tiek 
skaičius, nors šios galios reikšmė visame mūsų bū- 
vyje (tiek minties, tiek veiksmo) yra visiškai 
kitokia. Tačiau kadangi šalia anos atvirkščios 
galios buvoja pasaulyje ir kita galia, einanti Dievo 
linkui, tai šios dvi galios susiduria viena su kita ir 
kovoja viena prieš kitą. Istorinė laisvės būsena 
susiklosto kaip grumtynės tarp apsisprendimo būti 
Dievo Tu ir apsisprendimo būti tik Aš Pats. Ši kova 
apima visą žmogaus būvį ir išplinta net gamtoje, 
kiek ji yra žmogaus buveinė bei prasmės vykdymo 
ertmė. Buvoti pasaulyje reiškia buvoti pagal vieną 
iš šių dviejų priešingų apsisprendimų. 

4. Už blogį yra atsakingas ne Dievas, bet laisva ` 
būtybė. Dievas blogio ne tik nekuria, bet jis jo nė 
neleidžia. Dievas kuria tik laisvą būtybę kaip 
savąjį Tu, vadinasi, iš anksto neapspręstą, sudė- 
damas jos apsisprendimą į jos pačios rankas. 
Laisvė yra pagrindas atsakyti į Dievo meilę, apsi- 
sprendžiant arba už jį, arba prieš jį. Dievas saugo šį 
pagrindą tuo, kad aprėžia savo visagalybę (kenozė), 
nes, jos neaprėžęs, jis sunaikintų savąjį Tu, pavers- 
damas jį marionete. Blogio akivaizdoje Dievas yra 

ir tegali būti tik kenotinis Dievas, ir tik kenozės 
šviesoje galima kiek aiškiau suprasti Dievo santy- 
kį su blogiu: Dievas pakenčia ne blogį, bet jis saugo 
laisvę; blogio akivaizdoje jis kenčia ir verkia (plg. 
Lk 19, 41). Kas Dievą blogio akivaizdoje suvokia 
kaip absoliutinę galybę, tas nesuvokia jo santykio 
su laisve. Nes laisvės ertmėje kyla Dievo kenozė 
kaip savarankiškas jo galybės apsirėžimas ir tuo 
pačiu nyksta ateistinė dvijulė — arba blogis arba 
Dievas. Neteikdamas laisvei jokio turinio ir jokios 
vienos krypties, Dievas blogio neįgalina nei jo 
kilmės, nei jo pėdsakų prasme. 

Be abejo, šios išvados toli gražu dar neišspren- 
džia blogio klausimo jo pilnatvėje. Ypač jos 
neatsako, kodėl blogio esama gamtoje, buvojan- 
čioje šalia žmogaus ir todėl nepriklausančioje nuo 
jo laisvės. Jei tačiau priimsime minėtą M. Sche- 
lerio teiginį, esą pats mūsų protas prieinąs išvadą, 
kad pasaulis yra sugadintas „kažkokio dvasinio 
veiksnio galia jau po savo sukūrimo“ (op. cit. p. 
225), tuomet laisvė bus blogio kilmės priežastis ir 
gamtoje. Betgi keno laisvė? Ir kokiu būdu ši laisvė 
yra įtaigavusi gamtą, kad jos sąranga yra tapusi 
nuostabiai tikslinga, tačiau kad šis tikslingumas 
yra pasibaisėtinai demoniškas? Net jeigu ir su- 
tiktume su marksistiniu aiškiniumu, jog gamtos 
tikslingumas išsisemia, jos padarams prisitaikant 
prie gyvenamosios aplinkos, vis dėlto jau pačioje 
prisitaikymo savokoje rastume tikslingumo: 
aplinka yra juk tikslas, kurio siekia ir pasiekia 
gyviai, išvystydami tas ar kitas savo organizmo 

funkcijas. Teleologija gamtoje vargu ar gali büti 
paneigta. Tačiau ši teleologija yra demonisko pobü- 
džio. H. Kringsas aptaria demoniškumą kaip „ab- 
soliutinį santykį su netiesa“ (p. 237); tai „atvirkš- 
tinė dvasios galimybė tokį absoliutinį santykį su 
netiesa turėti ir jį vykdyti”: demoniškumas viską iš- 
kreipia (pervertiert) ir tuo būdu galop sužlugdo“ . 
Tai blogis įkūnyto melo pavidalu arba, kaip krikš- 
čioniškoji religija šį reiškinį nusako, „melagis ir 
melo tėvas" (Jn 8, 44), vadinasi kas netiesą gimdo 
ir ją regimai objektyvuoja. 

Ir štai, gamtos teleologija arba jos harmonija 
yra suręsta kaip tik pagal šią netiesą. Dažnai 
sakoma, gamta sudaranti vieną melodiją. Tačiau 
čia pat priduriama, kad ši meliodija esanti sukurta 
pagal kontrapunkto dėsnį: viena meliodija einanti 
lygiagrečiai kitos šiai priešinga linkme. Jei betgi 
-muzikoje kontrapunktas kaip priešingybė papildo 
savo slinktimi kitą meliodiją ir tuo būdu nesykį 
pasiekia nuostabaus grožio, tai gamtoje ‚kontra- 
punktas' yra ne garso, bet buvimo priešingumas, 
kuriame viena ‚meliodija’ sunaikina kitą, kadangi 
ši kaip tik ir yra skirta kitai naikinti. Gamtoje 
vienos būtybės tikslingumas tampa jos pačios žū- 
timi, kadangi jis turi savą priešingybę (‚kontra- 
punktą') kitoje būtybėje, suręstoje skirtinai pagal 
pirmosios tikslingumą. Vienas būdingas pavyzdys, 
autoriaus paimtas iš žinomo biologo J. von Uexkül- 
lio knygos Bedeutungslehre (Leipzig 1940), vaiz- 
dingai paaiškins šią kraupią gamtos darną. 

Lydekos, šios plėšrios žuvies, akys yra taip sudary- 
tos, jog neregi nei spalvos, nei pavidalo, o tik 
šviesos blykčiojimą, kai žuvytė vandenyje verčiasi 
ar sukasi. Lydeka tai pastebi ir žuvytę griebia. 
Todėl žmonės lydekas meškerioja ne kokiu nors 
mėsišku jauku, kaip kitas žuvis, bet blizge, tai yra 
tviskančios skardos skiautele, pritaisyta prie meš- 
kerės. Greitai traukiant vandens paviršiumi, ši 
skiautelė virpa blykčiodama, lydeka tai pastebi ir 
griebia, pati pakliūdama ant kabliuko. Žuvelės 
pavidalas blizgei yra nereikalingas, nes lydeka jo 
neregi. Ji regi tik patį blykčiojimą. Blizgė yra 
žmogaus proto įrankis, sukurtas pagal lydekos akių 
sąrangą ir pagal jos grobuonišką instinktą. Tai 
mechaninis protingos būtybės ‚kontrapunktas’ 
lydekos organizmo ‚melodijai’. Žmogaus tikslas čia 
pasinaudoja lydekos tikslingumu ir šį sunaikina. — 
Tačiau gamtoje esama ir organinės blizgės, skirtos 
irgi lydekos pražūčiai. Tuose pačiuose vandenyse, 
kuriuose gyvena lydeka, gyvena ir kita plėšri žuvis, 
būtent lophius piscatorius. Autoriui nepavyko rasti 
jai lietuviško vardo, tad vadinkime ją „lofijus žuvi- 
ninkas”. Viršutinė jo žiaunų dalis turi sukaulėjusį 
prailginimą, galimą judinti, kuris baigiasi sidabri- 
nės spalvos kaspinu 20—30 cm ilgio. Lofijus žu- 
vininkas tūno pasislėpęs vandenyje tarp žolių, 
iškiša savo „meškerykotį', nuolat jį judina, sidab- 
rinis jo kaspinas vartaliojasi ir blykčioja. Plau- 
kianti pro šalį lydeka jį pastebi, griebia ir pati esti 
lofijaus pagrobiama. Visas šis įrengimas yra lygiai 
toks, kaip ir žmogaus meškerės. Skirtumas tik tas, 
kad žmogaus meškerė yra jo proto įžvalgos pada- 
ras, o lofijaus...? 


Šiame pavyzdyje turime ne dvi skirtingų buvimo 
plotmių būtybes (žmogų ir žuvį), bet tos pačios 


106 DIEVAS IR LAISVE 


plotmės: dvi žuvis. Tačiau jos abi yra surestos pagal 
kontrapunkto dėsnį: ta pati gamtos galia, kuri 
‚sukomponavo’ lydekos akį žuvelės blykčiojimui pa- 
stebėti ir tuo būdu lydekos gyvybei laiduoti, ‚su- 
komponavo' kartu ir kitą žuvį kaip lydekos prie- 
šingybę pagal tos pačios lydekos akių sąrangą 
lydekai pražudyti. Tokių pavyzdžių minėtoje J. von 
Uexküllio knygoje galima rasti ik valios. Gamta kaip 
„meliodija' arba gamtos darna pasirodo esanti ne kas 
kita, kaip priemonė naikinti. Ir šią „melodiją' sukūrė 
ne patys gamtos padarai: „tvariniai buvo palenkti 
melui ne savo valia — vanitati enim creatur subiecta 
est non volens” (Rom 8, 20)“ , kadangi jų sarangoje 
išeina aikštėn didis protas, kurio gamtos padarams 
kaip tik stinga. Tačiau šis protas yra piktas ir demo- 
niškas. Jis tyčiojasi iš gamtos būtybių, pavers- 
damas jų pastangas gyventi jų pačių mirties 
pinklėmis. Ar tai individo auka rūšiai? Bet argi rūšys 
nežūsta? Žemės istorija yra gyvūnijos kapinyno 
istorija. Užtat VI. Solovjovas ir rašė: „Rūšies troš- 
kimas yra troškimas amžinai gyventi. Gi jo vietoje 
gamta neša tik amžiną mirtį. Niekas gamtoje nelieka 
gyvas; visa siekia gyventi ir visa nuolatos miršta... 
Gamtos karalija yra mirties karalija”” . Kova už bū- 
vį, kai visi kovotojai galop žūsta, yra anos patyčios ir 
ano demoniškumo išraiška bei įkūnijimas. Kokios 
tad būtybės laisvė yra šitaip gamtą surentusi? 
Filosofija į tai atsakyti negali. Ji pastebi bei 
aprašo blogį gamtoje demonišku jo pavidalu, tačiau 
ji negali susekti jo autoriaus. Ji viena tik suseka, kad 
ir gamtos blogis kyla iš kažkokios protingos būtybės 

laisvės, kadangi be laisvės nėra ir negali būti jokios 
teleologijos. Būdama betgi demoniška ši teleologija 
gamtoje negali būti Dievo įdiegtas tikslas, kadangi 
šis tikslas nėra pasiekiamas, gamtos būtybėms susi- 
naikinant viena kitą. Gi teleologija be pasiekto tiks- 
lo yra piktos patyčios teleologija. Todėl blogis gam- 
toje ir lieka mūsajam protui galutinai 
neišaiškinamas. Bet ir istorijoje esama daugybės 
klausimų, neįmanomų atsakyti filosofiniu būdu. 
Pavyzdžiui: kaip gali būti blogis iš istorijos pašalin- 
tas — nors ir Dievo galia —, nesunaikinus žmogaus 
laisvės? Kokios prasmės turi žmogaus pastangos 
kovoti už gėrį istorijoje, jei blogio nugalėjimas yra 
esmiškai eschatologinio pobūdžio, kaip tai skelbia 
beveik kiekviena religija, ypač krikščioniškoji? — 
Mėginant šiuos klausimus spręsti, filosofinis mūsų 
pažinimas atsidaužia į savo ribą, už kurios prasi- 
deda jau tikėjimas. 

Kildinant blogį iš būtybių laisvės, savaime 
netenka prasmės vad. teodicejos problema, tai yra, 
pastanga pateisinti Dievą blogio akivaizdoje, 
kadangi Dievas-Meilė, kuris saugo bei kiekvienu 
atveju laiduoja būtybės laisvę, jokio pateisinimo 
nėra reikalingas. Blogio akivaizdoje galima teisinti 
Dievą tik tol, kol jis suvokiamas ne kaip asmeninis 
žmogaus Tu, o kaip už žmogų aukštesnė galybė neas- 
meninio pavidalo. N. Berdjaevas yra gražiai paste- 
bėjęs, kad „žmonės per maža apmąsto begalinį Dievo 
kantrumą (terpimostj) blogiui bei blogybėms, nes 
šis kantrumas yra tik atvirkštinė pusė Dievo meilės 
laisvei” . Juk laisvė yra atvirybė ne tik gėriui, bet ir 

blogiui. „Be laisvės atvirybės blogiui gėris virstų 
prievartiniu" (t.p.), o tokio prievartinio gėrio vykdy- 
mas taptų žmogui baisiu slogučiu, galop susiklos- 
tančiu visuotinio totalizmo lytimi. Tokiu atveju 
Dievas būtų, jei prisiminsime jau cituotus Ad. Mic- 
kevičiaus žodžius, ne pasaulio tėvas, bet jo caras- 
tironas. Tai reikštų paneigti Dievą-Meilę, o tuo pačiu 
ir jį kaip asmenį, suvedant jo esmę bei veiklą į kažko- 
kį būtinybės kosminį dėsnį. Štai kodėl G. Marcelis ir 
teigia, esą „kiekviena teodiceja privalo būti .pa- 
smerkta... Teodiceja yra ateizmas“, nes ji „būtinai 
jima savin teismą ir pati yra teismas, gi Dievas 
negali būti teisiamas. Samprata (la pensėe), kuri tei- 
sina, yra dar nepakilusi ligi meilės""* , vadinasi, ligi 
to, kad „Dievas yra konkretus ir asmeninis“ (op. cit. 
p. 66). Suvokus gi, kad Dievas yra mano Tu ir ašen 
esu jam jo Tu, atkrinta bet koks teisinimas: tokia 
samprata esmiškai remiasi žmogaus laisve kaip bū- 
tina sąlyga, kurios Dievas-Meilė niekad nelaužo, net 
jei laisvė ir atsigrįžtų prieš jį patį. Laisvės laužymas 
reikštų Dievui savęs paties kaip meilės paneigimą, 
kas yra nesąmonė. Užtat ir teorinis Dievo teisinimas 
blogio akivaizdoje arba teodiceja netenka turinio bei 
prasmės. Nuo Leibnizo laikų eitas jos kelias pasi- 
rodo esąs vylingas šunkelis, perkeliąs atsakingumą 
už blogį iš būtybės laisvės — vis tiek kokioj plotmėj 
šią laisvą būtybę mąstysime — į Dievo galybę. Iš 
tikro yra kaip tik priešingai: už blogį yra atsakinga 
būtybės laisvė; Dievas yra atsakingas tik už savo 
meilę. Meilė gi jokio pateisinimo nėra reikalinga. 

6. Kalte ir laisve 


Kaltė yra tiek ankštai susijusi ir su blogiu, ir su 
laisve, jog jos klausimas kyla savaime, kai tik svars- 
tome arba vieną arba kitą. Juk kiekviena kaltė yra 
blogis, tačiau nekiekvienas blogis yra kaltė. Kad 
blogis būtų kaltė, reikia, jog jo vykdymas įgytų tam 
tikro būdingumo, kurį jam teikia kaip tik laisvė. 
Užtat kaltė ir svyruoja tarp blogio kaip gimininės 
savo žymės ir laisvės kaip rūšinio savo skirtumo. Jei 
pasaulyje nebūtų blogio, nebūtų nė kaltės. Betgi jei 
nebūtų laisvės, nebūtų nė blogio. Štai kaltės dia- 
lektika, kurios religijos filosofija turi atidžiai pai- 
syti, norėdama šį klausimą bent kiek pakenčiamiau 
panagrinėti. Laisvė, kaip matėme, yra blogio versmė, 
o tuo pačiu ir kaltės pradininkė bei jos nešėja. Tačiau 
dvi interpretacijos temdo kaltės sąsaja su blogiu ir su 
laisve, sužlugdydamos jos dialektiką ir tuo pačiu 
gilesnę jos sampratą. Tai likimo idėja ir kaltumo 
sąvoka. 

Likimo idėją kuria blogio ir kaltės tapatybė. 
Pagal šią idėją kiekviena įvykdyta blogybė yra kaltė; 
pats gi vykdymas esąs lemtis: deivės Tychė (grai- 
kai), dangaus įsakymo (kiniečiai), dievų nutarimo 
(babiloniečiai)irt.t.“ Beveik visose prieškrikščioniš- 
kosiose religijose slypėjo ir tebeslypi idėja likimo 
kaip už žmogų aukštesnės jėgos, kuri jį apsprendžia 
ir jį lenkia, padarydama jį kaltą net ir be jo žinios bei 
valios. Lietuviškųjų laumių įvaizdis yra taip pat 
likimo išraiška — vis tiek ar šios laumės lemtų gera, 
ar pikta. Apgailos sąvokos bei jausmo stoka graikų 

mąstyme yra šios idėjos pasekmė, nes gailėtis to, kas 
padaryta pagal aukštesnę už mane lemtį, yra be- 
prasmiška ir nevaisinga; apgaila likimo nekeičia; ji 
nekeičia todėl nė mano būties. Likimas yra mano 
pasmerkimas be mano gailesčio. 

Nesunku įžvelgti, kad likimo idėja sunaikina 
žmogaus laisvę, uždarydama jį į akligatvį be išeities. 
Graikų tragedija yra tokios būklės išraiška. Fr. Schil- 
leris yra teisingai suvokęs, kad senovinės tragedijos 
veikėjai buvę ne tikrieji charakteriai, kaip Šekspyro 
atveju, bet „idealinės kaukės", ir kad ne jos lėmusios 
tragedijos veiksmą, o choras. Choras gi buvo likimo 
galios tiek filosofinis prasmuo, tiek sceninė išraiška. 
Štai kodėl krikščioniškoji religija, skelbdama Dievą- 
Meilę, paneigė likimo idėją visu griežtumu, suves- 
dama kaltę į laisvą asmens apsisprendimą: žmogus 
niekad nėra kaltas be savo valios bei žinios. „Visi 
stovime prieš Dievo tribunolą“ (Rom 14, 10), ir 
„vienas tik Dievas tėra širdžių teisėjas bei tyrėjas; 
todėl jis mums draudžia spręsti apie kieno nors 
vidinę kaltę“"“ . Tai, be abejo, nereiškia, kad ne- 
kaltas veiksmas niekad nebūtų objektyviai blogas; 
tai tik reiškia, kad be paties asmens valios atliktas 
veiksmas nėra kaltė, nors jis ir būtų savyje blogas. 
Kaltės sąsaja su asmens laisve yra pats didžiausias 
pakeitimas, kurį krikščionybė vykdė ir tebevykdo 
žmogiškajame būvyje, vaduodama jį nuo lemties slo- 
gučio. Krikščioniškoji atpirkimo idėja yra tiesioginis 
likimo idėjos neiginys: tai žmogaus perkėlimas į lais- 
vės ertmę. O jei ir krikščioniškojoje plotmėje tebe- 
kalbama apie ‚likima’, tai jis čia yra jau supran- ` 

tamas nebe kaip kažkokia antasmeninė kosminė 
galybė, o kaip asmens pašaukimas bei uždavinys, 
kurį žmogus gali priimti bei vykdyti arba jo nepri- 
imti ir nuo jo nusigrįžti" . 

Iš to nuosekliai plaukia tragedijos kaip literatū- 
rinio žanro ir tragiškumo kaip žmogiškosios būklės 
negalimybė krikščioniškajame istorijos tarpsnyje. 
Tragiškumas, rašo R. Guardini, kyla juk „iš būklės be 
išeities, kuri veda į suduZima” (p. 269); „tai padėtis 
tokiame pasaulyje, kuris savyje yra užsklęstas ir 
todėl neleidžia žmogui kreiptis į kitą" (p. 272). Krikš- 
čionybei gi pasaulis kaip tik nėra užsklęstas; jis yra 
jai atviras: tai kelias, kuriuo žmogus kiekvienoje būk- 
lėje gali žengti į savo meilės antrininką, Dievą-Kū- 
rėją ir Dievą-Išganytoją. Todėl krikščionybė, pasak 
Guardinio, „tuščiu plepalu laiko bet kokį tragiškųjų 
vertybių aukštinimą“ (t.p.); ji „neigia žavėjimąsi 
tragiškumo patosu ir jo neviltimi, jų vietoje staty- 
dama krikščioniškąją rimtį bei drąsą tiesai su nesu- 
griaunama jos viltimi” ™ . 

Kaltumo sąvoka yra egzistencinės filosofijos (M. 
Heidegger, K. Jaspers) padaras. Iš sykio atrodo, kad 
ši sąvoka esanti ne kas kita, kaip sekuliarizuota 
krikščioniškoji pradinė nuodėmė (peccatum ori- 
ginale). Betgi įsižiūrėjus į ją arčiau, ji išnyra tik 
kaip reliatyvios būtybės aprėžtybė, kažkodėl vadi- 
nama kaltumu — gal todėl, kad vokiškasis žodis 
„Schuld' yra dviprasmis: jis reiškia ir kaltę ir skolą. 
Vokiškojoje  egzistencinėje filosofijoje buvimo 
‚skolingumas’ nežinia kam (‚žmogus nėra būtybės 
viešpats", M. Heidegger) dažnai yra tiek suformali- 

namas, jog galop virsta ‚kaltumu’ ” irgi nežinia už 
ką. 

M. Heideggeris pagrįstai klausia, „kokiu gi būdu 
(wie) esame kalti ir ką kaltė reiškia?". Juk „kaltės 
idėja nėra savavališkai prasimanyta ir žmogui (dem 
Dasein) primesta”; jei tad kaltės samprata iš viso 
yra galima, tai „ši galimybė turi būti žmoguje už- 
brėžta“ (p. 281); turi būti kokie nors pėdsakai, kurie 
įgalintų mus atskleisti kaltės reiškinį. Šių pėdsakų 
Heideggeris randa pačioje kaltės ir buvimo sąsajoje: 
ištara kaltas visados sudaro jos tarinį: aš esu kaltas 
arba jis yra kaltas. Tuo būdu kaltė darosi nebeatski- 
riama nuo paties egzistuojančio žmogaus: ne kažkas 
yra kaltas, bet aš pats esu kaltas. Kaltė virsta pačios 
egzistencijos kaltumu: žmogus yra kaltas pačiu 
buvimu kaip tokiu — „das Dasein ist als solches 
schuldig” (p. 285). Jis „ne tik gali būti faktiškai kal- 
tės apsunkintas, bet pačiu savo būties pagrindu jis 
yra kaltas“, ir tik „šis esminis kaltumas sudaro 
egzistencinę sąlygą galimybei tapti ‚moraliai’ geram 
ar blogam" (p. 286). Kitaip tariant, individuali kaltė 
yra galima tik kaip bendrojo egzistencijos kaltumo 
proveržis. Suvokti kaltę reiškia prabildinti aną „pra- 
dinį kaltumą — das ursprüngliche Schuldig- 
sein” (t.p), nes „kaltumas neatsiranda iš nusi- 
kaltimo, bet, atvirkščiai, nusikaltimas yra galimas 
tik ano pradinio kaltumo pagrindu“ (p. 284)” . Tai 
skaitant, iš tikro atrodo, kad stovime prie pat krikš- 
čioniškosios pradinės nuodėmės, tik nusakytos filo- 
sofine kalba, kadangi pradinė nuodėmė irgi sudaro 
visų mūsų kalčių prielaidą. 

Tačiau šis įspūdis dingsta, atsakant į paties Hei- 
deggerio keliamą klausimą: „Koks gi patyrimas 
kalba už tai, kad tokio pradinio kaltumo žmoguje 
esama?" (p. 286). Jau minėjome, kad žmogus, bū- 
damas laisvas, kuria savo paties apmatą. Apie tai 
kalba ir Heideggeris. Tiesa, jo žmogiškasis apmatas 
kyla ne iš laisvės, o iš rūpesčio. Būdamas nusviestas 
pasaulin, žmogus rūpinąsis būti, ir rūpestis verčiąs 
jį apmesti patį save ta ar kita kryptimi. Betgi 
kurdamas vieną savęs paties apmatą (Entwurf), 
žmogus savaime ir neišvengiamai neigia visus kitus 
galimus apmatus, ir šis neiginys (Nicht) priklauso 
egzistencinei nusviedimo prasmei (p. 284). Save 
apmesdamas, žmogus įgalina, tiesa, savo buvimą, 
tačiau šis įgalinimas visados esti esmiškai neigia- 
masis („selbst wesenhaft nichtig”). Ir štai, šis 
visų kitų žmogiškųjų apmatų neigimas, šis tik vieno 
apmato pasirinkimas kaip tik ir sudaro, pasak Hei- 
deggerio, kaltumą egzistencijos kaip tokios: kaltu- 
mas yra įaustas pačiame žmogaus buvojime pasau- 
lyje tuo, kad jis renkasi tik viena, o neigia visa kita. 
Tai yra pakartojęs ir net dar aiškiau formulavęs K. 
Jaspersas: „Vieno griebtis reiškia kitą galimą at- 
mesti”. Kito gi atmetimas ir stumiąs mane „į objekty- 
viai nesuvokiamą kaltę (p. 506)... Egzistencijos 
realybė (Wirklichwerden) viename sudaro nepa- 
šalinamą kaltę, atmetant (kitas) egzistencijos gali- 
mybes””. 

Čia kaip tik ir išeina aikštėn vokiškojo žodžio 
„Schuld' dviprasmiškumas. Atstumdamas visas 
kitas savo apmato (Heidegger) arba egzistencijos 

vykdymo (Jaspers) galimybes ir rinkdamasis tik 
vieną, žmogus tarsi lieka skolingas sau pačiam tai, 
ką jis atstūmė. Jis ima net gailėtis, nepajėgiąs teikti 
sau visų galimybių arba visų galimų savęs paties 
apmatų, kadangi vieno kurio apmato rinkimasis 
savaime aprėžia bei uždaro žmogiškąjį būvį. Be 
abejo, net ir tokiu atveju žmogus lieka laisvas, vadi- 
nasi, atviras; jis gali kiekvieną akimirką pasi- 
rinktąjį apmatą paneigti ir jo vietoje imtis vykdyti 
kitą. Apmatas, kilęs iš laisvės, niekad nėra nepakei- 
čiamas. Tačiauir tokios pakaitos atveju apmatas esti 
tik vienas. Žmogus buvoja pasaulyje tarsi jū- 
rininkas jūros akivaizdoje: jūra siūlosi jam kaip 
begalinė atvirybė, bet jis tegali plaukti tik viena 
kryptimi. Jis gali kryptį keisti, tačiau ir pakeista 
kryptis bus tik viena kryptis, o ne visa jūros atviry- 
bė. Tai glūdi pačioje reliatyvios būtybės sąrangoje. 
Reliatyvybės esmę juk ir sudaro jos uždarumas bei 
aprėžtumas, vykdomas arba būtinybės dėsnių, kaip 
tai esti gamtoje, arba laisvo pasirinkimo, kaip 
žmogaus būvyje. Jau pats pagrindinis egzistencijos 
klausimas, kodėl yra šis tas, nurodo į aną aprėžtybę, 
nes šis tas nėra viskas. Reliatyvi būtybė pačia savo 
sąvoka yra stoka: stoka galimybių pilnatvės. 
Tačiau kodėl vadinti tai kaltumu? Sutinkant, 
kad vienos galimybės pasirinkimas, o kitų išsky- 
rimas, sudaro kaltę, savaime reliatyvi būtybė darosi 
bloga pačiu savo buvojimu, nes kaltė ar kaltumas yra 
neįmanomi be blogio. Nors Heideggeris ir teigia, kad 
kaltės reiškinys „kuo mažiausiai" gali būti išaiš- 
kinamas samprata blogio kaip gėrio stokos (plg. p. 

286), vis delto kas gi galy gale yra tasai Zmogaus 
„atsilikimas nuo savo galimybių" (p. 284), jei ne šių 
galimybių vykdymo stoka? Ši stoka juk ir padaro, 
kad kaltumas tampa bet kokio nusikaltimo pagrindu 
ir kad tuo būdu pats buvimas virsta kalte. Ar čia pro 
užpakalines duris neįsėlina graikiškojo likimo idėja, 
kuri egzistencinei filosofijai, pagrįstai kaip tik žmo- 
gaus laisve, yra aiškus svetimkūnis? Reliatyvybė 
nėra kaltybė, o ontologinė būtybės būsena; aš buvoju 
kaip save patį apsprendusi galimybė. Mano didybėir 
yra ta, kad aš pats esu tai, kas esu. Regėti čia kaltumą 
reiškia teikti kalbiniam dviprasmiškumui on- 
tologinės tikrovės pobūdį ir tuo nuvertinti žmogų 
kaip reliatyvią būtybę. Aš nesu nei kaltas, kad esu; 
nei skolingas savo buvimu, nes skola visados remiasi 
dviem nepriklausomaisiais. Gi aš esu visas Dievo- 
Kūrėjo: „ipsius sumus” (Ps 99, 3). Aš nieko nesu 
gavęs; aš visas esu duotas, būtent, be subjekto, kuris 
šią ‚dovana’ būtų priėmęs ir todėl liktų „skolingas“. 
Mano buvimas yra grynas davimas — ne man, nesir 
aš pats esu duotas. Todėl mano buvimas nėra nei 
kaltė, kad gailėčiausi, nei skola, kad grąžinčiau. 
Kas tad yra kaltė? — Kaip minėjome, kiekviena 
kaltė yra blogybė. Tuo ji įsijungia į bendrąjį tiek 
gamtos, tiek istorijos blogį. Tačiau nekiekviena 
blogybė yra kaltė. Tuo ji išsiskiria iš bendrojo blogio; 
išsiskiria tuo, kad yra laisvės pasekmė. Bet kaip tik 
todėl kaltė yra sunkiai suvokiama ir dar sunkiau 
išaiškinama. Krikščioniškoji religija visados yra 
kaltę vadinusi neišmatuojama gelme (abyssus) ir 
tuo nurodžiusi, nors gal ir nevisados sąmoningai, į 

esminę jos sąsają su laisve, kadangi ir laisvė yra 
neišmatuojama gelmė, gelmė be dugno, vadinasi, be 
pagrindimo bei įrodymo. Šiuo atžvilgiu A. Esseris tei- 
singai sako, kad „kiek laisvė sudaro kaltės pagrindą, 
tiek kaltė nesiduoda būti išaiškinama, bet dalyvauja 
laisvės tamsoje bei nesuvokiamybėje" ". Viena bet- 
gi aišku, kad kaltė yra laisvai įvykdyta blogybė. 
Laisvė teikia blogiui tam tikro būdingumo ir tuo 
paverčia jį kalte. Visa yra kalta, kas blogį vykdo 
laisvai. Ir visa yra nekalta, kas blogį vykdo būtinai. 
Todėl negalima, sakysime, kalbėti apie gamtos 
kaltumą, nors jos veiksmai daugeliu atvejų yra blogi, 
ovisas jos būvis betikslis ir beprasmis. Užtat galima 
ir reikia kalbėti apie istorijos kaltumą, nes jos veiks- 
mai dažnai yra ir blogi, ir laisvi. Sakome ,dažnai', ne 
„visados', kadangi istorijos raida vyksta ankštai 
susijusi su gamtinio pasaulio būtinybe, kuri, kaip 
anksčiau minėta, nekartą stipriai aprėžia žmogaus 
laisvę arba ją net ir visai sunaikina. Istorija yra 
didžiai painus būtinybės ir laisvės raizginys, 
kuriame sunku konkrečiai nustatyti, kas ir kiek yra 
kaltas, vadinasi, kas ir kiek yra blogį vykdęs laisvai 
(pvz. žydų tragedija Lietuvoje). Istorijos blogis 
paprastai išryškėja tik praeities šviesoje, ojoje kaltės 
matmuo darosi beveik nebesugaunamas. Nes kaltė 
buvoja tik tol, kol buvoja kaltininkas. Vergija, saky- 
sime, yra nepaprastai didžiulė blogybė. Tačiau kaip 
blogybė ji atsiskleidė tik išsivysčiusios žmogaus 
vertės sąmonėje, o kaltė už ją yra dingusi istorijos 
amžių ūkanose. 

Kokiomis savybėmis nešina atsiskleidžia kaltė 

kaip laisvai įvykdyta blogybė žmogaus būvyje? 
Kitaip tariant, kuo yra būdinga kaltė kaip laisvė? — 
Jei kaltė yra laisvai įvykdytas veiksmas, tai visų 
pirma ji yra išvengiama ontiškai ir vengtina 
morališkai. Kaltės išvengiamumas priklauso jos 
esmei. Neišvengiamas veiksmas įsijungia į būtiny- 
bės (arba likimo) kategoriją, netekdamas laisvės, o 
tuo pačiu ir kaltės pobūdžio. Nuosekliai tad kaltė iš- 
skiria ir prievartą, ir apgaulę. Prievartinė ar apgau- 
li blogybė niekad nėra kaltė. Čia, atrodo, glūdi 
pagrindas, kodėl  krikščioniškosios religijos 
skelbiama pradinė nuodėmė, padaryta palaimintoje 
ir laimingoje būklėje, nepavėrtė žmogaus velniu, 
kaip tai atsitiko, pasak krikščionybės, su angelais. 
Nes pradinė nuodėmė buvo įvykdyta apgaulės būdu: 
„Anaiptol nemirsite! — kalbėjo gundytojas, — jums 
tik atsivers akys, ir būsite kaip Dievas, pažįstą, kas 
bloga ir kas gera” (Pr 3, 5). Susidūrus įsakymui, 
naivumui ir apgaulei, blogybė netenka blogio 
gelmės, o tuo pačiu ir kaltės gelmės: laisvė neapsi- 
reiškia visa savo galia. Blogo veiksmo išvengiamu- 
mas čia esti pridengiamas apgaulingo gėrio skrais- 
te. 

Išvengiamumas savaime padaro, kad kaltė 
įgyja gilaus asmeninio pobūdžio: kaltė visados yra 
mano kaltė. Tai reiškia: kaltą veiksmą aš įvyk- 
džiau, aš jį apsprendžiau, aš jį prisiėmiau kaip savą. 
Kaltės atveju viskas sukasi ne apie kažką kitą, o 
apie mane patį kaip buvojantį laisvės ertmėje. 
„Kaltė sudaro mano paties istorijos sanda” (M. 
Scheler). Todėl M. Scheleris ir teigia, kad kaltė „nėra 

jausmas“, bet „asmens kokybė“, kuri nepriklauso 
nuo to, ar jaučiuosi kaltas, ar nesijaučiu, nes, ir nesi- 
jaučiant kaltam, „kaltė laikosi (haftet)”; kaltė kaip 
„objektyvi kokybė“ nesusilieja su subjektyviu jos 
pergyvenimu, kuris, pasak Schelerio, gali atbukti ar 
net ir visai dingti: tuomet kalbame apie „užkie- 
tėjimą kaltėje"" . Nuosekliai tad, būdama asmens 
kokybė, kaltė keičia mūsų būvį: kaltas žmogus 
buvoja kitaip, negu nekaltas. Kaltė tūno, pasak 
Schelerio, „kiekviename asmens atliekamame veiks- 
me ir yra slapta dabartinė jo dalininkė; ji skverbiasi 
į visa, ko žmogus nori ar ką jis daro"; dar daugiau: 
„Ji apsprendžia jį net be jo žinios ir kreipia jį žengti 
kita linkme” ” . 

Gražiai šią kaltės skvarbą į visą mūsų būvį yra 
nusakęs F. Dostojevskis, palygindamas žmogžudys- 
te nusikaltusį Raskolnikovą su žmogumi, „kuriam 
pūliuoja pirštas“: kaltė paglemžia visą jo dėmesį, 
nes tai tarsi votis, kuri nuolatos tvinksi ir kurios 
niekur ir niekad nebegalima pamiršti. Todėl reli- 
gijos filosofai ir kalba apie kaltę kaip apie „paki- 
tusią būseną", einančią atvirkščia kryptimi“ . Kaltė 
yra žmogaus būvio pertrūkis arba cezūra: ji 
perkerta asmens istoriją į dvi dalis. Visa, kas yra 
buvę prieš kaltę, atrodo, Dostojevskio žodžiais 
kalbant, „tarsi pavasario sapnas", sapnuotas „jau 
taip seniai" — šitaip apibūdina savo praeitį nusi- 
kaltes Raskolnikovas“ . Kaltėje suyra mūsojo laiko 
vienybė. Praeitis atrodo esanti lyg nesava. Kaltas 
žmogus tarsi persikelia į naują laiko matmenį, o 
kaltė virsta šio naujo matmens pradžia. Štai kodėl ir 

visas büvis kaltes atveju pasisuka kita linkme, prie- 
šinga, negu lig šiol. 

Ši atvirkštinė kalto būvio linkmė atsisuka 
paties kaltininko linkui: užuot buvojęs, šv. Augus- 
tino žodžiais kalbant „ad te” (kito linkui), kaltas 
žmogus pradeda buvoti „ad semetipsum” (savęs 
linkui). Krikščioniškoji religija nuolatos vadina 
kaltę (religiškai kalbant: nuodėmę) „nusigrįžimu 
nuo Dievo ir atsigrįžimu į kūriniją — aversio a Deo 
et conversio ad creaturas”. Tuo būdu susidaro įspū- 
dis ir net pažiūra, tarsi kaltas žmogus imtųsi iš tikro 
ypatingai rūpintis pasauliu, tarsi kaltė iš tikro būtų 
vykdymas trečiojo Kristaus gundymo dykumose: 
„Visa tai tau pavesiu, jei puolęs pagarbinsi mane" 
(Mt 4, 9). Net ir M. Scheleris buvo linkęs manyti, jog 
polinkis garbinti, kaip jau anksčiau esame minėję 
(plg. RF I, 83—84), esąs žmogaus sielai prigimtas, 
vadinasi, neišvengiamas, todėl visados ir visur vyk- 
domas; tik jo objektas galįs būti iškreiptas: užuot 
garbinęs Deivą-Absoliutą, žmogus galįs garbinti 
daiktą-stabą. Atrodo tad, kad kaltės atveju ši iš- 
kraipa kaip tik ir virstanti tikrove. Kaltas žmogus 
atsigrįžtąs į daiktus, kad juos puoselėtų, kultyvuo- 
tų, ugdytų ir net garbintų. Kaltė, atrodo, gimdanti 
stiprų ryšį tarp kaltininko ir pasaulio. Tai pažiūra, 
einanti per visą krikščioniškąją religiją bei jos etiką 
ir radusi grėsmingos išraiškos šv. Jono žodžiais: 
„Kas myli pasaulį, tame nėra Tėvo meilės" (1 Jn 2, 
15). 

Sutikime, kad kaltė yra nusigrįžimas nuo Dievo: 
tai neabejotina (apie tai kiek vėliau). Tačiau ar ji iš 

tikro yra atsigrįžimas į kūriniją? Ar ji padaro žmo- 
gų iš tikro atvirą pasauliui, stiprindama bei gilin- 
dama jo sambūvį su kitais? Ar nėra kaip tik 
priešingai?  Krikščioniškojoje etikuje kaltės at- 
žvilgiu esama tam tikro prieštaravimo. Šalia kaltės 
kaip atsigrįžimo į kūriniją („,coversio ad creaturas”) 
eina lygiagrečiai ir kitas teiginys, esą kaltė yra 
puikybės pasekmė ir puikybės būklė (superbia). Ta- 
čiau puikybė yra juk nusigrįžimas ne tik nuo Dievo, 
bet ir nuo kūrinio: puikuolis atsigrįžta tik pats į 
save. Štai kodėl religijos filosofijoje kaltė yra 
laikoma ne asmens atvirumu pasauliui, o asmens 
užsidarymu savyje bei atsiskyrimu nuo pasaulio. VI. 
Solovjovas, pavyzdžiui, vadina kaltę tamsia galia, 
kuri „mus skiria nuo visko, mus užsklendžia mumy- 
se pačiuose, padarydama mus neperskverbiamus ir 
neperregimus”; ji suardo „bet kokį ryšį su Dievo 
pasauliu, išbloškia mus iš bendravimo su kitais ir 
užtveria mums kelią į tikrąjį santykį su visata”; 
kaltei „būdinga yra kaip tik tai, kad ji mus nuo 
visatos atplėšia“* . Egzistencinė dabarties filo- 
sofija nuolatos kalba, Heideggerio žodžiais, apie 
žmogų kaip būties ganovą, būties kaimyną, gy- 
venantį jos artumoje; apie budėjimą būties aki- 
vaizdoje jos saugojimo prasme (Wūchterschaft)“ . 
Be abejo, visi šie žmogaus apibüdinitnai yra 
daugiau vaizdingi prasmens, negu loginės ištaros. 
Tačiau jais visais norima nusakyti sambūvis tarp 
žmogaus ir pasaulio, kuriame jis buvoja. Šį tad sam- 
būvį kaltė kaip tik ir suardo. Pirmykštis biblijinis 
Kaino atsakymas į Dievo klausimą („kur tavo brolis 


Laisvės vykdymas 121 


Abelis“), „argi aš esu savo brolio sargas?" (Pr 4, 9) 
yra tikrasis ir pats esmingasis kaltės apibūdinimas 
ryšium su kūrinija. Kaltininkas nebėra būties gano- 
vas, jos kaimynas, jos sargas; jis nebegyvena jos 
artumoje; viskas yra jam nuotolis. „Ir į jus žiūriu 
tarsi iš užu tūkstančio varstų“, taria Dostojevskio 
Raskolnikovas savo motinai ir seseriai (t. V, p. 240). 
Nuotolis, ne artumas, yra kaltės nešėjo būsena 
pasaulyje. Kaltas būvis yra, pasak S. Kierkegaardo, 
tarsi aklinai uždarytos durys, už kurių „sėdi 
žmogaus Pats ir sergi pats save" ". Užuot buvęs 
brolio sargas, kaltininkas tampa paties savęs sargu. 

Virtusi žmogaus buvojimu savęs linkui, kaltė 
apgręžia ir jo santykį su Dievu, tuo įgydama ne tik 
tamsaus bei paslaptingo, bet sykiu ir demoniško 
pobūdžio: kaltininkas apsisprendžia už absoliutinę 
netiesą. Sergėdamas tik patį save, jis neigia ne tik 
sambūvį su pasauliu, bet ir sambūvį su Dievu: Die- 
vas nebėra jam savasis Tu. Kaltės būklėje žmogus 
kuria savo apmatą ne ryšium su Dievu-Meile, bet tik 
ryšium su savimi pačiu. Jei betgi žmogus yra Dievo 
kūrinys kaip jo meilės išraiška, tai nusigrįžimas nuo 
Dievo-Kūrėjo ir atsigrįžimas į save patį atveria tam- 
siausią kaltės gelmę, kurioje slypi išdavimas kaip 
„niekšybės paslaptis" (plg. 2 Tes 2, 7). Dievas yra 
juk manasis Tu tik kaip Meilė, ne kaip Galybė. Galy- 
bės akivaizdoje aš drebu, tad apie ištikimybę ar iš- 
davimą čia negali būti nė kalbos. Galybės negaliu 
nei išduoti, nei būti jai ištikimas, kadangi esu visiš- 
koje jos valioje bei valdžioje. Galybė neteikia man 
jokios laisvės ir neleidžia man pačiam apsispręsti. 

Gi meilės akivaizdoje aš atveriu pats save ir jai 
atsakau sava meile. Tad užsiverti meilei reiškia 
neigti savą antrininką, tapti neištikimam ir tuo 
pačiu jį išduoti, išduoti Dievą kaip savąjį Tu. Kaltės 
atveju Dievo kaip Meilės pergyvenimas virsta savo 
priešingybe: kaltininkas, susitelkdamas aplink 
save, tuo pačiu tampa savimeiliu; jis myli tik save, ir 
savimeilė darosi, šv. Augustino žodžiais kalbant, 
anuo svoriu („pondus meum”), kuris traukia kalti- 
ninką vis žemyn. O kadangi, kaip minėta, žmogus 
yra laisviausias tik savo santykyje su Dievu, tad ir 
jo apsisprendimas neigti Dievą-Meilę yra laisviau- 
sias apsisprendimas, keičiąs žmogiškąjį būvį iš 
pagrindų. Štai kodėl kaltė Dievo akivaizdoje įgyja 
demoniško pobūdžio. Ir juo šis apsisprendimas yra 
grynesnis nuo visokių pašalinių įtakų, juo jo demo- 
niškumas auga, virsdamas galų gale Dievo neapy- 
kanta — odium Dei — ir paversdamas kaltę kova su 
Dievu. Meilė, tapusi savo priešinybe, traukia kalti- 
ninką — irgi savo svoriu — kovon su viskuo, kas 
dieviška, kadangi paties Dievo ši kova pasiekti 
negali. Todėl kiekviena kaltė Dievo akivaizdoje neiš- 
vengiamai išsivysto į ‚kovinggji ateizmą: prieš- 
taraujanti sąvoka logiškai, nes yra beprasmiška 
kovoti su tuo, ko nėra, tačiau be galo veikli psicholo- 
giškai, kadangi neapykanta veikdo žmogaus būvį 
nemažiau už meilę, tačiau atvirkščiu būdu: ne 
globoti bei saugoti, bet kenkti bei žlugdyti. Čia ir 
slypi kaltės demoniškumas, daugiau ar mažiau 
kiekvienos kaltės, nes „kiekviena kaltė yra nusi- 
kaltimas Dievui“ (S. Kierkegaard). 

Šitoje vietoje atsiskleidžia savotiška kaltės 
dialektika: kaltė visados yra pradžia, bet niekados ji 
nėra pirmykštė. Tai reiškia: būdama santykio su 
Dievu-Meile lūžis, kaltė pradeda naują žmogiškojo 
būvio būseną; tačiau kaip tik todėl, kad ji yra lūžis, 
kaltė yra paskesnė už pirmesnę būseną, buvusią 
prieš lūžį. Kaltės užnugaryje visados buvoja kita ir 
kitokia būsena. Galima šią senesniąją būseną va- 
dinti įvairiais vardais: nekaltumas (integritas), 
palaima (beatitudo), malonė (gratia), rojus (pa- 
radisus) — vardai, kuriuos naudoja krikščioniškoji 
teologija bei religijos filosofija. Kiekvienu tačiau 
atveju jie reiškia logiškai užčiuopiamą ontologinę 
prielaidą, be kurios kaltė iš viso būtų neįmanoma. 
Žmogiškasis būvis prasideda be kaltės. Nekalta 
būsena — štai pati mūsų būvio pradžia. Ir tik tada, 
kai laisvas apsisprendimas apkreipia šią būseną 
atvirkštine linkme, kyla kaltė kaip kitokios būsenos 
pradžia. Kaip tik todėl, būdingų E. Brunnerio 
posakiu, „kaltė turi užu savęs istoriją“, kurios ji 
„nesunaikina, o tik iškreipia“"“ . Kaltė yra tik 
atvirkštinio būvio pradžia. 

Todėl priešingai M. Heideggerio ir K. Jasperso 
teiginiui, esą kaltumas slypis pačiame buvime, 
turime pabrėžti, kad buvimas yra savyje ontologiš- 
kai nekaltas arba šventas, kadangi jis, o ne kaltė, 
yra pirmykštis tiek logiškai, tiek ontologiškai. Ta- 
čiau būdamas laisvė, jis yra atviras abiem galimy- 
bėms arba abiem linkmėms ir todėl gali virsti kaltu. 
Vis dėlto kaltumas yra paskesnis už nekaltumą. 
Kaltė visados yra neiginys to, kas yra buvę anks- 

čiau. O anksčiau, nei kalte, yra buvusi ne-kalte arba 
palaima. Tai nėra jokia slapta teologija. Nes jei 
kaltė yra galima suvokti filosofiškai (kiekviena 
etika tai daro), tai ir jos galimybės pagrindas arba 
nekaltumas kaip pirmykštė būsena taip pat yra 
galima filosofiškai suvokti bei sklaidyti — ypač reli- 
gijos filosofijos plotmėje. 

Nors kaltė yra gilaus asmeninio pobūdžio, bet ji, 
kaip sakėme, perskverbia visą žmogaus būvį ir tuo 
būdu virsta pradžia naujos jo būsenos. Tai žadina 
kitą mūsų amžiui ypač svarbų klausimą: ar ir kiek 
kaltė yra bendruomeninio pobūdžio? Šis klausimas 
dabar paprastai yra atsakomas neigiamai: kaltė 
esanti ir liekanti asmens plotmėje. Tačiau seniau, 
pvz., viduriniais amžiais, bendruomeninis kaltės 
pobūdis buvo neginčijamas. Nusikaltimas, įvykęs 
kurioje nors bendruomenėje (šeimoje, parapijoje, 
vienuolyne), paliesdavo šią bendruomenę tiek giliai, 
jog ji atgailodavo kaip bendruomenė už savo nario 
kaltę bendromis maldomis, bendromis proce- 
sijomis, bendru pasninku, kelionėmis į Šventąją 
Žemę ir t.t. Tokių bendros atgailos darbų pagrindas 
buvo įsitikinimas, kad asmuo nėra Leibnizo monada 
„be langų“, kuri nei kitų neįtaigauja, nei pati nėra 
keno nors įtaigaujama; asmuo yra sambūvis (Mit- 
sein); buvoti pasaulyje reiškia buvoti kartu ir todėl 
kartu nešti šio buvojimo pasekmes. M. Heideggerio 
taip stipriai pabrėžtas žmogaus buvojimas kartu su 
kitais ® yra buvęs jaučiamas bei vykdomas visais 
krikščioniškaisiais amžiais. Jeigu šiandien šis jaus- 
mas yra atbukęs ir iš dalies net dingęs, tai tik todėl, 

kad mes, kaip pastebi M. Scheleris, „išmokome, 
tiesa, mąstyti istoriškai bei socialiai, tačiau mūsieji 
vertinimo būdai (Wertungsweisen) tebėra dar vis 
iš individualistinio 18-jo šimtmečio" ” . 

Betgi labai būdinga mūsų dienoms yra 
individualizmo neigimas laimėjimo atveju: litera- 
tūros, meno, mokslo, technikos, sporto žymūnai yra 
pergyvenami kaip garbė visai bendruomenei, kurios 
nariai jie yra. Bendruomenė (šeima, draugija, 
apylinkė, tauta) didžiuojasi savo rašytojais, daili- 
ninkais, išradėjais, kosmonautais, sportininkais... 
Šie net nustoja buvę ‚privatüs’ asmens, virsdami vi- 
suomeniniais prasmenimis, apreiškiančiais tas ar 
kitas kūrybines tautos galias, kurios susitelkia bei 
prasiveržia žymūnų asmenybėmis. Šie žymūnai esą 
bendruomeninių — visų pirma tautinių — galimy- 
bių reiškėjai. Niekas šiandien nedrįstų teigti, kad 
tas ar kitas kūrybinis laimėjimas liečia skirtinai tik 
patį kūrėją, kad tik jam vienam tenka garbė už 
atliktą jo žygį ir kad todėl visi kiti bendruomenės 
nariai lieka šios garbės nepaliesti ir net negali būti 
jos liečiami. Žymūnų laimėjimai dabar yra stipriai 
pergyvenami kaip visos bendruomenės laimėjimai. 
Solidarumas garbėje yra tapęs mūsų dienų akivaiz- 
dybe. 

Tačiau dalintis garbe reiškia pripažinti 
bendruomeninį asmens solidarumą visose žmogiš- 
kojo būvio plotmėse, kadangi šis būvis negali būti 
skaldomas: jis yra visuma, kaip ir pats žmogus yra 
visuma. Jis buvoja kartu ne tik tuo ar kitu atžvilgiu, 
bet visu savimi. Negalima dalintis garbe, nesidali- 

nant atsakingumu, gėda, kalte ar nelaime... Nes užu 
kiekvieno dalinimosi slypi nuojauta, kad aš buvoju 
ne vienas bei vienišas ir kad todėl mano žygiai — 
geri ar blogi, laimingi ar grėsmingi — liečia ne tik 
mane patį, bet ir kitus, o kitų žygiai įtaigauja ir 
mane. Štai kodėl yra nelogiška ir nepsichologiška 
dalintis garbe, o neigti dalinimąsi kalte, kaip kad 
šiandien įprastai daroma. Juk kas gi yra atsakin- 
gumas, apie kurį šiandien tiek daug kalbama, jei ne, 
K. Jasperso žodžiais kalbant, „pasiruošimas pri- 
siimti kaltę" . Mes visi esame atsakingi už tai, kad 
pasaulyje esama neteisybės, netaikos, skurdo, bado, 
vargšų išnaudojimo. Tai šiandien yra gana aišku ir 
net viešai skelbiama. Tačiau paprastai nutylima, 
kad šis atsakingumas yra kaip tik mūsosios kaltės 
pasėka: mūsasis kaltumas padaro, jog pasaulyje 
esama tiek daug ir tokių baisių blogybių ir kad už jas 
mes atsakome. Tad nors bendruomeninis kaltės 
pobūdis nesykį esti nuslepiamas ar net garsiai nei- 
giamas, jis neišnyksta, o atsakingumo, garbės, 
bendros užuojautos ar pagalbos pavidalais ryškiai iš- 
kyla prieš mūsų akis. 

Štai kodėl religijos filosofai niekad nėra abejoję 
kaltės bendruomeniškumu. Būdama asmens koky- 
bė ir perskverbdama visą asmens būvį, kaltė tampa 
„tiek apimli, kiek apimlus yra ir pats būvis; kaltės 
plotmė yra paties būvio plotme””. Šiuo savo 
apimlumu kaltė ir susisiekia su visais kitais, o visi 
kiti — su manimi. Kaltės solidarumas virsta savai- 
minga išraiška žmogiškojo būvio solidarumo: nėra 
izoliuotos kaltės, kaip. nėra izoliuoto žmogiškojo 

būvio. Melas, sakysime, niekad nebūtų melas, jei jis 
neturėtų antrininko, kuriam meluoju. Pats sau 
nemeluoju; meluoju tik kitam. Ir taip yra su visomis 
kaltėmis. Kaip pats asmuo yra sambūvis, taip 
sambūvis yra ir kaltė. Kaltė yra neįmanoma be 
manęs apkaltinimo arba skundo prieš mane, kuris 
visados kyla iš kito, buvojančiojo kartu su manimi. 
Todėl M. Scheleris visu įtaigumu ir kalba apie 
„bendrą kaltę ir bendrą nuopelną“ (p. 501), kurie 
kyla ne iš kokio nors susitarimo, o iš pačios „asmenų 
bendruomenės" (p. 502). Tai anaiptol, pasak Sche- 
lerio, nepaneigia Kanto skelbtos ir mūsų pripa- 
žįstamos „asmens autonomijos“ (p. 499). Tai tik 
nurodo, kad asmens autonomija anaiptol nėra jo 
izoliacija arba užsisklendimas pačiame savyje“. 
Asmens autonomija yra jo laisvė, neprievar- 
taujama nei iš viršaus, nei iš vidaus. Tačiau kaip 
tik ši laisvė, būdama esmiškai asmens atvirybė, ir 
suveda jį su kitais į asmenų bendruomenę. Auto-. 
nomija veda į solidarumą, o tuo pačiu ir į visų as- 
mens veiksmų — kaltų ar nuopelningų — bendruo- 
meniškumą. 

Nuosekliai tad tokia bendruomenė, kuri nepri- 
siimtų kaltės už atskiro savo nario darbus, nustotų 
teisės prisiimti tiek savo žymūnų garbę, tiek ir visą 
savo istorijos eigą kaip savąją. Tokia bendruomenė 
suvoktų save tik kaip sumą, susidedančią iš atskirų 
individų, nesusijusių tarp savęs bendru likimu. Jei 
tokia bendruomenė būtų tauta, ji nustotų buvusi 
tauta, kadangi tauta visada gyvena praeities nuo- 
pelnais, laimėjimais, nelaimėmis ir kaltėmis. 

Bendruomeninio kaltes bei atsakingumo neigimas 
sunaikintų bendruomenę kaip bendruomenę, pa- 
versdamas ją atsitiktiniu Leibnizo ‚belangiy 
monadų' rinkiniu. Trumpai tariant, asmeninis 
kaltės pobūdis savaime gimdo bendruomeninį jos 
pobūdį. Kaltė perskverbia ne tik visą asmens būvį, 
bet ir visą bendruomenės būvį: kalta bendruomenė 
irgi buvoja kitaip, negu nekalta. Ir ji užsisklendžia 
ir net užkietėja. Dar daugiau: kaltė slepiasi. Niekas 
nėra taip labai linkęs kaltės slėpti, kaip bendruo- 
menė. Šventraščio pasakojimas, esą pirmieji žmo- 
nijos kaltininkai pasislėpę nuo Viešpaties „po 
rojaus medžiais“ (Pr 3, 8), gali būti gilus kaltės 
slėpimosi prasmuo. Slapta yra kaltės buveinė. Kaltė 
visados mėgina buvoti kažkur kitur, tik ne čia pat ir 
ne dabar. Užtat N. Berdjaevas ir pabrėžia, kad „tik 
nuplėšus blogiui kaukę (po kuria jis slepiasi, Mc.), 
tik iškentus blogio pažadintą skausmą, yra žmogui 
įmanoma pakilti į aukštesnį laipsnį... Blogio paty- 
rimu galima iš tikro praturtėti.., bet tik perėjus per 
kančią, tik apgailėjus kalte” *. 

Čia mūsų mąstymas susiduria su nauja laisvės 
vykdymo apraiška, kuri taip pat iš laisvės kyla ir 
gal net geriausiai ją atskleidžia, būtent: su gailesčiu 
(contritio, Reue, repentir). Būdamas atviras gali- 
mybei nusikalsti, žmogus yra atviras ir galimybei 
prisipažinti nusikaltęs bei galėtis kaltę įvykdęs. 
Kaip kaltė, taip ir gailestis yra laisvės apraiškos. 
Tačiau gailestis yra susijęs su laisve žymiai giliau, 
negu kaltė. Gailestis yra grynos laisvės veiksmas, 
kadangi niekas ir niekad negali žmogaus priversti 

gailėtis. Būti nekaltam ir vis dėlto prisipažinti esant 
kaltam galima ir iš prievartos, pvz. sovietinių 
teismų procesai Stalino laikais. Net ir atgailos 
darbai (malda, pasninkas, išmalda, šventos kelio- 
nės, ašutinės nešiojimas...) gali būti atliekami dėl 
akių. Tačiau visa tai anaiptol dar nėra gailestis. Šv. 
Augustino žodžiais tariant, žmogus gali viską 
atlikti nenoromis, tačiau tikėti jis gali tik noromis. 
Taip yra ir su gailesčiu. Gailestis galima tik no- 
romis. Apsimestinio gailesčio nėra ir negali būti. 
Apsimestinis gailestis yra tik sąmoningas kito 
apgavimas, vadinasi, melas bei klasta. Joks viršinis 
žmogaus elgesys gailesčio tikrovės neatskleidžia. 
Gailestis yra grynai vidinis aktas, atliekamas savęs 
paties akivaizdoje arba, kaip krikščioniškoji religija 
skelbia, savos sąžinės ertmėje, kurioje buvoja tik 
manasis Aš ir Dievas kaip manasis Tu. „Sąžinė yra 
slapčiausioji vietelė žmoguje — tai šventovė, kurioje 
jis esti vienas su Dievu, kalbančiu jo viduje“, šitaip 
nusako aną vidinę žmogaus ertmę Vatikano II susi- 
rinkimas“ . Todėl gailesčiu nė negalima veidmai- 
niauti. Veidmainiauti galima tik žodžiu bei darbu ir 
tik kitam, bet ne jausmu sau pačiam arba Dievui 
kaip manajam Tu. Gailesčio metu žmogus teisia patį 
save, todėl teisia visados laisvai, kadangi jausmo 
negalima nei išprašyti, nei išreikalauti. Gailestis 
gema tik iš mano paties apsisprendimo, tik iš anos 
absoliučios galios apmesti patį save — kaltai ar ne- 
kaltai, gailintis ar užkietėjant. Aš galiu šį savo apsi- 
sprendimą bei manęs paties apmatą kitam apreikš- 
ti, bet galiu jį ir paslėpti. Kaip kaltė slepiasi, taip 

gali slėptis ir gailestis. Kiekvienu betgi atveju jis yra 
man pačiam savas, niekad kito neįpirštas ir ne- 
įbruktas. Dar sykį pabrėžiame: gailestis yra laisvas 
perdėm. 

Šitoje vietoje aiškėja gailesčio jėga sunaikinti 
kaltę. Krikščioniškojoje religijoje yra žinomas ir 
didžiai vertinamas vad. tobulas gailestis (contri- 
tio perfecta), kai žmogus savą kaltę apgaili todėl, 
jog išdavė Dievą-Meilę. Jau esame sakę, kad 
kiekvienos kaltės gelmėse slypi išdavimas arba 
„niekšybės paslaptis“ (2 Tes 2, 7). Ir štai, kai žmogus 
suvokia, esąs Dievo-Meilės atžvilgiu tapęs išdaviku, 
tai jam belieka du keliai, jei kalbėsime Evangelijos 
žodžiais, kurie mums tarnaus kaip šių kelių nuosta- 
biai vaizdingas aprašas. Ir apaštalas Judas, ir 
apaštalas Petras buvo savo Mokytojo išdavikai: 
pirmasis jį išdavė žydų sąmokslininkams (plg. Lk 
22, 48), antrasis jo išsigynė minios akivaizdoje (plg. 
Lk 22, 56-60). Judo nuoroda pabučiavimu „štai jisai, 
suimkite ji” (Mk 14, 44) ir Petro neiginys „aš 
nepažįstu jo" (Lk 22, 47) yra tos pačios išdavikiškos 
prasmės. Tačiau išeitis iš šios išdavikiškos sąmonės 
yra labai skirtinga: Judas, suvokęs savo kaltę, 
„išbėgo ir pasikorė" (Mt 27, 5), Petras gi „išėjo lau- 
kan ir graudžiai pravirko" (Lk 22, 62). Judo sąmonę 
apvaldė neviltis, Petro — gailestis. Todėl Judas iš 
savos blogybės atsitiesti nebepajėgė: kaltė jį pra- 
žudė. Petras gi savą kaltę nuplovė ašaromis ir išsi- 
gelbėjo. Todėl vėliau jis ir galėjo savo Mokytojui 
tarti: „Tu žinai, kad Tave myliu" (Jn 21, 17). Piloto 
kieme, išdavęs Kristų, Petras apverkė savą kaltę iš 

meilės, kuri vienintelė turi galios sunaikinti kaltę, 
kadangi meilė atstato pražudytą santykį su Dievu 
kaip manuoju Tu. Ji atveria anas Kierkegaardo mini- 
mas aklinai užsklęstas duris, už kurių žmogus saugo 
savąjį Aš. Gailėtis reiškia atsiverti. 

Gailestis apgręžia žmogiškąjį būvį atvirkščia 
linkme, negu jis buvo ėjęs kaltės būsenoje. Gailestis, 
kaip ir kaltė, yra naujos mūsų būvio linkmės pra- 
džia. Gailestis, kaip ir kaltė, nėra pirmykštis daly- 
kas: ir jis turi užu savęs istoriją, kurią pripažįstame 
esant kaltą ir todėl ją apgailime. Gailestis, kaip ir 
kaltė, yra lūžis, pertrūkis, neiginys to, kas yra buvę 
ar įvykę. Kiekvienas, kaltę apgailįs žmogus, suvokia 
save kaip naują, o savo būvį kaip pradžią. Gailestis 
yra kaltės neiginys, tačiau ne ta prasme, jog žmogus 
sakytųsi esąs nekaltas; atvirkščiai, gailestis yra kal- 
tes pripažinimas ir jos prisiėmimas: kaltybė yra 
manoji — mea. culpa. Ir kaip tik šis prisiėmimas 
bei pripažinimas, kartu betgi ir jo turinio neigimas 
meilės aktu teikia žmogui jėgos iš naujo pradėti savą 
būvį. Šia prasme gailestis ir yra pradžia. Šia pras- 
me gailesčio aktu ir išeina aikštėn laisvės galia ap- 
spręsti žmogų jo praeities atžvilgiu. Juk gailimės 
visados to, kas jau yra praėję, susigrąžindami šią 
praeitį ir ją pasmerkdami. Niekur kitur neapsireiš- 
kia tiek ryškiai egzistencinio laiko vientisumas, 
kaip gailestyje. Žmogus valdo savą laiką visais jo 
matmenimis, todėl turi galios pakeisti savo paties 
apmatą, net jei šisai jau būtų ir praėjęs: išdavikas 
tampa patikėtiniu. Gailestis yra laisvės vykdymo 
viršūnė. 


UZSKLANDA 


KRISTUS IR LAISVE 


Baigiant šią studiją, reikia dar pridurti, kad 
Dievo ir laisvės santykis bei sąryšis niekur nėra 
toks ryškus ir, filosofiškai jį svarstant, toks įtai- 
gus, kaip krikščioniškojoje religijoje. Krikščionybė 
laiko save nebeperžengiama religija, kadangi Dievo 
priartėjimas prie žmogaus čia irgi yra nebe- 
peržengiamas: krikščioniškasis Dievas yra tapęs 
žmogumi — tikras Dievas tikru žmogumi. Tai turi 
grindžiamosios reikšmės ir žmogaus laisvei. 

Vienoje savo veikalo „Mintys — Pensées” 
vietoje B. Pascalis kreipia mūsų dėmesį į Dievo 
apsireiškimo dialektiką kaip tik krikščionybėje, 
būtent: krikščioniškasis Dievas yra apsireiškęs ir 
sykiu įsikūnijęs Dievas — Deus revelatus ir Deus 
incarnatus. „Žodis revelatio, sako Pascalis, reiškia 
atidengti arba nutraukti uždangą (velum), gi įsi- 
kūnijimas Dievą tik dar labiau pridengia” “. Šią 
Pascalio nuorodą kartoja ir mūsų dienų teologai. 

Sakysime, H. Bouillardas SJ rašo, kad apreiškimo 
akivaizdoje mūsų pažinimas „vis dėlto lieka ap- 
gaubtas tamsos”, kadangi „istoriniai pavidalai, 
kuriais Dievas reiškiasi, kartu jį ir paslepia. Apsi- 
reikšdamas Dievas save pažemina. Net ir Kristaus 
žmogybė įima savin Dievo pažeminimą ir palieka 
tikrąją jo esmę neregimą” ” . Kitaip tariant, apreiš- 
kimas turėtų Dievą vis labiau atskleisti, padary- 
damas jį mums vis aiškesnį, vis regimesnį, vis su- 
vokiamesnį. Iš tikro gi yra kaip tik atvirkščiai: 
apreiškimo vyksmas istorijoje Dievą vis labiau pri- 
dengia, kadangi vis labiau plečia bei gilina jo 
kenozę. Krikščioniškasis arba įsikūnijęs Dievas yra 
šios kenozės viršūnė. 

Jei tad krikščionybė teigia, kad Kristuje Dievas 
yra apsireiškęs galutinai, tai tuo pačiu ji teigia, kad 
žmogiškuoju pavidalu Dievas yra ir prisidengęs 
galutinai. Niekas juk Dievo taip nepridengia nuo 
mūsų akių, kaip mūsų pačių prigimtis, kurią prisi- 
ėmęs bei nešiodamas Dievas tampa nebeatskiria- 
mas nuo bet kurio kito žmogaus: „schėmati eu- 
retheis hos änthropos — habitu inventus ut homo” 
(Fil 2, 7), nes tokiu atveju Dievas buvoja mūsąja 
žmogiškąja büsena (schėmati, habitu) ir yra todėl 
mūsų patiriamas bei pergyvenamas, kaip ir mes 
visi. Kristaus žmogybėje nėra nieko, kas liudytų jo 
antžmogiškumą. Įsikūnijimo atveju Dievas neturi 
kitokio veido, kaip tik žmogaus veidą. 

Štai kodėl, sako minėtasis jėzuitas Bouillardas, 
„Dievo apsireiškimo akivaizdoje galima likti ak- 
lam, galima net piktintis teiginiu, esą absoliutas 

galįs būti pažintas žmogiškojoje, net jau per daug 
žmogiškojoje tikrovėje; tačiau ir tasai, kuris pajėgtų 
šioje tikrovėje atpažinti Dievą, vis dėlto liktų besto- 
vis prieš Nepažįstamąjį''* . Gi Pascalis net teigia, jog 
„ne viena religija nėra tikra, jei ji neskelbia, kad 
Dievas yra prisidengęs; tokia religija neturi pagrin- 
do. Mūsoji religija tai skelbia: vere tu es Deus 
absconditus” * ; todėl ji ir esanti tikroji religija. Vi- 
sos kitos religijos, neišskyrus nė Senojo Testamento, 
stengiasi Dievą atskleisti, ne jį pridengti. Jos ieško 
jo paprastai gamtinėse apraiškose (ugnis, žaibai, 
griausmai, šmėklos...), kurios pojūtiniu būdu 
sukrečia žmogų, žadindamos jame baimės jausmą, 
R. Otto nusakytą ‚tremendum’ žodžiu. Viena tik 
krikščionybė jokio gamtinio reiškinio nelaiko Dievo 
apsireiškimo lytimi. Kaip krikščionybėje nėra 
oficialių pranašų, taip nėra joje nė oficialių gamtos 
reiškinių, kurie būtų Dievo bylojimas. Krikščiony- 
bė stebisi pasaulio sąranga, tačiau ji regi šioje 
sąrangoje ir chaoso; ji stebisi istorijos eiga, vedant 
ją Kristui Dievo Karalystėn, tačiau ji regi šioje 
eigoje ir antikristą bei jo darbus. Todėl nei gamta, 
nei istorija nėra krikščionybei vienaprasmės ar sa- 
vaimingos Dievo apsireiškimo plotmės. Vienintelė 
plotmė yra asmeninė, būtent; JĖZUS KRISTUS. 
Tačiau ši plotmė yra tokia pat žmogiška, kaip ir 
mūsų visų. Todėl ji ir pridengia Dievą kuo labiau- 
siai. Nes kiekvienas Kristaus gyvenimo tyrinėjimas 
ar interpretavimas veda mūsų žinojimą tik ligi 
klausimo: „Ar jis nėra dailidė, Marijos sūnus?" (Mk 
6, 3). Tarti gi: „Tu esi Mesijas, gyvojo Dievo Sūnus" 

(Mt 16, 16) gali jau tik tikėjimas. Čia tad ir glūdi 
priežastis, kodėl yra neįmanoma vad. ‚kristologija 
iš apačios", tai yra, tokia, kuri, sklaidydama Kris- 
tų-žmogų (istoriškai, filosofiškai, psichologiškai, 
sociologiškai...), rastų jame Kristų-Dievą '”, 

Bet kaip tik šis krikščionybės paradoksas ir ati- 
tinka Dievo bei laisvės santykį Būdamas vis 
didėjantis prisidengimas Dievo atžvilgiu, apreiš- 
kimas virsta kas kartą vis didėjančiu laisvės 
vyksmu žmogaus atžvilgiu. Nes juo didesnė yra 
Dievo kenozė, juo savaime darosi didesnė žmogaus 
laisvė. Ne Dievas kaip grėsminga antgamtinė galy- 
bė, ne Dievas kaip baudžiąs istorijos teisėjas, bet 
Dievas asmeninės tarno išvaizdos yra tobulas mū- 
sų laisvės laidas. Iš to plaukia dvi galutinės 
išvados: 1. žmogaus laisvė giliausią savo santykį su 
Dievu išskleidžia Kristaus akivaizdoje ir 2. krikš- 
čionybė yra laisviausia ir tuo pačiu žmogiškiausia 
religija. 

Būdamas pati aukščiausia Dievo kenozė, Kris- 
tus yra sykiu ir svariausias laidas, kad mūsų lais- 
vė iš Dievo pusės nebus pažeista jokiu atveju ir 
jokiu būdu. Krikščionybė kaip Kristaus žygio 
plėtimas istorijoje saugo šią laisvę tuo, kad ji visą 
Dievo garbės bei galybės regimybę perkelia į 
eschatologiją, vadinasi, į istorijos pabaigą, kai 
galutinis žmogaus apsisprendimas jau bus įvykęs. 
Krikščionybė skelbia, kad Kristus ateis, tiesa, 
„didele galybe bei didenybe” (Mt 24, 30), tačiau šiuo 
atėjimu kaip tik ir bus užskleista išganymo istorija. 
Po to nebebus nei tikėjimo, nei vilties, o tik meilė ar 

neapykanta kaip amžina teigiamo ar neigiamo 
apsisprendimo būsena. Gi kol istorija rieda, tol 
Kristus ir toliau tebegyvena mažiausiame mūsų 
brolyje (plg. Mt 25, 40-45), vadinasi, ir toliau vykdo 
savo prisidengimą arba kenozę ligi galo, taip kad 
mes net nežinome, jog, tarnaudami negando ištik- 
tam broliui, iš tikro tarnaujame pačiam Kristui. 
Tuo būdu jis ir saugo mūsų laisvę lig pabaigos, kol 
mes patys tarsime paskutinį savo žodį ir juo už- 
antspauduosime savo likimą. Amžinasis mūsų 
likimas yra sudėtas į mūsų pačių rankas, būtent, į 
mūsų laisvę kaip absoliučią galią apspręsti save 
pačius. Ryšium su Kristumi pasiekusi savo pilny- 
bę, laisvė virsta šios galios galutine išraiška. Kris- 
tus yra įsikūnijusi Tiesa, o tiesa padaro mus 
laisvus. Čia tad ir slypi pagrindas, kodėl Kristus 
yra aukščiausias mūsų laisvės laidas ir kodėl jo pa- 
grįsta religija yra laisvės saugykla, o tuo pačiu ir 
tikroji žmogiškumo ertmė. 

71. Nikolaj Berdjaev, Košmar zlogo dobra, Putj 1926, nr. 
4, p. 110. 

72. Gabriel Marcel, Journal mėtaphysigue, p. 65. 

73. Plg. Friedrich Heiler, Erscheinungsformen und 
Wesen der Religion, Stuttgart 1961, p. 458—459. 

74. II Vatikano dokumentai, Boston 1967, t. I, p. 197. 

75. Plg. Romano Guardini, Freiheit, Gnade, Schicksal. 
Zur Deutung des Daseins, Mūnchen 1956, p. 210 — 
212. 

76. Romano Guardini, op. cit. p. 269, 272-273. 

77. Tokio suformalinimo pavyzdys gali būti Albert 
Esser knyga Das Phūnomen Reue (Koln 1963), 
kurioje autorius kalba apie „kaltės būklę" arba 
„kaltės kaip kaltės išnirimą dienos ävieson”, 
vadinasi, žmogaus sąmonėn, ir šią būklę apibrėžia: 
„Kaltės būklė yra kaltės atsiskleidimas man, bet ne 
per mane” (p. 55). Tai reiškia: po kurio laiko man 
paaiškėja, esą kadaise įvykdytas mano veiksmas 
yra buvęs kaltas, ir jis dabar ima slėgti mano pečius 
(plg. p. 55). Tai primena graikų tragedijas, o tuo 
pačiu ir likimo idėją. Todėl visa apgailos (Reue) 
sklaida šioje knygoje pakimba ore, kadangi kaltas 
esu arba dabar, arba niekad nebuvau kaltas. Nesu- 
vokta ar nesuvokiama blogybė nėra kaltė, ir vėlesnis 
jos kaip blogybės suvokimas nepaverčia jos kalte. 
Jis gali man tik priminti, kad esu kam nors ką nors 
skolingas, vadinasi, kaltas, jau perkeltine šio žodžio 
prasme. Neturėdami skirtinio žodžio skolai nusakyti, 
vokiečių mąstytojai ir painiojasi tarp kaltės ir 
skolos. 

Ladislaus Boros knyga Der anwesende Gott (Olten 
1961), kurioje autorius „apmastydamas filosofiškai 
Jėzaus kaip žmogaus egzistenciją“, stengiasi at- 

skleisti, kad „visi keliai Jėzaus linkui baigiasi Nesu- 
vokiamybe” (p. 8—9). Tačiau ar nesuvokiamybė jau 
tuo pačiu yra Dievas? Dievas yra Nesuvokiamybė, 
tačiau ne atvirkščiai. Čia tad ir slypi knygos 
nesėkmė. 


RETESNIU LIETUVISKU 
ZODZIU PAAISKINIMAS* 


aibė — daugybė, neaprėžtas skaičius, pvz. priėjo į salę ai- 
bė žmonių; aibę reikia skirti nuo eibės, kuri reiškia 
žalą, nuostolį, skriaudą, pvz. audros pridaro 
nemaža eibių. 

akligatvis — vienu galu uždara gatvė; filos. padėtis be 
išeities, pvz. kerštas yra akligatvis, kadangi jis ža- 
dina kito kerštą be perstojo. 

apmatas — dalykas, neatbaigtas, bet jau turįs aiškias 
apybraižas (eskizas, škicas), pvz. daugelio pažiūros 
į visuomenę yra tik apmatas. Šnekamojoje kalboje 
šis žodis teturi daugiskaitą apmatai. Jo vienaskaita 
apmatas yra filosofinio pobūdžio sąvoka. 

apspranda — kas konkrečiai ką nors apsprendžia arba 
nulemia, pvz. troškimas pagelbėti kenčiantiesiems 
buvo apspranda, kodėl tapau gydytoju. 

atitikmuo — kas kitą atitinka ar kitam tolygu, pvz. 
svetimžodžio ‚skeptikas’ lietuviškasis atitikmuo yra 
„abejoklis“. 


* Pastaba: Žodžiai, paaiškinti autoriaus studijoje Asmuo ir 
istorija (Chicago 1981, šios serijos nr. 1, p. 87—92), čia nebeaiš- 
kinami. 

atsietinis, atsajus — atitrauktas, abstraktus, pvz. Zmo- 
gaus asmuo nėra atsietinis arba atsajus, kadangi 
visados esti susietas su visuomene. 

baigtis — pabaiga, užbaiga, galas laiko prasme, pvz. 
žmogaus sielai buvimo baigties nėra. 

bendrabūvis — buvojimas kartu su kitais, gyvenimas 
draugėje, sambūvis, pvz. žmogus pačia savo pri- 
gimtimi yra skirtas bendrabūviui arba sambūviui; 
vienatvė yra atvirkštinė bendrabūvio pusė. 

betarpiškumas — būsena be tarpininko, gilus arti- 
mumas, pvz. Dievo ir žmogaus santykis yra 
ontologinis betarpiškumas, nes tarp jų nėra jokio 
tarpininko: „nulla interposita creatura” (šv. 
Augustinas). 

buveinė — gyvenamoji vieta buto, namų ar tėviškės — 
ne miesto ar šalies — prasme, pvz. ar nepamiršai 
savo senosios buveinės; mano tėvų buveinė jau la- 
bai sunykusi. Buveinė reiškia tam tikrą vidinį ryšį, 
suaugimą su gyvenamąja vieta bei aplinka. 

darna — suderinimas, derinys, harmonija, pvz. nuostabi 
yra pasaulio darna visose jo srityse; mūsų veikloje 
stinga reikalingos darnos. 

duomuo — kas konkrečiai duota arba kuo remiamasi, 
darant tą ar kitą išvadą, pvz. iškasenos teikia 
duomenų evoliucijos teorijoms kurti; nėra duomenų 
teigti, esą Atlantida buvusi ištisas žemynas. 

dvijulė — žodis, sukurtas nusižiūrint į lietuviškąją 
„trijulę', reiškiančią trijų dalykų ar asmenų grupę; 
„dvijulėje' yra tik du dalykai, išskiriant trečiąjį, tarp 
kurių reikia rinktis: tai ‚dilemos’ atitikmuo. 

ertmė — erdvė arba plotis gilesne filosofine prasme, 
tolygi savo reikšme šv. Augustino žodžiui 
‚penetrale’, kuriuo jis vadina atmintį, galinčią visa 
sutalpinti (plg. Conf. X, 8). 

esamybė — kas visados ir čia pat yra bei būna, ko todėl 
niekad ir niekur negalima pamiršti ar nusikratyti, 

pvz. sunki nuodėmė yra žmogui nuolatinė esamybė. 

galinčius — žmogus, kitus valdąs ar norįs valdyti jėga 
bei prievarta, pvz. kiekvienas diktatorius yra galin- 
čius; tironas. 

ganovas — galvijų prižiūrėtojas Rytų kraštuose, pvz. 
pranašas Amos buvo bandų ganovas; nemaišyti 
šio žodžio su ‚ganytoju’ religine-sielovadine prasme 
ir su lietuviškuoju ‚piemeniu’, kuris reiškia paauglį 
berniuką, ganantį galvijus, arba paniekos žodį, pvz. 
elgiasi kaip piemuo. 

įasmeninti — pabrėžti bei išryškinti kame nors asmens 
pobūdį, savybes, bruožus; šio žodžio priešingybė yra 
‚nuasmenininti’, vadinasi asmens pobūdį nuslėgti, 
nudilinti, užtrinti, pvz. žmogaus teisių vykdymas 
jasmenina mūsų gyvenimą, o jų neigimas jį nu- 
asmenina. 

įgalinti — padaryti galimą, pvz. tiltas įgalina perva- 
žiuoti upę; logika įgalina mus daryti nuoseklių 
išvadų. 

įprasminti — teikti kam nors prasmę, pvz. techniką 
įprasmina jos pagalba žmogui apvaldyti gamtą; 
religija įprasmina mūsų būtį. 

įsodrinti — padaryti sodrų, pilną, koncentruotą; tai, kas 
šiandien nusakoma žodžiu ‚programuoti’, pvz. 
įsodrinti kompiuterį, vadinasi teikti jam tam tikrų 
duomenų, padaryti jį pilną arba sodrų 
programomis. 

iškraipa — kas iškreipta, netiesu, pakrypę, pvz. at- 
pasakota paskaita yra pilna minties iškraipų. 

išmonė — prasimanymas, įsivaizdavimas, nesąmonė, 
pvz. išmonė yra laukti, kad visi žmonės taptų lygiai 
pasiturintieji. 

ištaka — kas išteka, kyla, paeina, pvz. tomistinė filo- 
sofija yra aristotelizmo ištaka. 

ištara — kas galutinai ištarta, formuluota, nuspręsta, 
pvz. žodis yra žmogaus santykio su pasauliu ištara 

garsais. ‚IStara’ yra savo prasme panaši į teisinėje 
kalboje vartojamą ,ištarmę', kuri reiškia teismo 
sprendimą. Tačiau ,ištara' yra daugiau filosofinio 
pobūdžio, todėl vartotina logikos srityje, paliekant 
„ištarmę' teisinei sričiai. 

kenozė — laisvas Dievo susižmoginimas, prisiimant 
žmogiškąją prigimtį su visa jos sąranga ir su viso- 
mis jos veiklos savybėmis, pvz. kenozė yra Dievo 
veiklos būdas pasaulyje, kadangi Dievas visur 
veikia tik žmogiškuoju būdu, kitaip žmogus jo 
veiklos nė nepastebėtų. „,Kenozė' yra atremta į šv. 
Povilo teikiamą Kristaus kaip Logos apibūdinimą, 
kad Jis, būdamas Dievas, vis dėlto tapo tikru 
žmogumi, prisiimdamas jo pavidalą: „Aabitu (gr. 
schėmati) inventus ut homo" (Fil. 2, 8). 

laidas — užtikrinimas, garantija, pvz. laisvė yra 
žmogaus teisių ir pripažinimo, ir vykdymo laidas. 

lygstamas — sąlyginis, nebūtinai tikras, reliatyvus, pvz. 
tik lygstamai pažadėjau kalbėti susirinkime; filo- 
sofijos ištaros yra tik lygstamos, gi tikėjimo — 
nelygstamos. 

nuoroda — nurodymas į ką nors konkrečiai, rodantysis 
ženklas (pvz. strėlė), simbolis, pvz. apskritimas grai- 
kams buvo tobulumo nuoroda; santrumpos yra cita- 
tų šaltinio nuorodos. 

nuosmukis — atžanga, nykimas dekadansas, pvz. kultū- 
ros nuosmukis tautų kilnojimosi laikais. 

padarinys — konkreti išdava, pasekmė, darbo vaisius, 
pvz. mokslinių tyrinėjimų padariniai dažnai esti 
pritaikomi kasdienos gyvenimo reikalams. 

perstojis — pertrauka, liovimasis, pvz. šiemet lyja be 
perstojo. 

pradas arba pradmuo — pradinis dalykas, kuriuo kas 
prasideda, kuris ką remia ar laiko, pvz. celė yra gy- 
vybės pradas; Dievo tapimas žmogumi yra Krikš- 
čionybės pradmuo. 

pradininkas — kuris ką nors pradėjo, pvz. M. K. Ciurlio- 
nis yra lietuviškojo simbolistinio meno pra- 
dininkas. 

pranokti — įvykti anksčiau, buvoti pirmiau, pralenkti, 
pvz. gyvenimas pranoksta mirtį. 

pražiūrėti — nepastebėti, išleisti iš akių, neatkreipti 
dėmesio, pvz. spaudos klaidas lengva pražiūrėti; jis 
pražiūrėjo svarbią veikalo mintį. 

regimybė — apraiška, regimas bei apčiuopiamas pavi- 
dalas, idėjos objektyvacija kūrinyje, pvz. individas 
yra rūšies regimybė; gotinė katedra yra vidurinių 
amžių žmogaus religinio pergyvenimo regimybė. 

sankirtis — susikirtimas, susirėmimas, konfliktas, 
kolizija (dvasine prasme), pvz. kiekvienas sankirtis 
eikvoja jėgas; kapitalizmo ir socializmo sankirtis; 
politinių partijų sankirtis. 

sankloda — klodų arba sluoksnių tam tikras susidėsty- 
mas, tam tikra tvarka, pvz. geologinė žemės 
sankloda dar nėra visiškai ištirta; visuomenės 
sankloda senovėje. 

sankrėta arba sankrėtis — sukrėtimas, sujudinimas, 
suardymas, pvz. sovietų žygis į Lietuvą 1940 m. 
buvo didžiulė mūsų tautos gyvenimo sankreta. 

sąranga — kas vienaip ar kitaip yra surengta, sudaryta, 
sudėstyta, pvz. pasaulio sąranga, gyvosios gamtos 
sąranga, visuomenės sąranga, Bažnyčios sąranga 
(dvasiškiai, vienuoliai, pasauliškiai). 

savastis — kas man tikrai priklauso, kas yra giliai sava, 
nuosavybė (daugiau dvasine prasme), pvz. šios 
mintys yra mano savastis, vadinasi, mano su- 
kurtos, ne pasiskolintos iš kito. het 

siekėjas — ko nors siekiantysis, fenomenologijoje 
„subjectum intentionale', pvz. krikščionis yra nuo- 
latinis tobulybės siekėjas (nors retai jis jos 
pasiekia). pa 

siekinys — siekiamasis dalykas, trokštamas pasiekti 

(res intentionalis), pvz. mastymas visados turi 
siekinį, vadinasi, nėra tuščias, bet eina ko nors 
linkui (E. Husserlio „der intentionale Sinn’). 

skirtis — skyrimas, skirtumas, skirtybė, pvz. krikščio- 
niškosios ir budistinės asketikos skirtis yra gana 
gili, gilesnė, nei jų jungtis. 

sustabarėti — sustingti, nusidėvėti, darytis nelanks- 
čiam, pvz. rudeniop žolių stiebai sustabarėja; 
mokslo terminai yra sustabarėję, vadinasi, viena- 
prasmiškai sustingę. 

tariamybė — tariamas, spėjamas, tačiau netikras daly- 
kas, pvz. Šventraščio egzegezėje esama daug taria- 
mybių; protingų būtybių buvimas visatos erdvėje yra 
tariamybė. 

tvyloti — nejudant buvoti, tūnoti, pvz. jis tvylo (arba 
tūno) kampe susigūžęs. 

veikinys — veikiamasis dalykas, priimąs mūsų veikimą 
arba iš jo kyląs, pvz. piešiamas paveikslas yra me- 
nininko (veikėjo) veikinys; minia yra geriausias pro- 
pagandos veikinys. 

visetas — kas savin visa suima, talpina, visuma, pvz. 
dangaus kūnų visetas yra kol kas mokslui 
nežinomas. 

žiedinys — kas gaminama iš jau esančios medžiagos, 
pvz. puodas yra molio žiedinys; pasaulis, pasak 
Platono, yra pirminės medžiagos žiedinys. 


